Noora - 31 - One Online\n"ހޮސްޕިޓަލަށް ގެންދަން އުޅެނިކޮށް ފިލައިގެން އައި މީހެކޭ ބުނީ، ދޭތެރެއަކުން ފެންނާނެ އެކަހަލަ ކަމެއް، އެންމެ ފަހުން ކިރިޔާ ސަލާމަތްވީ، ތިންވަނަ ބުރިން ފުންމާލަން އުޅެނިކޮށް ބަޔަކު ހިފެހެއްޓީ،" އެމީހާ ކިޔައިދިނެވެ. ސާރިމްއަށް އެއިން އެއްވެސް މައުލޫމާތެއް އެހާ މުހިއްމެއް ނުވިއެވެ. އެއީ ނަފްސާނީ ބަލި މީހެކޭ ހިތަށް އެރިއެވެ. އޭގެތެރެއިން އެއްވެސް މީހަކު ސާރިމް ދަންނަނީކީވެސް ނޫނެވެ. ބިއްލޫރިގަނޑު މައްޗަށް ނަގަނަގައި ހުއްޓައި ސާރިމްގެ ކަންފަތުގައި ޖެހުނީ ދެންމެ ވާހަކަ ދެއްކި މީހާގެ ގާތުގައި އެހެން މީހަކު ކުރި ސުވާލެކެވެ.\n"އެއްކަލަ ނޫރާތަ އެއީ؟" ސާރިމްގެ ހިތުގައި ރާޅުބާނީއެއް އުފެދިގެން ދިޔައެވެ. އޭނާގެ އަރުތެރެ ހިކިގެން ދިޔައެވެ. ނޫރާގެ ނަން އަހާފައި ހީބިހި ނަގައިގަތެވެ.\n"އާނ، އެފަދަ ހާލެއްގައި އެ އުޅެނީ، ހޮސްޕިޓަލަށް ގެންދިޔަޔަސް ވާ ކަމެއް ނެތެއްނު." އެމީހާއަށް ސާރިމް ބަލައިލިއެވެ. ހީވަނީ އެމީހާ ވަރަށް ރަނގަޅަށް ހުސްނީ ނޫނީ ނޫރާ ދަންނަނީ ހެންނެވެ. ސާރިމް އަނެއްކާވެސް އެމީހާއަށް ގޮވާލިއެވެ.\n"އެއީ ކޮންރަށެއްގެ ބައެއް؟" ސާރިމްގެ ސުވާލަށް ޖަވާބު ދޭން އެމީހާ ވަގުތުކޮޅެއް ނެގިއެވެ. ކަންބޮޑުވެފައި ބޯކަހައިލި ތަން ފެނުނެވެ.\n"ނާވައިދޫ." ހަނދާންކޮށްފައި އެމީހާ ބުނެލިއެވެ. ސާރިމްއަށް ނުތަނަވަސްކަން ލިބުނެވެ. އެއީ އޭނާވެސް ހޯދަން ބޭނުންވާ ނޫރާ ހެއްޔެވެ؟ ހެއްދެވި ފަރާތަށް ހިތާއި ހިތުން ދުއާކޮށްލެވުނެވެ. އެފަދަ ހާލެއްގައި ނޫރާ ނުވުމަށެވެ.\nއެމީހާ ކުރެ ސާރިމް އެހީ އެމީހުން ދިޔައީ ކޮން ހޮސްޕިޓަލަކަށްތޯއެވެ. ދެން އެންމެ ސިކުންތެއްވެސް ލަސްނުކޮށް އޭނާ މިސްރާބު ޖެހީ ހޮސްޕިޓަލަށެވެ.\nއުދަރެސް އިހުނަށްވުރެ ބަނަވިއެވެ. ވައިރޯޅިތަކުގެ ފިނިކަން ގަދަވެއްޖެއެވެ. ހިމަފޮދު ވާރޭއަށް ވެހިލާފައި ދެން ފެނުނީ ހިނދެ ހިނދަކަށް ގަދަވަމުން ދިޔަތަނެވެ. މަގުމަތި ހަލަބޮލިވެގަތެވެ. ކާރު ޕާކުކޮށްފައި ސާރިމް ވާރޭ އާއި ނިވާވާންވެގެން ދުއްވައިގަތެވެ. ހޮސްޕިޓަލުގެ ޕޯޓިކޯއަށް ވަދެވުނުއިރު އޭނާ ހުރީ ކޮންމެވެސް ވަރަކށް ތެމިފައެވެ. ޓެކްސީއެއް ލިބޭތޯ އެ ތަނުގައި ފުދޭވަރަކަށް މީހުން ތިއްބެވެ. ސާރިމް ދެލޯ ހިންގައިލީ ހުސްނީ ފެނޭތޯއެވެ.\nއޭނާ ދިޔައީ އެމެޖެންސީ ރޫމްއާ ދިމާލަށެވެ. އެންމެ ފުރަތަމަވެސް ހޮސްޕިޓަލަށް ގެންނަ މީހުން ގެންދާނީ އެތަނަށްހެން ހީވާތީއެވެ. އެ ކޮޓަރީގެ ދޮރުމަތީ ހުސްނީ ޑޮކްޓަރާ ވާހަކަ ދައްކަން ހުއްޓެވެ. ދެން ފެނުނީ ޑޮކްޓަރު ހުސްނީގެ ކޮނޑުގައި އަތްޖަހާލާފައި އަންނާށޭ ބުނެލިތަނެވެ. އެ ދެމީހުންގެ މޫނުމަތިން ނުތަނަވަސްކަން ފެންނަން ހުއްޓެވެ. ޑޮކްޓަރާއެކު ހުސްނީ ހިނގައިގަތުމުން ސާރިމް ޖެހިލީ އެތެރެއިން ނޫރާ ފެނޭތޯއެވެ.\nއެމެޖެންސީ ރޫމްގެ އެތެރެ ފެންނަގޮތެއް ނުވިއެވެ. ދޮރުގައި ޓަކި ދީފައި ސާރިމް މަޑުކޮށްލިއެވެ. ނޫރާގެ ހާލު އޮޅުންފިލުވުމަށް އޭނާ ހުރީ ކެތްމަދުވެފައެވެ. އަދި އެހާމެ ނުތަނަވަސްވެފައެވެ. ނަރުސް ކުއްޖާ ނިކުތުމުން އެންމެ ފުރަތަމަ އަހަންވީ ކީކޭކަމެއްވެސް އޭނާއަކަށް ނޭނގުނެވެ. ތިއީ ކާކުތޯ ނަރުސް ކުއްޖާ އަހާލިއެވެ.\n"ނޫރާ ކިޔާ ޕޭޝިއެންޓެއް އެބައޮތްތަ؟" ސާރިމްގެ އަޑު ތުރުތުރުލައެވެ. އޭނާ އަކީ ނޫރާގެ ކާކުތޯ އަހައިފިނަމަ ބުނާނެ އެއްޗެއް ނޭނގި ފިކުރުބޮޑުވިއެވެ.\n"ލައްބަ. ދެންމެ އިންޖެކްޝަން ޖަހައިދިނީމައި ނިދިފައި އޮތީ، ތިއީ ޕޭޝަންޓުގެ އާއިލާ މީހެއްތޯ؟" އަދަބުވެރިކަމާއި އޯގާތެރިކަމާއެކު އެކުއްޖާ މުހާތަބުކޮށްލިއެވެ. ސާރިމް ބޯޖަހައިލީ އެއީ އެ ސުވާލަށް ދެވޭނެ އެންމެ ފަސޭހަ ޖަވާބުކަމުގައިވާތީއެވެ.\n"ޑޮކްޓަރު ކީކޭ ވިދާޅުވީ؟" ފުރުސަތުގެ ބޭނުން ހިފަން ސާރިމް ބޭނުންވިއެވެ. އެތަނުގައި އެ ދެމީހުން ފިޔަވައި އިތުރު މީހަކު ހުރީކީ ނޫނެވެ.\n"މިހާރު ޓްރާންސްފާއަށް ތައްޔާރުވަމުން ދަނީ." ނަރުސް ކުއްޖާ ބުނެލިއެވެ. އެ ޖަވާބުން ސާރިމް ހިތުގައި އުފަންވީ ނޭނގޭ ބިރެކެވެ. ނޫރާ ފޮނުވަން އެ އުޅެނީ ކޮންތާކަށްބާއެވެ. އެ ސުވާލު އޭނާ ނުކުރީ އޭނާގެ ހައިސިއްޔަތާ މެދު ސުވާލު އުފެދިދާނެތީއެވެ.\n"އެންމެ ފަހަރަކު އޭނަ ދެކިލަން ފުރުސަތު ދެވިދާނެތަ؟" ސާރިމްއަށް ހިތްވަރު ލިބުނީ ނަރުސްކުއްޖާގެ ފަރާތުން އެފަދަ ސުވާލެއް ކުރިމަތިނުވުމުންނެވެ. މިފަހަރު ކަންބޮޑުވެފައި ނަރުސް ކުއްޖާ ބަލައިލިއެވެ.\n"އެކަމަކު ހުންނަންވާނީ ދުރުގައި." އެތެރޭގެ ހާލަތަށް ބަލާފައި އޭނާ ބުނެލިއެވެ. ނޫރާއާ ބައްދަލުކުރަން ދުރު މީހަކު ނާންނާނެހެން އެކުއްޖާއަށް ހީވިއެވެ. އެތެރެއަށް ވަދެފައި ސާރިމްއަށް ނެގުނީ ދެތިން ފިޔަވަޅެވެ. މުޅި މީހާ ހުއްޓުން އެރީ ދިމާލަށް އޮތް އެނދުގައި އޮތް އަންހެން ކުއްޖާ ފެނުމުންނެވެ. އެތަނުގައި ނޫރާ ނޫން އިތުރު ޕޭޝަންޓެއް މިވަގުތު ނެތެވެ. އެނދުމަތީ ސޮހިފައި އޮތް ނޫރާ ފެނުމުން އެއީ ސާރިމް ހޯދާ ނޫރާ ކަމާ މެދު ޝައްކު އުފެދުނެވެ. ސިފައަށް އައިސްފައިވާ ބަދަލުންނެވެ. އަނަރޫފަވެފައި، ބޮލުގައި އެންމެ އިސްތައްޓެއްވެސް ނެތުމުން އެއީ މީގެ ހަތް އަހަރުކުރިން އޭނާގެ ކުރިމަތީ ސަކަ މިޒާޖެއްގައި ހުންނަ ނޫރާހެން ހިއެއް ނުވެއެވެ.\n"ދެން މަޑުކޮށްލަންވީނުންތޯ ބޭރުގައި." ނަރުސް ކުއްޖާގެ އަޑަށް ސާރިމްއަށް ހީވީ ބިރުވެރި ހުވަފެނެއްގެ ތެރެއިން ހޭލެވުނުހެންނެވެ. އެތަނުން ނުކުންނަން ސާރިމް ހިނގައިގަތެވެ. ދޮރުން ނުކުމެފައި އެންމެ ފުރަތަމައަށް ހުރި ގޮނޑިބަރީގައި އޭނާ އިށީނެވެ. މުޅި މީހާ ހިމޭންކަމުގެ ސާލަކުން ވަށާލިހެން ހީވިއެވެ. އޭނާގެ ސިކުނޑީގައިވި ހުރިހާ ފިކުރެއް ވަގުތުން ހުސްވެގެން ދިޔައެވެ.\nކައިރީގައި އިތުރު މީހަކު އިށީންހެން ހީވެގެން ބަލާލާފައި އަނެއްކާވެސް ސާރިމް ސިހުނެވެ. ހުސްނީ އައިސް އިށީންނަމުން މޫނުގައި އަތް އަޅާލިއެވެ. އޭނާއަށް ކައިރީގައި ސާރިމް އިންހެން ހީވެސް ނުވެއެވެ. މޫނުމަތިން ފެންނަނީ ކަންބޮޑުވުމެވެ. ހާސްވެގެން މީހާ ގޮތް ހުސްވެފައިވާ ކަހަލައެވެ. ހުސްނީ ކައިރީ އެއްވެސް އެއްޗެއް އަހާކަށް ސާރިމްއަކަށް ނުކެރުނެވެ.\nހުސްނީގެ ފޯނު ރިންގުވި އަޑާއެކު ހީވީ މުޅި ތަން ގުގުމައިގެންހެންނެވެ. ހޮސްޕިޓަލަށް ވަންނަމުން ފޯނު ރިންގުގެ އަޑު މަޑުކޮށްލަން ހަނދާނެއް ނެތެވެ. ޑޮކްޓަރުގެ ކޮޓަރީގައި އިންދައި ފޯނު ރިންގުނުވިކަން ނަސީބެވެ. ފޯނުގެ ސްކްރީނަށް ބަލާފައި ހުސްނީގެ މޫނުމަތި މުޅިން ބަދަލުވެގެން ދިޔައެވެ. ލިބިފައި ހުރި ނުތަނަވަސްކަން ރުޅިވެރިކަމަށް ބަދަލުވެގެން ދިޔައެވެ.\n"ހަލޯ" ހުސްނީ ދައްކާ ވާހަކައަށް ސާރިމް އިނީ ކަންފަތް ހުޅުވާލައިގެންނެވެ. އޭނާގެ ސިކުނޑީގައި އަނެއްކާވެސް އެތައް ބައިވަރު ސުވާލެއް އެބަހުއްޓެވެ. ފަހަރެއްގައި މި ކޯލުގެ ޒަރިއްޔާއިންވެސް އެއިން އެންމެ ސުވާލެއްގެ ޖަވާބު ނަމަވެސް ލިބިދާނެއެވެ.\n"ކުރިންވެސް އަހަރެން ބުނިން ގެންދާށޭ ކެރެންޏާ، ނޫނީ ފަހުން ލޮލަށް ފެންނާނީ މަރުވެފައިވާ މަސްގަނޑޭ،" ހުސްނީ ބުނި ޖުމްލައިން ސާރިމްގެ ހަށިގަނޑުން ދިޔައީ ހީބިހި ނަގައިގެންނެވެ. އެފަދަ ރަހުމުކުޑަ ބަސްތަކެއް ދުލުން ބޭރުކުރިއިރު އެ އަޑު އިވޭ ހިސާބުގައި މީހަކު އިންކަމުގައިވިޔަސް އެއްވެސް ޖެހިލުންވުމެއް ނެތެވެ. ހުސްނީ އަނެއްކާވެސް އިނީ އެކޮޅުން ގުޅައިގެން ހުރި މީހަކު ދައްކާ ވާހަކަ އަޑު އަހާށެވެ. އޭގެ އެއްވެސް އަޑެއް ސާރިމްއަކަށް ނީވެއެވެ.\n"މިހާރު މާ ލަސްވެއްޖެ، ދެން އޭނައާ ހަވާލުވާން އަންނާނެކަމެއް ނެތް، ގުރައިދުއަށް ފޮނުވާލަން ހުރިހާ ކަމެއް ނިމިފައި އޮތީ." އެކޮޅުން ބުނި އެއްޗެއް ނިމުނުތަނާ ހުސްނީ ބުނެލިއެވެ.\n"މަގޭ ބަލަން ޖެހޭ ވަރަށްވުރެ މާ ބޮޑަށް އިތުރަށްވެސް ބަލައިފިން، މިހާރު އެއީ މަގޭ އަންބެއްވެސް ނޫން، އޭނަ ނޫނަސް މަގޭ ހަރަދުކުރަން އަންބަކާއި ތިން ކުދިން އެބަތިބި. އަހަންނަށް އޭނައެއް އަދި އޭނާގެ ދަރިއެއްވެސް ނުބެލޭނެ" ހުސްނީ ފޯނު ކަނޑައިލީއެވެ. ސާރިމް އިނީ އިވުނު އަޑުތަކުގެ ސަބަބުން ބުދެއް ފަދައިން ހަރަކާތެއްވެސް ގެންނަން ނޭނގިފައެވެ.\nފޯނު ތިރިކޮށްގެން އިނދެފައި ހުސްނީ ގޮސް އެމެޖެންސީ ރޫމުގައި ޓަކިދިނެވެ. ނަރުސް ކުއްޖާ ނުކުތުމުން އެންމެ އަވަހަށް ފޮނުވައިލެވޭނީ ކޮންއިރަކުންތޯ އަހާލިއެވެ. އެކަން އެނގިލައްވާނީ ޑޮކްޓަރަށް ކަމަށް ބުނުމުން ހުސްނީ ޕިސް ޖަހައިލިއެވެ. އަނެއްކާވެސް ހިނގައިގަތީ ދެންމެ ބައްދަލުކުރި ޑޮކްޓަރު ހޯދާށެވެ.\nސާރިމް އެނދުގައި އޮށޯވެލައިގެން އޮތެވެ. ފަންކާގެ އަޑަށްވުރެ މިރޭ ގަދަވެފައިވަނީ ފުރާޅުމައްޗަށް އޮހޭ ވިއްސާރައިގެ އަޑެވެ. މި ތޫފާނީ ރޭ އޭނާ ސިފަކުރަނީ އަމިއްލަ ދިރިއުޅުން ގޮތުގައެވެ. މިރޭ އޭނާއަށް އިވުނު އަޑުތަކާއި ފެނުނު މަންޒަރުތަކަށްފަހު ރޭގަނޑުގެ ނިދިން މަހްރޫމްކޮށްފިއެވެ. ނޫރާ އެފަދަ ނިކަމެތި ހާލެއްގައި ވަނިކޮށް ފެނުމުން ހިތަށް އަސަރުކޮށްފިއެވެ.\nފިރިހެނަކަށްވިޔަސް ބަލިކަށިކަމާއެކު ހުރެވުނީ ހަމައެކަނި މަންޒަރު ބަލާށެވެ. އެވަގުތުވެސް އޭނާއަށް ހުސްނީ ވާހަކަ ދެއްކީ ރަމްލާއާ ކަން އެނގުނެވެ. ހުސްނީގެ ފޯނު ސްކްރީނު އޭނާއަށްވެސް ފެނުނެވެ.\nރަމްލާއާ ބައްދަލުވި އެއްވެސް ފަހަރަކު ރަމްލާ ތެދަށް ވާހަކަ ދައްކާފައިނުވާކަން މިރޭ އަނެއްކާވެސް ހާމަވެއްޖެއެވެ. ނޫރާ އުޅެނީ މީހަކާ އިނދެގެން އުފަލުން ކަމަށާއި ނޫރާ ހޯދަން ނުދާން ރަމްލާ ތަކުރާރުކޮށް ސާރިމްއާ ދިމާލަށް ބުނެފައިވިއެވެ. އެއީވެސް ރަމްލާ ހެދި ދޮގެކެވެ. އުފާވެރި ދިރިއުޅުމެއް އުޅުނު ނަމަ ދުނިޔެއަށް މޮޔަވެފައިވާ ހާލު އޭނާއަށް ނޫރާ ނުފެނުނީހެވެ. އެމީހުންނަށް ނޫރާއަށް ދެވުނު އަނިޔާ އަދިވެސް ކުޑަވެގެން އުޅޭ ކަހަލައެވެ. ގުރައިދުއަށް ފޮނުވާ ހިސާބަށް ދާނީ ވަރަށް ކަންތައް ހިނގައިދިޔައީމައެވެ.\nސާރިމް ރަޖާ އެއްފަރާތްކޮށްލިއެވެ. އެނދުން ތެދުވިއެވެ. ނިދިފައި އޮތް ޝެރީންއަށް ބަލައިލިއެވެ. ކުށެއް ކުރެވެން އުޅޭ ކަހަލަ އިހުސާސެއް ކުރެވުނެވެ. މި ދަންވަރު އޭނާ ބޭނުންވަނީ ހޮސްޕިޓަލަށް ދާށެވެ. ހުސްނީއާ ވާހަކަ ދައްކަން ބޭނުންވިއެވެ.\nހޮސްޕިޓަލަށް ދެވުނުއިރު ކުރިން ވެސް އިން ގޮނޑީގައި ހުސްނީ އިނެވެ. އެކަނި އިނދެ އިނދެ ފޫހިވެގެން ނިންޖާ ޖެހިޖެހިއެވެ. ސާރިމް ގޮސް އިށީނީ ޖެހިގެން ހުރި ހުސްގޮނޑީގައެވެ. މީހަކު އައިކަމުގެ އިހުސާސްކުރެވި ހުސްނީ ދެލޯ ހުޅުވާލިއެވެ.\n"އަހަރެން މިއީ ކާކުކަން އެނގޭތަ؟" ސާރިމްއަށް ބަލާލި ވަގުތު އޭނާ އަހައިލިއެވެ. ހުސްނީ އިނީ ބުނާނެ އެއްޗެއް ނޭނގިފައެވެ. ދެލޯ ބޮޑުކޮށްލުން ފިޔަވައި އޭނާއަށް އިތުރު ހަރަކާތެއް ނުގެނެވުނެވެ. މިރޭ މިތަނުގައި ކިތަންމެ ގިނައިރަކުވެސް ސާރިމް އިނެވެ. އެއްޗެއް ނުބުނެއެވެ. ހުސްނީ ހީކުރީ އެއީ އެތަނުގައި އިން ބަލިމީހެއްގެ އެހީތެރިއެއް ކަމުގައެވެ.\n"މިއީ ނޫރާ ވިހެއި ކުއްޖާގެ ބައްޕަ އަކީ." ސާރިމްގެ ޖުމްލަ ނުނިމެނީސް ހުސްނީ ފުންމައިގެން ތެދުވެއްޖެއެވެ. އޭނައާ އެއްވަރަށް ސާރިމް ތެދުވިއެވެ. ހުސްނީ ހުރީ ލިބުނު ސިހުމުން އެއްޗެއް ބުނަން ދަތިވެފައިކަމަށް ސާރިމްއަށް ހީވިއެވެ. އޭގެ މަދު ސިކުންތުކޮޅެއް ފަހުން އެ އަސަރު ފިލުވާލާފައި ހުސްނީ ބުނީ ސާރިމް ފިއްކަނޑައިގެންދާވަރުގެ ވާހަކައެކެވެ.\n"ތިއައީ އޭނަގެ ހަލާކަކީ.. އޭނަ މުޅިން ހަލާކުވެ ދިޔައީ ކަލޭ އަންނާނެކަމަށް ހުރެ ހުރެ،" ހުސްނީ ޝަހާދަތް އިނގިލި އުފުލައިލީ ސާރިމްގެ ނޭފަތުގައި ޖެހޭ ވަރަށެވެ.\n"އަހަރެމެން ދެމީހުން ދިމާވާން ތަގުދީރުގައި އޮތް ހިސާބަކީ މިއީ ކަމަށްވެސް ވެދާނެ." ސާރިމް މަޑުމައިތިރިކަމާއެކު ބުނެލިއެވެ. މާޒީގައި ކަން ހިނގައިދިޔަ ގޮތް ބަދަލުކުރުމުގެ ބާރު އޭނާއަށް ލިބިފައެއް ނުވެއެވެ. ކުށްވެރިއަކީ ކާކުކަމެއް ނޭނގެއެވެ. އޭނާ ނޫރާ ހޯދަން މަސައްކަތް ނުކުރެވުނީކަމަށް ވެދާނެއެވެ. ނޫނީ ބައްދަލުވާން ނަސީބުގައި ނެތީކަމަށްވެސް ވެދާނެއެވެ.\n"ނަސީބެއް، އޭނަ ބަލާނެ މީހަކު ވިކަން." ހުސްނީއަށް ހީވީ ބޮޑު ބުރައެއް ބޮލުން ފިލައިދާން އުޅެނީހެންނެވެ. އޭނާ ރަމްލާއަށް ގުޅާ ކޮންމެ ފަހަރަކު ރޮއި އާދޭސްކޮށްފައި ރަމްލާ އެދެނީ ނޫރާއަށް އަޅާލުމަށެވެ. ކުޑަކުއްޖަކު ބަލަމުން ނޫރާ ނުބެލޭނެ ކަމަށެވެ. އެކަމާ ހުރެ ގެއިން ނެރެލާކަށްވެސް ނުކެރެއެވެ.\n"ކަލޭ ކޮންއިރަކު އޭނަ ވަރިކުރީ؟ އޭނަގެ ފަރާތުން އެއްވެސް އުފަލެއް ނުލިބޭނެތީ ވަރިކޮށްލީތަ؟" ހުސްނީ ވާހަކަ ދެއްކި ރާގަށް ސާރިމް އަހާލިއެވެ. ހުސްނީ ލަދުގަންނުވާލަން ސާރިމް ބޭނުންވިއެވެ. ބޮޔަ ހަށިގަނޑަކާއި ލާފަ ހުރި ބޮޑު ތުނބުޅިއަކުން އަދި ފިރިހެނަކަށްނުވިތާއޭ ބުނަން ހިތަށް އެރިއެވެ. އަނބިމީހާ ބަލިވި ދުވަހު އަޅާނުލާ މީހަކަށްވުރެ ވަކި ފިނޑިއަކު ނުވެއެވެ.\n"އެއްވެސް އިރަކު އަހަރެން އޭނައަކާ ނީންނަން." ހުސްނީ ރައްދުގައި ބުނެލިއެވެ. ސާރިމްގެ ދޫ ބަންދުވެގެން ދިޔައެވެ.\nޔޫސުފު ބިން ތާޝްފީން 86


މެންޑޭޓް – National Center for Cultural Heritage\nމާއްދީ ތަރިކައިގެ މައުލޫމާތު\nމަޢުނަވީ ސަގާފީ ތަރިކަ\nދާރުލްއާސާރުގައި ހުރި ތަކެތީގެ ދަފްތަރު\nބޮޑުތަކުރުފާނުގެ ހަނދާނީ މަރުކަޒު\nދަފްތަރުކޮށްފައިވާ އަމިއްލަ ދާރުލްއާސާރުތައް\nދިވެހިރާއްޖޭގެ ހިރިގަލު މިސްކިތްތައް ޔުނެސްކޯ ދުނިޔޭގެ ތަރިކައިގެ ލިސްޓްގައި ހިމެނުން\nމާލޭ ހުކުރު މިސްކިތު އާބާތުރަފުލުވުން\nކަޅުވަކަރު މިސްކިތް އަލުން ރާވައި ބެލެހެއްޓުން\nމާއްދީ ތަރިކައިގެ ދަފްތަރު\nމާނަވީ ތަރިކައިގެ ދަފްތަރު\nއާސާރީ ތަކެތީގެ ދަފްތަރު\nސަގާފީ މަސައްކަތްތެރިންގެ ދަފްތަރު\nސަގާފީ ކުޅިވަރު ކުޅޭ ފަރާތްތަކުގެ ދަފްތަރު\nދިވެހިރާއްޖޭގެ ސަގާފީ ތަރިކައިގެ ޤާނޫނު\nދިވެހިރާއްޖޭގެ ސަގާފީ ތަރިކައިގެ ޤަވާޢިދު\nދިވެހިރާއްޖޭގެ ދާރުލްއާސާރާ ގުޅޭ ޤަވާޢިދު\nކޮންފެރެންސް، ސެމިނަރ، މަސައްކަތު ބައްދަލުވުން\nޘަޤާފީ ތަރިކަ ކަނޑައެޅުމުގައި ފުރިހަމަވާންޖެހޭ ޝަރުޠުތައް ކަނޑައަޅައި ޢާންމު ކުރުން.\nސަގާފީ ތަރިކަ ގިންތިކޮށް، ސަގާފީ ތަރިކައިގެ ދަފްތަރެއް އެކުލަވާލައި، އަދާހަމަކޮށް ބެލެހެއްޓުން.\nޤައުމީ ތަރިކައިގެ ޙާލަތާއި، އެފަދަ ތަރިކަ ރައްކާޓެރިކޮށް ބެލެހެއްޓުމާ ގުޅޭގޮތުން ލޯކަލް ކައުންސިލްތަކަށް އިރުޝާދު ދިނުން.\nދިވެހިރާއްޖޭގެ ސަގާފީ ތަރިކައިގެ ޤާނޫނުގެ ދަށުން ހަދާ ގަވާއިދުގައިވާ ގޮތުގެ މަތިން ސަގާފީ ތަރިކަ ދެމެހެއްޓެނިވި ގޮތަކަށް އާބާތުރަ ފިލުވައި، އެފަދަ ތަރިކަ ބަލަހައްޓައި، ރައްކާތެރިކޮށް ޒަމާންތަކަށް ދަމަހައްޓާނެ ނިޒާމެއް ޤާއިމު ކުރުން.\nދިވެހިރާއްޖޭގެ ސަގާފީ ތަރިކައިގެ ޤާނޫނު ތަންފީޒު ކުރުމަށްޓަކައި ލޯކަލް ކައުންސިލްތަކާއި އެނޫންވެސް ކަމާބެހޭ އިދާރާތަކަށް ސަގާފީ ތަރިކަ ބަލަހައްޓާނެ ގޮތުގެ އިދުޝާދު ދިނުން.\nދިވެހިރާއްގެ ސަގާފީ ތަރިކައިގެ ޤާނޫނުގެ ދަށުން ހަދާ ގަވާއިދާ އެއްގޮތްވާ ގޮތުގެ މަތިން ސަގާފީ ތަރިކަ ރައްކާތެރިކުރުމުގެ މަސައްކަތް ކުރާ ފަރާތްތަކުގެ ޝަރުޠުތައް ކަނޑައެޅުން.\nދިވެހިރާއްޖެއިން ބައިވެރިވެފައިވާ ތަރިކައާބެހޭ ބައިނަލްއަޤްވާމީ އެކިއެކި މުޢާހަދާތަކާއި އެއްބަސްވުންތައް ތަންފީޒު ކުރެވެމުންދޭތޯ ބެލުމުގައި ވަޒީރަށް ލަފާ ދިނުން.\nދިވެހިރާއްޖޭގެ ސަގާފީ ތަރިކައިގެ ޤާނޫނާއި އެ ޤާނޫނުގެ ދަށުން ހަދާ ގަވާއިދުގައިވާ ގޮތުގެ މަތިން ސަގާފީ ތަރިކަ ބަލަހައްޓަމުންދޭތޯ ބަލައި، މޮނިޓަރ ކުރުން.\nދިވެހިރާއްޖޭގެ ސަގާފީ ތަރިކައަށް ގެއްލުންދޭ ފަރާތްތަކާއި، އިހުމާލުވާ ފަރާތްތަކާމެދު ފިޔަވަޅު އެޅުމާ ގުޅޭގޮތުން ވުޒާރާއިން ކަނޑައަޅާ ގަވާއިދުތަކާއި އުޞޫލުތައް ތަންފީޒު ކުރުން.\nދިވެހިރާއްޖޭގެ ސަގާފީ ތަރިކައަށް ކޮށްފާނެ އަސަރު ބެލުމަށްޓަކައި ހަދަންޖެހޭ އެސެސްމަންޓް ހެދުމާގުޅޭ އުޞޫލުތައް ކަނޑައެޅުން.\nދިވެހިރާއްޖޭގެ ސަގާފީ ތަރިކަ ހޯދުމަށް ދިވެހިރާއްޖޭގެ ސަރަޙައްދު ބެލުމާއި، އެފަދަ ދިރާސާތައް ކުރާ ފަރާތްތަކަށް ހުއްދަ ދިނުމާއި، އެ މަސައްކަތް ކުރަމުންދާ ގޮތް ބެލުން.\nދިވެހިރާއްޖޭގެ ސަރަޙައްދުގެ ތެރޭގައި ހުރި ސަގާފީ ތަރިކަ، ސައިންސްގެ ހަމަތަކުގެ މަތިން ހޯދައި ބަލައި ދިރާސާކުރުމާއި، އެފަދަ ދިރާސާތައް ކުރުމަށް ހިތްވަރުދީ، އެހޭތެރިކަން ފޯރުކޮށްދިނުން.\nސަގާފީ ތަރިކައާ ގުޅޭގޮތުން އެއްކުރެވޭ މަޢުލޫމާތު، ރައްކާތެރި ނިޒާމެއްގެ ތެރެއިން ޒަމާނީ ވަޞީލަތްތައް މެދުވެރިކޮށް ބެލެހެއްޓުން.\nކަނޑައެޅިފައިވާ އުސޫލެއްގެ ދަށުން މަރުކަޒުން ފޯރުކޮށްދޭ ޚިދުމަތްތަކަށް އަގު ނެގުން.\nމަރުކަޒުގެ މަސައްކަތްތައް ހިންގުމަށްޓަކައި އެކިއެކި ކޮމިޓީތައް ހެދުން.\nދިވެހިރާއްޖޭގެ ތަރިކައާ ގުޅޭގޮތުންނާއި، ދިވެހިންގެ އޭދަކާދައާ ގުޅޭގޮތުން ހޯދުންތައް ހޯދައި، ދިރާސާތައްކޮށް، އެ މަޢުލޫމާތު ޢާންމު ކުރުން.\nހެރިޓޭޖް ޓްރަސްޓް ފަންޑު ހިންގުން.\nސަގާފީ ތަރިކަ ރައްކާތެރިކުރުމާ ގުޅޭ ކަންކަމުގައި ޢާންމުންގެ މަޝްވަރާއާއި ޚިޔާލު ހޯދައި، ހޭލުންތެރި ކުރުމުގެ ޙަރަކާތްތައް ހިންގުން\nދިވެހިރާއްޖޭގެ ސަގާފީ ތަރިކަގެ ޤާނޫނުގެ ދަށުން ހަދާ ގަވާއިދާ އެއްގޮތްވާ ގޮތުގެމަތިން ސަގާފީ ތަރިކަ ހިމެނޭ ތަންތަނާއި، ބިނާތަކާއި ސަރަޙައްދު ތައް ޢާންމުންނަށް ހުޅުވާލުމާ ގުޅޭ ކަންކަން ހަމަޖެއްސުން.\nދިވެހިރާއްޖޭގެ ސަގާފީ ތަރިކައަށް ގެއްލުންދޭ ފަރާތްތަކާއި އިހުމާލުވާ ފަރާތްތަކާމެދު ފިޔަވަޅު އެޅުން.\nދާރުލްއާސާރަށް ހޯދާ އާސާރީ ތަކެއްޗާއި، މިހާރު ހުރި އާސާރީ ތަކެތީގެ ފުރިހަމަ ކެޓަލޮގެއް ހަދައި އެ ކެޓަލޮގް ބެލެހެއްޓުން.\nއެގްޒިބިޓް ކުރެވިފައި ހުރި ތަކެއްޗާއި ގުދަންކޮށްފައި ހުރި ތަކެތި ބެހެއްޓިފައި ވަނީ ކަނޑައެޅިފައިވާ އުޞޫލުތަކާއި އެއްގޮތަށްތޯ ކަށަވަރު ކުރުން.\nދާރުލްއާސާރަށް ހޯދާ އާސާރީ ތަކެއްޗާއި، ހުރި ތަކެތީގެ ފޮޓޯނަގައި ގިނަދުވަހު ހުންނާނޭހެން ފަރުވާ ދިނުމާއި އެތަކެއްޗަށް ގެއްލުން ނުވާނޭ ގޮތަށް ބެލެހެއްޓުން.\nދާރުލްއާސާރުގެ ޑިސްޕްލޭގައި ހިމެނޭ ތަކެއްޗާއިބެހޭ މަޢުލޫމާތު އާންމުކުރުން.\nދާއިމީ އެގްޒިބިޝަންތަކާއި ޚާއްޞަ އެގްޒިބިޝަންތަކާބެހޭ އިންޓަރޕްރިޓޭޝަން ތައްޔާރުކޮށް މަޢުލޫމާތު ދިނުމާއި، ލުއިފޮތާއި ބްރޯޝާ ފަދަ ތަކެތި ތައްޔާރު ކުރުމާއި، އެތަކެތި ޢާންމުކޮށް ހިލޭ ނުވަތަ ގަންނަން ލިބޭނެ އިންތަޒާމު ހަމަޖެއްސުން.\nއަމިއްލަ ފަރާތްތަކުން އިސްނަގައިގެން އުފައްދަން ބޭނުންވާ ދާރުލްއާސާރުތަކާއި ސަރަޙައްދީ ދާރުލްއާސާރުތަކުގައި ހުންނަ އާސާރީ ތަކެތި ކެޓަލޮގްކޮށް ފޮޓޯ ނަގާ ޑޭޓާބޭސްއެއް ގާއިމްކޮށްގެން ބަލަހައްޓާނެ ގޮތުގެ އިރުޝާދުދީ އެހީތެރިވެދިނުން.\nއާސާރީ ތަކެއްޗާބެހޭ މަޢުލޫމާތު ހޯދުމަށް ދިރާސާ ކުރުމާއި ތަކެތީގެ މަޢުލޫމާތު މުއްސަނދި ކުރުމަށް މަޢުލޫމާތު ހުރި ފަރާތްތަކާއި ބައްދަލުކޮށް މަޢުލޫމާތު އެއްކޮށް، ސައްޙަ މަޢުލޫމާތުތޯ ކަށަވަރުކޮށް ލިޔެ ބެލެހެއްޓުން.\nސަރަހައްދީ ދާރުލްއާސާރުތައް ބެލެހެއްޓުން.\nއަމިއްލަފަރާތްތަކުން އިސްނަގައިގެން އުފައްދަން ބޭނުންވާ ދާރުލްއާސާރުތަކާއި، ސަރަހައްދީ ދާރުލްއާސާރުތަކުގައި ހުންނަ އާސާރީ ތަކެއްޗާއިބެހޭ ދިރާސާތައް ކުރާނެގޮތާއި މަޢުލޫމާތު މަޢުލޫމާތު މުއްސަނދި ކުރުމަށް މަސައްކަތް ކުރާނެގޮތާއި މަޢުލޫމާތު ދޭނެގޮތާއި ބެހޭގޮތުން އިރުޝާދު ދީ އެހީތެރިވެދިނުން.\nއަމިއްލަ ފަރާތްތަކުން އިސްނަގައިގެން އުފައްދަން ބޫނުންވާ ދާރުލްއާސާރުތަކާއި ސަރަހައްދީ ދާރުލްއާސާރުތަކުގައި ހުންނަ އާސާރީ ތަކެއްޗަށް ގިނަދުވަހު ދެމިހުންނާނޭ ގޮތަށް ފަރުވާދީ ބަލަހައްޓާނެ ގޮތާއި ފަރުވާ ދިނުމުގެ ކުރިންނާއި ފަހުން ފުރިހަމަ ކުރަންޖެހޭ ކަންކަމާއިބެހޭގޮތުން އިރުޝާދުދީ އެހީތެރިވެ ދިނުން.\nއުތީމު ގަނޑުވަރު ހުޅުވިފައި ހުންނާނީ ހޮނިހިރު-ބުރާސްފަތި 8:00ން 13:30އަށް\nޤައުމީ ދާރުލްއާސާރު އަދި އުތީމު ގަނޑުވަރަށް ވަނުމުގެ ޓިކެޓްގެ އަގުތައް\nޤައުމީ ދާރުލްއާސާރު ހުޅުވިފައި ހުންނާނީ ހޮނިހިރު-ބުރާސްފަތި 10:15ން 15:30އަށް\nTweets by HeritageMv


Hatharu Gaumaku kanda elhuhvi aa safeerunna fahkolhu aruvaifi - AO News\nހަތަރު ގައުމަކުން ރާއްޖެއަށް ކަނޑައެޅުއްވި އާ ސަފީރުންނަށް އެބޭފުޅުންގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙަށް މިއަދު އަރުވައިފިއެވެ.\nމިއަދު ސާފީރު ކަމުގެ ފަތްކޮޅު އެރުއްވީ ނިއުޒިލެންޑާއި، އޮސްޓްރޭލިއާއާއި، މޯލްޓާއާއި، ބަހްރެއިން ސަރުކާރުން ރާއްޖެއަށް ކަނޑައެޅުއްވި ސަފީރުންނަށެވެ. ފަތްކޮޅު އެރުވުމުގެ ރަސްމިއްޔާތައްފަހު، ނިއުޒިލޭންޑް ސަރުކާރުން ދިވެހިރާއްޖެއަށް ކަނޑައެޅުއްވި އާ ސަފީރު ހަރ އެކްސެލެންސީ މިޒް ޖޮއާން ޓިންޑޯލްއާއި، އޮސްޓްރޭލިއާ ސަރުކާރުން ދިވެހިރާއްޖެއަށް ކަނޑައެޅުއްވި އާ ސަފީރު ހިޒް އެކްސެލެންސީ މިސްޓަރ ޑޭވިޑް ޖޮން ހޮލީއާއި، މޯލްޓާ ސަރުކާރުން ދިވެހިރާއްޖެއަށް ކަނޑައެޅުއްވި އާ ސަފީރު ހިޒް އެކްސެލެންސީ މިސްޓަރ ސްޓެފަން ބޯރގްއާއި، ބަހްރެއިން ސަރުކާރުން ދިވެހިރާއްޖޭއަށް ކަނޑައެޅުއްވި އާ ސަފީރު ހިޒް އެކްސެލެންސީ ޢަބްދުއްރަޙްމާން މުޙައްމަދު އަލް ޤަޢުދު ވަނީ ރައީސުލްޖުމްހޫރިއްޔާއާއި ވަކި ވަކީން ބައްދަލުކުރައްވާފައެވެ.\nމި ބައްދަލުވުމުގައި ގައުމުތަކުން ކަނޑައެޅުއްވި ސަފީރުންވަނީ އެ ގައުމުތަކާއި ރާއްޖެއާއި ދެމެދު އޮތް ގުޅުމުގެ މައްޗަށް އަލިއަޅުއްވާފައެވެ. މީގެ އިތުރުން ރާއްޖެއާއި އެ ޤައުމުތަކާއި ދެމެދު އޮންނަ ގުޅުން ރައްޔިތުންނަށް ފައިދާވާ ކަންކަމުގައި އިތުރަށް ބަދަހިކުރުމަށް ވަނީ މަޝްވަރާކުރައްވާފައެވެ.\nމި ބައްދަލުވުމުގައި ރައީސުލްޖުމްހޫރިއްޔާ ވަނީ މިމަހުގެ 17 އިން 18 އަށް ކުރުނބާ މޯލްޑިވްސްގައި ބޭއްވުމަށް ހަމަޖެހިފައިވާ “މޯލްޑިވްސް ޕާޓްނަރޝިޕް ފޯރަމް 2019” ގައި އެ ޤައުމުތަކުން ބައިވެރިވެފައިވާތީ އެކަމަށްޓަކައި ޝުކުރު އަދާކުރައްވާފައެވެ.\nފޯރަމަކީ ރާއްޖޭގެ ޚާރިޖީ ގުޅުމުގެ ބައިވެރިންނާއިއެކު މިފަހުގެ ތާރީޚެއްގައި ބޭއްވޭ މިފަދަ އެންމެ ބޮޑު ބައްދަލުވުމެވެ.


Chelsea in Kovacic ge contract dhaaimee kohfi\nޗެލްސީން ކޮވަޗިޗްގެ ކޮންޓްރެކްޓް ދާއިމީ ކޮށްފި\nލޯން އެއްބަސްވުމުގެ ދަށުން މިދިޔަ ސީޒަންގައި ޗެލްސީއަށް ކުޅުނު ކްރޮއޭޝިއާގެ މިޑްފީލްޑަރު މަޓޭއޯ ކޮވަޗިޗްގެ އެއްބަސްވުން ޗެލްސީން ދާއިމީ ކޮށްފި އެވެ.\nކޮވަޗިޗްގެ ސޮއި ހޯދުމަށް ޗެލްސީން ވަނީ، ރެއާލް މެޑްރިޑަށް 45 މިލިއަން ޔޫރޯ ދޭން އެއް ބަސްވެފަ އެވެ. އެ ޓްރާންސްފާ އާއެކު، މިހާރު ކުރިއަށްދާ ޓްރާންސްފާ މާކެޓްގައި ކުޅުންތެރިން ވިއްކައިގެން ރެއާލުން ވަނީ 100 މިލިއަން ޔޫރޯ ހޯދާފަ އެވެ. ރެއާލުން އެންމެ ފުރަތަމަ ދޫކޮލި ކުޅުންތެރިޔަކީ، 40 މިލިއަން ޔޯރޯއަށް ވާދަވެރި އެތުލެޓިކޯ މެޑްރިޑަށް ދޫކޮށްލި މިޑްފީލްޑާ މާކޯސް ޔޮރެންޓޭ އެވެ. އަދި 20 މިލިއަން ޔޫރޯއަށް ޑިފެންޑަރު ތިއޯ ހެނާންޑޭޒް އޭސީ މިލާނަށް ދޫކޮށްލަން ރެއާލްއިން ވަނީ އެއްބަސް ވެފަ އެވެ.\nފީފާ އިން ވަނީ، ޗެލްސީ އާ ދެކޮޅަށް ޓްރާންސްފާ ބޭންގެ ފިޔަވަޅު އަޅާފަ އެވެ. އެ އަދަބު ޖަނަވަރީ ޓްރާންފާގެ ނިޔަލަށް ދެމި އޮންނާނެ އެވެ. ކޮވަޗިޗް އާއެކު ދާއިމީ އެއްބަސްވުމެއް ޗެލްސީން ހެދި ނަމަވެސް ޓްރާންސްފާ ބޭންގެ ތެރެއަށް އޭނާ ނުވަންނާނެ އެވެ. އެއީ ޗެލްސީގެ ކުޅުންތެރިޔެއްގެ ގޮތުގައި މާ ކުރިން އޭނާ ރަޖިސްޓްރީ ކޮށްފައި ވުމުން އިތުރު ރަޖިސްޓްރީއެއް ބޭނުން ނުވާތީ އެވެ.\nކޮވަޗިޗް، ބުނީ ކާމިޔާބު ސީޒަނަކަށް ފަހު، ޗެލްސީ އާއެކު ދާއިމީ އެއްބަސްވުމެއްގައި ސޮއި ކުރެވުމަކީ ލިބުނު ބޮޑު ހިތްހަމަޖެހުމެއް ކަމަށެވެ. ރެއާލްއިން އޭނާ ގަތީ އޭނާގެ އުމުރުން 21 އަހަރުގައި އިންޓަ މިލާނަށް 30 މިލިއަން ޔޫރޯ ދިނުމަށް ފަހު އެވެ.\nމިދިޔަ ސީޒަންގައި، ޗެލްސީއަށް ޔޫރޮޕާ ލީގް ހޯދައިދިން، އިޓަލީގެ މައުރީޒިއޯ ސާރީ ވަނީ، ޔުވެންޓަސްގެ ކޯޗް ކަމާ ހަވާލު ވެފަ އެވެ. ޗެލްސީގެ ކޯޗަކަށް، އެ ޓީމުގެ ލެޖެންޑް އަދި ޑާބީ ކައުންޓީގެ މިހާރުގެ ކޯޗް ފްރޭންކް ލަމްޕާޑް ގެނައުމަށް ގެނައުމަށް ޗެލްސީން ދަނީ މަސައްކަތް ކުރަމުންނެވެ.\nޗެލްސީ ޓްރާންސްފާ މާކެޓް


Lithuania in Taiwan gai viyafaari thamseel kuraa office eh hulhuvan ninmumun China rathah! - One Online\nޓައިވާނާއި ލިތުއޭނިއާގެ ދިދަ ހިފައިގެން ބަޔަކު ---\nލިތުއޭނިއާ އިން ޓައިވާނުގައި ވިޔަފާރި ތަމްސީލުކުރާ އޮފީހެއް ހުޅުވަން ނިންމުމުން ޗައިނާ ރަތަށް\nމިއަހަރުގެ ތެރޭގައި ޓައިވާނުގައި ވިޔަފާރި ތަމްސީލުކުރާ އޮފީހެއް ހުޅުވަން ލިތުއޭނިއާ އިން ނިންމައިފި އެވެ.\nލިތުއޭނިއާގެ އިކޮނޮމިކް އެންޑް އިނޮވޭޝަން މިނިސްޓްރީގެ ތަރުޖަމާން ވިދާޅުވީ، އެގައުމުން ޓައިވާނުގައި ހުޅުވާ އެ އޮފީހަކީ އޭޝިއާގެ އިކޮނޮމިކް ޑިޕްލޮމަސީ އިތުރަށް ފުޅާކޮށް، ތަރައްގީކުރުމަށް ހުޅުވާ އޮފީހެއް ކަމަށެވެ.\nވިޔަފާރި ތަމްސީލުކުރާ އޮފީހަކީ ކުންފުންޏަކުން ނުވަތަ ގައުމަކުން މާކެޓިން އަދި ވިޔަފާރިއާ ގުޅުންހުރި އެހެން އޮޕަރޭޝަންތައް ހިންގުމަށް އެހެން ގައުމެއްގައި ހުޅުވާ އޮފީހެކެވެ. އެގޮތުން ޓައިވާނަކީ އެހެން ގައުމުތަކުގެ އެމްބަސީތައް މަދު ގައުމެއް ނަމަވެސް، ޔޫރަޕިއަން ޔޫނިއަން އާއި އެ ޔޫނިއަންގެ ބައެއް މެމްބަރު ގައުމުތަކުން ޓައިވާނުގައި ވިޔަފާރި ތަމްސީލުކުރާ އޮފީސްތައް ވަނީ ހުޅުވައިފަ އެވެ.\nލިތުއޭނިއާގެ މި ނިންމުމާ ގުޅިގެން ޗައިނާއިން ވަނީ ފާޑުކިޔައިފަ އެވެ.\nއެގޮތުން ޗައިނާގެ ފޮރިން މިނިސްޓްރީގެ ތަރުޖަޟާން ވެންގް ވެންބިން ވަނީ، ޓައިވާނުގެ މިނިވަން ކަމަށް މަސައްކަތް ކުރާ މީހުންގެ ފައިދާ ނަގައިގެން ކަންކަން ނުކުރުމަށް ލިތުއޭނިއާއަށް ގޮވާލައިފަ އެވެ. އަދި ލިތުއޭނިއާ އާއި ޗައިނާއާ ދެމެދު އޮންނަ ސިޔާސީ އިތުބާރަށް ގެއްލުންވާ ފަދަ އެއްވެސް ކަމެއް ނުކުރުމަށް ވެސް އެދިފައިވެ އެވެ.\nޗައިނާ އިން ދެކެނީ ޓައިވާނަކީ އެ ގައުމުން ވަކިވެފައިވާ ޕްރޮވިންސެއްގެ ގޮތުގަ އެވެ. ނަމަވެސް ޓައިވާނުން ދެކެނީ އެއީ މިނިވަން ދައުލަތެއްގެ ގޮތުގަ އެވެ. އަދި ޓައިވާނުން މިނިވަންކަން ހޯދަން މަސައްކަތް ކުރުމުގެ މާނައަކީ ހަނގުރާމަ ކަމަށް ޗައިނާ އިން މީގެ ކުރިން ވަނީ އިންޒާރު ދީފަ އެވެ.


ޓިކްޓޮކް ގަންނަން މައިކްރޯސޮފްޓް ބޭނުންވަނީ ކީއްވެ؟ | Naares\nއާދީއްތަ, އޮކްޓޫބަރު 25, 2020\nއަންނައަހަރުގެ ބަޖެޓަކީ ގާތްގަޑަކަށް 35 ބިލިއަން – ފިނޭންސް\nއަދީބު ނިދިކުރައްވަން ބޭނުންކުރާ މެޝިނަކީ ޖަލުގައި ބޭނުންކުރެވޭ މެޝިނެއް ނޫން – ހޯމް މިނިސްޓަރ\nއިތުރު 30 މީހަކު ކޮވިޑަށް ޕޮޒިޓިވް ވެއްޖެ\nއިފުރު އެއަރޕޯޓާއި ރިސޯޓް ވިއްކާލަނީ\nއިތުރު 33 މީހުން ކޮވިޑަށް ޕޮޒިޓިވް\nއާމްދަނީއެއް ނުލިބޭ ޒުވާން ފިރިހެނުންނަށްވުރެ އަންހެނުންގެ ނިސްބަތް އިތުރު- ތަފާސްހިސާބު\nފަތުރުވެރިންނަށް “ސްޕްލިޓް ސްޓޭ” ހުއްދަ ދީފި\nވީޑިއޯ ޝެއަރކުރާ މަޝްހޫރު ސޯޝަލް މީޑިއާ އެޕްލިކޭޝަން، މައިކްރޯސޮފްޓުން ގަންނަން ބޭނުންވެ އެމަޝްވަރާތައް ކުރިއަށްދާކަމަށް ހާމަކޮށްފާވަނީ މިހަފްތާތެރޭގައެވެ.\nސުވާލަކީ އެމެރިކާ އެހާބޮޑަށް ޓިކްޓޮކާމެދު ކަންބޮޑުވުން ފާޅުކުރަމުންދާއިރު އަދި ޚާއްޞަކޮށް ޓިކްޓޮކް މަނާކުރާނެކަމަށް ރައީސް ޑޮނާލްޑް ޓްރަމްޕް ވިދާޅުވެފައިވަނިކޮށް މައިކްރޯސޮފްޓުން ޓިކްޓޮކް ގަންނަން ބޭނުންވަނީ ކީއްވެގެންބާއެވެ؟\nމައިކްރޯސޮފްޓުން ބުނީ ޓިކްޓޮކްގެ ބެލެނިވެރި ކުންފުނި ބައިޓްޑާންސްއާއެކު ކުރިއަށްދާ މަޝްވަރާތައް ނިންމާ، ސެޕްޓެމްބަރުމަހުގެ 15 ވަނަ ދުވަހުގެ ކުރިން ގޮތެއް ނިންމާނެކަމަށެވެ.\nއެމެރިކާގެ އޮފިޝަލުން ޓިކްޓޮކްއާ ގުޅޭގޮތުން ކަންބޮޑުވުން ފާޅުކުރަމުންދާ މައިގަނޑު ސަބަބަކީ، ޓިކްޓޮކަކީ ޤައުމީ ސަލާމަތަށް ހުރި ނުރައްކަލެއްކަމަށް ބުނެއެވެ. އެގޮތުން ޓިކްޓޮކް ބޭނުންކުރާ ފަރާތްތަކުގެ މަޢުލޫމާތު ޗައިނާ ސަރުކާރާ ހިއްސާކުރާކަމަށް ބައެއް އޮފިޝަލުން ތުހުމަތުކުރެއެވެ. ނަމަވެސް ޓިކްޓޮކްއިން މިކަން ދޮގުކުރެއެވެ. ބައިޓްޑާންސްއިން ބުނާގޮތުން ޓިކްޓޮކްއާ ގުޅޭގޮތުން ކުރާ ތުހުމަތުތައް ސާބިތުކޮށްދޭވަރުގެ ހެކި ދެއްކިފައެއްނުވެއެވެ.\nކަމުގެ މާހިރުން ވިދާޅުވާގޮތުންނަމަ ޓިކްޓޮކް ގަންނަން މައިކްރޯސޮފްޓް ބޭނުންވަނީ މައިގަނޑު2ސަބަބަކަށް ޓަކައެވެ. ފުރަތަމަ ސަބަބަކީ އެމީހުންގެ ވިޔާފާރި އިތުރަށް ފުޅާކުރުމެވެ. އެގޮތުން އެމެރިކާ، ކެނެޑާ، އޮސްޓްރޭލިޔާ، ނިއުޒިލޭންޑް ފަދަ ބޮޑެތި ޤައުމުތަކުގައި މިހާރުވެސް ހިނގަމުންދާ ޓިކްޓޮކްގެ އޮޕަރޭޝަންތައް މައިކްރޯސޮފްޓަށް ލިބިއްޖެނަމަ ޔޫޓިއުބާއި، ފޭސްބުކްފަދަ ޕްލެޓްފޯމްތަކުގެ ވާދަވެރިކަމުގައި މައިކްރޯސޮފްޓަށް ކުރިހޯދިދާނެއެވެ.\nމައިގަނޑު އަނެއްސަބަބަކީ ޓިކްޓޮކްގެ ފުރިހަމަ ކޮންޓްރޯލް މައިކްރޯސޮފްޓަށް ލިބިއްޖެނަމަ ޓިކްޓޮކުން އެއްކުރާކަމަށް އެމެރިކާއިން ތުހުމަތުކުރާ މަޢުލޫމާތުތައް ނުވަތަ މުހިންމު ޑާޓާތަކުގެ ފައިދާ މައިކްރޯސޮފްޓްގެ ވިޔަފާރީގައި ފުރިހަމައަށް ބޭނުންކުރެވިދާނެއެވެ.\nގިޔަބަޔަކު ޤަބޫލުކުރާގޮތުގައި މިހާރުވެސް މައިކްރޯސޮފްޓް ކުންފުންޏަކީ އެމީހުންގެ އުފެއްދުންތައް މެދުވެރިކޮށް އެކިމީސްމީހުންގެ ޒާތީ ސިއްރު މަޢުލޫމާތުތައް އެމެރިކާ ސަރުކާރާ ހިއްސާކުރަމުންދާ އެމެރިކާގެ ކުންފުންޏެކެވެ.\nމައިކްރޯސޮފްޓްގެ ސީއީއޯ ސަތްޔާ ނަޑެއްލާ ބުނެފައިވަނީ ޓިކްޓޮކްގެ ހިއްސާ ގަތުމާ ގުޅޭގޮތުން އެމެރިކާގެ ރައީސް ޑޮނާލްޑް ޓްރަމްޕްއާއެކު ފޯނުން މަޝްވަރާކުރައްވާފައިވާކަމަށެވެ. އަދި ޓިކްޓޮކްއާ ގުޅޭގޮތުން އެމެރިކާގެ ރައީސް ގެންގުޅުއްވާ ކަންބޮޑުވުންތަކަށް މައިކްރޯސޮފްޓުން ރިޔާއަތްކުރާނެކަމަށްވެސް އޭނާބުނެއެވެ.\nމައިކްރޯސޮފްޓުން ބުނާގޮތުން ޓިކްޓޮކްގެ ފުރިހަމަ ސެކިއުރިޓީ ރެވިއުއެއް ހަދާނެއެވެ. އަދި މައިކްރޯސޮފްޓުން ޓިކްޓޮކްގެ މެޖޯރިޓީ ހިއްސާ ގަތުމުން އެމެރިކާއަށް ކުރާނެ ފައިދާތަކާ ގުޅޭ ތަފްސީލްވެސް އެމެރިކާ ސަރުކާރާ ހިއްސާކުރާނެއެވެ.\nމައިކްރޯސޮފްޓް ކުންފުންޏަކީ އެމެރިކާއަށް ނިސްބަތްވާ ބައިނަލްއަޤްވާމީ ކުންފުންޏެކެވެ. 1975 ވަނަ އަހަރުގެ އޭޕްރީލް4ގައި އުފެދުނު މިކުންފުންޏަކީ ކޮމްޕިއުޓަރާއި ގުޅޭ އެއްޗެހި އުފައްދާ ކުންފުންޏަކަށްވާއިރު މި ކުންފުންޏަކީ ދުނިޔޭގެ އެންމެ އަގުބޮޑު ކުންފުނިތަކުގެ ތެރެއިން ހިމެނޭ ކުންފުންޏެކެވެ.\nމީގެ އިތުރުން ސޮފްޓްވެއަރ އުފައްދާ ދުނިޔޭގެ އެންމެ ބޮޑު ކުންފުންޏަކީވެސް މައިކްރޯސޮފްޓްއެވެ. މައިކްރޯސޮފްޓް އުފެއްދި ބާނީންނަކީ ބިލް ގޭޓްސް އާއި ޕޯލް އެލެންއެވެ.\n25 އޮކްޓޫބަރު 2020\n24 އޮކްޓޫބަރު 2020


Russia Ge Ithuru Flight Eh Raajje Ah - Vaguthu\nރަޝިއާގެ އިތުރު ފްލައިޓެއް ރާއްޖެއަށް\nރަޝިއާ އިން ރާއްޖެއަށް އިތުރު ފްލައިޓެއް ފެށުމަށް ހަމަޖެހިއްޖެއެވެ.\nއިނަރ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވި ގޮތުގައި، ރަޝިއާގެ ލެޝަ ފްލައިޓު، ނޯވިންދުގެ ދަތުރުތައް ރާއްޖެއަށް ފެށުމަށް މިހާރު ވަނީ ނިންމައިފައެވެ. މި ފްލައިޓުގެ ދަތުރުތައް މިމަހުގެ 28 ވަނަ ދުވަހުން ފެށިގެން ކޮންމެ ހަފްތާއަކު ދެ ދުވަހު ކުރާނެ ކަމަށާއި، އެ ފްލައިޓުން ދަތުރު ކުރާނީ ރަޝިއާއިން ސީދާ ރާއްޖެއަށް ކަމަށް އޭނާ ވަނީ ވިދާޅުވެފައެވެ.\nނޯވިންދް ފްލައިޓްތަކަކީ ރަޝިއާގެ ލެޝަ އޮޕަރޭޓު ކުރާ ފަރާތްތަކެވެ.\nރާއްޖޭގެ ބޯޑަރު ހުޅުވާލި ފަހުން ރަޝިއާ އިން ރާއްޖެއަށް ދަތުރުކޮށްފައި ވަނީ އެއް އެއާލައިނުންނެވެ. މިދިޔަ މަހުގެ 11 ވަނަ ދުވަހު ރަޝިއާގެ ފްލެގް ކެރިއަ އޭރޯފްލޮޓުގެ ދަތުރުތައް ވަނީ ރާއްޖެއަށް ފަށާފައެވެ.\nމި ފްލައިޓްތައް އޮންނަ ގޮތަށް ބަލާއިރު، މޮސްކޯގެ ޝެރެމެޓޭވޯ އެއާޕޯޓާއި ރާއްޖެ އާ ދެމެދު ދަތުރު ބާއްވަން ނިންމާފައި ވަނީ ބުރާސްފަތި އަދި އާދީއްތަ ދުވަހުއެވެ. އަދި މާލެ އާއި ޝެރެމެޓޭވޯ އެއާޕޯޓާއި ދެމެދު ދަތުރުތައް ބާއްވާނީ ހުކުރު އަދި އާދީއްތަ ދުވަހުއެވެ.\nކޮވިޑް-19 އާ ގުޅިގެން ރާއްޖެއަށް ޒިޔާރަތް ކުރަމުން އަންނަ ފަތުރުވެރިންގެ އަދަދު ވަނީ ވަރަށް ބޮޑަށް މަދުވެފައެވެ. ރާއްޖެ އަށް މީގެ ކުރިން ރަޝިއާ ފަތުރުވެރިން ވެސް ގިނަ އަދަދަކަށް ދަތުރު ކުރިއެވެ. އަދި ކުރިން ރަޝިއާ އާއި ރާއްޖެ އާ ދެމެދު ހަފްތާއަކު އެއް ދަތުރު ކޮށްފައި ވެއެވެ.\nއަލުން ރާއްޖެއަށް ފެށި މި ފްލައިޓާއި އެކު ރަޝިއާއިން ފަތުރިވެރިން އަންނަ މިންވަރު އިތުރުވާނެ ކަމަށް ބެލެވެއެވެ.\nރަޝިއާ އާއި ރާއްޖެއާ ދެމެދު ދަތުރުތައް އަލުން ފަށައިފި\nރާއްޖެ އާއި ރަޝިއާއާ ދެމެދު ދަތުރުތައް ފަށަން ތައްޔާރުވެއްޖެ\nރަޝިއާ އާއި ރާއްޖޭ އާއި ދެމެދުގައި އޮތް ގުޅުން ބަދަހިކުރުމަށް މަޝްވަރާކޮށްފި


Hama jehun gaaimu kuran sarukaarah majority liben jehey: Naibu raees | Mihaaru\nމައްޗަންގޮޅި އުތުރު ދާއިރާ އަށް ވާދަކުރައްވާ ފާރިސް މައުމޫންގެ ކެމްޕެއިން ޖަލްސާގައި ނައިބު ރައީސް ވާހަކަފުޅު ދައްކަވަނީ. --- ފޮޓޯ: ހުސެއިން ވަހީދު/ މިހާރު\nހަމަޖެހުން ގާއިމުކުރަން ސަރުކާރަށް މެޖޯރިޓީ ލިބެން ޖެހޭ: ނައިބު ރައީސް\n30 މާޗް 2019 - 09:33 17 comments\nރާއްޖެ އަށް ހަމަޖެހުން ގާއިމު ކުރަން ރައްޔިތުންގެ މަޖިލިހުގެ އިންތިޚާބުގައި، ސަރުކާރަށް އަޣުލަބިއްޔަތ ލިބެން ޖެހޭ ކަމަށް ނައިބު ރައީސް ފައިސަލް ނަސީމް ރޭ ވިދާޅުވެއްޖެ އެވެ.\nއަންނަ މަހުގެ ހަ ވަނަ ދުވަހު އޮންނަ އާންމު އިންތިޚާބުގައި މިނިވަން ކެންޑިޑޭޓެއްގެ ގޮތުގައި މައްޗަންގޮޅި އުތުރު ދާއިރާ އަށް ވާދަކުރައްވާ ދިއްގަރު ދާއިރާގެ މިހާރުގެ މެމްބަރު އަހުމަދު ފާރިސް މައުމޫންގެ ކެމްޕެއިން ޖަލްސާގައި ނައިބު ރައީސް ވިދާޅުވީ ހަމަޖެހުން އޮތުމަށް، އިންތިޚާބުގައި އިދިކޮޅު ޕީޕީއެމް/ކޮންގްރެސް ޕާޓީގެ ކެންޑިޑޭޓުންނަށް "ސުޕަ މެޖޯރިޓީ" ދޭން ޖެހޭ ކަމަށް ބުނާ އަޑު އިވިވަޑައިގެންނެވި ކަމަށެވެ.\nނަމަވެސް، ރައްޔިތުން ތިބީކީ އިދިކޮޅު ފަރާތްތަކަށް ސުޕަ މެޖޯރިޓީ ދޭ ގޮތަކަށް ނޫން ކަމަށާއި ރައްޔިތުންނަކީ ވިސްނުން ތޫނު، ކުރިއަރައިގެން ދާން ބޭނުންވާ ބައެއް ކަމަށް އެމަނިކުފާނު ވިދާޅުވި އެވެ. އަދި ރައްޔިތުންނަކީ ފަހަތަށް ފިޔަވަޅު އަޅާނެ ބައެއް ނޫން ކަމަށް ވެސް ނައިބު ރައީސް ވިދާޅުވި އެވެ.\nނައިބު ރައީސް އެގޮތަށް ވިދާޅުވި އިރު، ރާއްޖެ އަށް ހަމަޖެހުމެއް ގެނެވެން އޮތީ އިންތިޚާބުގައި ޕީޕީއެމް/ކޮންގްރެސް ޕާޓީ އަދި ޖުމްހޫރީ ޕާޓީ އަށް ބޮޑު އަޣުލަބިއްޔަތެއް ދީގެން ކަމަށް ކުރީގެ ރައީސް އަދި މިހާރުގެ އިދިކޮޅު ލީޑަރު އަބްދުﷲ ޔާމީން މިދިޔަ ބުރާސްފަތި ދުވަހު ވަނީ ވިދާޅުވެފަ އެވެ.\nއިސްކަންދަރުގައި ރޭ ބޭއްވި ކެމްޕެއިން ޖަލްސާގައި ނައިބު ރައީސް ފައިސަލް އާއި މައުމޫނާއި ސަރުކާރުގެ ބައެއް ވަޒީރުން ބައިވެރިވެވަޑައިގަންނަވަނީ. --- ފޮޓޯ: ހުސެއިން ވަހީދު/ މިހާރު\nޖުމްހޫރީ ޕާޓީ އަކީ މި ސަރުކާރު ހިންގާ ކޯލިޝަންގެ އެއް ޕާޓީ އެވެ. އެކަމަކު، ކޯލިޝަންގެ ޕާޓީތަކުގެ މެދު މަޖިލިސް އިންތިޚާބަށް ގޮނޑިތައް ބަހަން އެއްބަސްވި ގޮތާ އެމްޑީޕީން ޚިލާފުވެފައިވާ ކަމަށް ބުނެ ޖުމްހޫރީ ޕާޓީގެ ލީޑަރު ގާސިމް އިބްރާހިމް ވަނީ ޕީޕީއެމް/ކޮންގްރެސް ޕާޓީގެ ކެންޑިޑޭޓުންތަކަކަށް ތާއީދު ކުރައްވައިފަ އެވެ.\nމަޖިލިސް އިންތިޚާބަށް ކޯލިޝަންގެ ޕާޓީތަކުން ގޮނޑިތައް ބަހާނެ ގޮތަކާ މެދު އެއްބަސްވެފައިވީ ނަމަވެސް އެމްޑީޕީން ހުރިހާ ދާއިރާއަކަށް ވާދަކުރަން ނިންމުމުން އެކަން ގާސިމަށް ގަބޫލެއް ނުކުރައްވަ އެވެ. އެހެންވެ، ގާސިމާއި ކުރީގެ ރައީސް މުހައްމަދު ނަޝީދާ ދެމެދު ދަނީ ބަހުގެ ހަމަލަތަކެއް ބަދަލުކުރައްވަމުންނެވެ.\nRaajje ah hama jehun othy PPM, Congress Party adhi JP ah majority dheegen: Yameen\nކުރީގެ ރައީސް ޔާމީންގެ ސަރުކާރަށް އިޝާރާތް ކުރައްވައި ނައިބު ރައީސް ވިދާޅުވީ އޭރުގެ ސަރުކާރުން އަނިޔާވެރިކަން އިސް ކުރިއިރު، ހުރިހާ މުއައްސަސާއެއް އޮތީ "މުށުތެރޭގައި" ކަމަށެވެ. އަދި ރައްޔިތުން އެ ފަހަރު ސުޕަ މެޖޯރިޓީއެއް ސަރުކާރަށް ދިން ކަމަށް އެމަނިކުފާނު ފާހަގަ ކުރެއްވި އެވެ. އެކަމަކު އޭގެ ބޭނުން ނަހަނަ ގޮތުގައި ހިފީ ކަމަށް ވިދާޅުވި އެވެ.\n"އާރާއި ބާރު ދުނިޔޭގެ ވެރިއަކަށް ނުލިބޭ ވަރަށް ލިބުނު. ބޭނުން ކޮންމެ ކަމެއް، އެއީ ފަތިހުގެ ވަގުތެއް ވިޔަސް، މެންދަމުގެ ވަގުތެއް ވިޔަސް، ކޮންމެ ވަގުތެއް ވިޔަސް، ފަސް ޖެހުމެއް ނެތި ކުރަމުން ދިޔައީ،" ކުރީގެ ރައީސް މައުމޫން އަބްދުލްގައްޔޫމްގެ ކޮއްކޯފުޅު، ޔާމީނަށް އިޝާރާތް ކުރައްވައި ފައިސަލް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި އޭރުގެ ސަރުކާރުގައި ތިބީ އަނިޔާވެރި، ހެޔޮ ގޮތުގައި ކުރާ ވިޔަފާރިތައް ނައްތާލައި، އިސްލާހަށް މަސައްކަތް ކުރާ މީހުންގެ ދުވަސް ދުއްވާލުމަށް މަސައްކަތް ކުރި ބައެކެވެ.\nނައިބު ރައީސް ފައިސަލް ނަސީމް، ދިއްގަރު ދާއިރާގެ މެމްބަރު ފާރިސް މައުމޫނާ ސަލާމް ކުރައްވަނީ. --- ފޮޓޯ: ހުސެއިން ވަހީދު/ މިހާރު\nރާއްޖޭގެ ހާލަތު ދަށު ދަރަޖައެއްގައި އޮތީ ރާއްޖެ އަށް ލިބުނު މުއްސަނދިކަން ނަހަމަ ގޮތުގައި ބޭނުން ކުރީމަ ކަމަށާއި ރައްޔިތުންގެ ފައިސާ ނަހަމަ ގޮތުގައި ބޭނުން ކުރުމަކީ ލަދުވެތި ކަމެއް ކަމަށް އެމަނިކުފާނު ވިދާޅުވި އެވެ. އަދި އެކަން ކުރި މީހުން ސިޔާސީ މައިދާނުން ދުރަށް ދާން ޖެހޭ ކަމަށް ފައިސަލް ވިދާޅުވި އެވެ.\nނައިބު ރައީސް ވިދާޅުވި ގޮތުގައި، މަޖިލިހަށް މެމްބަރުން އިންތިޚާބު ކުރަނީ އެ މެމްބަރެއްގެ އަމިއްލަ އެޖެންޑާ ކުރިއަށް ނެރެ، މަގާމުގެ ނުފޫޒު ބޭނުންކޮށްގެން ކަންތައްތަކެއް ހާސިލް ކުރާކަށް ނޫނެވެ. އެކަމަކު، ރައްޔިތުންނަކީ ހަމަޖެހޭ ދިރިއުޅުމެއް އުޅެން ބޭނުންވާ ބައެއް ކަމަށް އެމަނިކުފާނު ވިދާޅުވި އެވެ.\n"އަޅުގަނޑުމެން ތެރެއިން ކޮންމެ މީހަކީ ވެސް މުއްސަނދި ކަން ބޭނުންވާ މީހެއް. ހަމަޖެހޭ ދިރިއުޅުމެއް ބޭނުންވާ މީހެއް. އުފަލާ އެކު އާއިލާއާ އެކުގައި އުޅެން ވެސް ބޭނުންވާ ބައެއް،" މި ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީ ފިޔަވައި އެހެން ޕާޓީތަކަށް ނިސްބަތްވާ ވަޒީރުން ބައިވެރިވެވަޑައިގެންނެވި ޖަލްސާގައި ނައިބު ރައީސް ވިދާޅުވި އެވެ.\nދައުލަތަށް ގިނަ ހިދުމަތްތަކެއް ކުރެއްވި އައްބާސް އާއި މަޝްހޫރު ފިލްމް ޕްރޮޑިއުސަރު/ ޑައިރެކްޓަރު ފާތުމަތު ނަހުލާ މަޝްވަރާއެއްގައި. --- ފޮޓޯ: ހުސެއިން ވަހީދު/ މިހާރު\nފާރިސް އަށް ތާއީދު އޮތް ކަން ހާމަކުރައްވައި ނައިބު ރައީސް ވިދާޅުވީ މަޖިލިހަކީ ވަރަށް ކަރާމާތްތެރި، ވަރަށް ޝަރަފްވެރި ތަނަކަށް ވާން ޖެހޭ ކަމަށެވެ. މަޖިލިހަށް އިންތިޚާބު ކުރާ އިރު، އިސްލާމް ދީނުގައިވާ ގޮތުގެ މަތިން ތެދުވެރި، ގާބިލް، ނަޒާހަތްތެރި، ހިތްހެޔޮ، އަމާނާތްތެރި ބައެއް ހޮވަން ޖެހޭ ކަމަށް ވިދާޅުވި އެވެ.\nފާރިސް އަށް ވަރަށް ބޮޑަށް ތައުރީފް ކުރައްވައި ޓްރާންސްޕޯޓް މިނިސްޓަރު އައިޝަތު ނަހުލާ ވިދާޅުވީ މައްޗަންގޮޅި އުތުރު ދާއިރާ އަށް ކުރިމަތިލެއްވި ކެންޑިޑޭޓުންގެ ތެރެއިން އެންމެ ގާބިލް ބޭފުޅަކީ ފާރިސް ކަމަށެވެ. ފާރިސް އަކީ ދާއިރާ އަށް ލިބޭނެ ބޮޑު "ރައުސްމާލެއް" ކަމަށް އޭނާ ވިދާޅުވި އެވެ.\nސަރުކާރު ހިންގާ ކޯލިޝަން ގައި ހިމެނޭ ޖުމްހޫރީ ޕާޓީގެ ލީޑަރު ގާސިމްގެ ހަގު އަނބިކަނބަލުން އައިޝާ ވިދާޅުވި ގޮތުގައި ސަރުކާރުން ބޭނުންވަނީ ރައްޔިތުންނަށް ހެޔޮ ގޮތްތަކެއް ހޯދައި ދިނުމަށެވެ. ކޯލިޝަނެއް ހަދައިގެން ސަރުކާރު ބަދަލު ކުރުމުގެ މަގްސަދަކީ ރައްޔިތުންނަށް ލާބަ އާއި މަންފާ ހޯދައި ދިނުން ކަމަށާއި ދިވެހިން ބޭނުންވަނީ ކޯލިޝަންގެ ކެންޑިޑޭޓުން ހޮވަން ކަމަށް އޭނާ ވިދާޅުވި އެވެ.\nއިތުރު ލިޔުންތައް ސަރުކާރު ރައްޔިތުންގެ މަޖިލިސް ޖުމްހޫރީ ޕާޓީ ފާރިސް މައުމޫން ނައިބު ރައީސް ފައިސަލް ނަސީމް މައުމޫން ރިފޯމް މޫވްމެންޓް (އެމްއާރުއެމް) ރައްޔިތުންގެ މަޖިލީހުގެ އިންތިޚާބު 2019


Gaafaru Futsal: Semi Ge Match Thah Mirey! - Vaguthu\nގާފަރުގައި ބާއްވާ އެންމެ ފޯރިގަދަ، އަދި އެންމެ ބޮޑު ފުޓްސަލް މުބާރާތުގެ ގްރޫޕް ސްޓޭޖުގެ ކުޅުން ނިމި، ސެމީ ފައިނަލްގެ ޓީމުތައް ޔަގީން ވެއްޖެއެވެ.\nމުބާރާތުގެ ގްރޫޕް ސްޓޭޖުގެ މެޗުތައް ވަރަށް ފޯރިގަދަކޮށް ފާހަގަކޮށްލެވުނުއިރު، ރޭ ކުޅުނު ގްރޫޕް ސްޓޭޖުގެ ފަހު މެޗުތަކުގައި ތިބެން ޖެހުނީ ނޭވާ ހިފަހައްޓާލައިގެންނެވެ. އެންމެފަހުގެ ޗެމްޕިއަން އެފްސީ ހަބޭސް ގްރޫޕް ސްޓޭޖުން ކަޓާފައިވާއިރު، އެޓީމު ހިމެނޭ ގްރޫޕް ބީގެ އެއްވަނަ ޓީމުގެ ގޮތުގައި ސެމީއަށް ދިޔައީ ވައިޕާސްއެވެ.\nވައިޕާސް ސެމީއަށް ދިޔައީ ހަތަރު މެޗުން 10 ޕޮއިންޓް ހޯދައިގެންނެވެ. ދެވަނަ ޓީމުގެ ގޮތުގައި އޯކޭ ބޯއީޒް ސެމީގެ ފުރުސަތު ހޯދިއިރު، އެޓީމަށް ހަތަރު މެޗުން ލިބެނީ އަށް ޕޮއިންޓެވެ. އެންމެފަހުގެ ޗެމްޕިއަން ހަބޭސް ތިންވަނައިގައި އޮތީ ފަސް ޕޮއިންޓާއެކުގައެވެ.\nގްރޫޕް އޭ ފާހަގަކޮށްލެވުނީ މާ ފޯރިގަދަކޮށެވެ. ހަތަރު މެޗުން އަށް ޕޮއިންޓާއެކު އޮތް ޕްރިޑޭޓާއަށް ގްރޫޕްގެ އެއްވަނަ ލިބޭއިރު، ދެވަނަ ލިބިފައި ވަނީ ހަތަރު މެޗުން ހަތް ޕޮއިންޓާއެކު އޮތް ނިއު ޔަންގް ސްޕޯޓްސްއަށެވެ. އެފްސީ ގާފަރު ހިތްދަތިކޮށް ކަޓައިގެން ދިޔައިރު، އެޓީމަށް ލިބިފައި ވަނީ ހަތަރު މެޗުން ހަ ޕޮއިންޓެވެ.\nސެމީ ފައިނަލް ދެ މެޗުވެސް މިރޭ އޮންނާނެއެވެ. ފުރަތަމަ މެޗުގައި ޕްރިޑޭޓާސްއާއި އޯކޭ ބޯއީޒް ވާދަކުރާއިރު، ދެވަނަ މެޗުގައި ވައިޕާސް ނުކުންނާނީ ނިއު ޔަންގް ސްޕޯޓްސްއާ ދެކޮޮޅަށެވެ.\nމިއަހަރުގެ މުބާރާތުންވެސް ރާއްޖޭގެ ފުޓްސަލްގައި އެންމެ ނަން މަޝްހޫރު ތަރިން ފެނިގެންދެއެވެ.


Yameen ge shareeaiy baavan vee6fuh fenna gothah, bench akun: idhikolhu | Mihaaru\nކުރީގެ ރައީސް އަބްދުﷲ ޔާމީން. އެމަނިކުފާނުގެ ޝަރީއަތް ކްރިމިނަލް ކޯޓުގައި ދަނީ ހިނގަމުން. --- ފޮޓޯ: ހުސެއިން ވަހީދު/ މިހާރު\nޔާމީންގެ ޝަރީއަތް ބާއްވަންވީ ހަ ފުށް ފެންނަ ގޮތަށް ބެންޗަކުން: އިދިކޮޅު\n27 ޖުލައި 2019 - 14:59 64 comments\nކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ މަނީ ލޯންޑަރިންގެ ދައުވާގެ ޝަރީއަތް ކުރިއަށް ގެންދަން ޖެހޭނީ ހަ ފުށް ފެންނަ ގޮތަށް ބެންޗަކާ އެކީގައި ކަމަށް ޕީޕީއެމް/ ޕީއެންސީން މިއަދު ބުނެފި އެވެ.\nޕީޕީއެމް/ޕީއެންސީން ބޭއްވި ނޫސްވެރިންގެ ބައްދަލުވުމުގައި ޕީއެންސީގެ ނައިބު ރައީސް އަދި މާވަށު ދާއިރާގެ މެމްބަރު މުހައްމަދު ސައީދު ވިދާޅުވީ ޔާމީންގެ ޝަރީއަތް ނުބާއްވާކަށް އިދިކޮޅު ފަރާތްތަކުން އެއްވެސް އިރެއްގައި ވަކާލާތު ކޮށްފައި ނުވާނ ކަމަށެވެ. އެކަމަކު، އެ ޝަރީއަތް ބާއްވަން ޖެހޭނީ ހާމަކަން ބޮޑު ގޮތެއްގައި ވީހާ ވެސް އިންސާފުވެރިކަމާ އެކުގައި ކަމަށް ވެސް ސައީދު ވިދާޅުވި އެވެ.\nސައީދު ވިދާޅުވީ ޔާމީންގެ ޝަރީއަތް އެއް ފަނޑިޔާރަކާ އެކީގައި ކުރިއަށް ގެންދެވޭނެ ކަމަކަށް ގަބޫލު ނުކުރައްވާ ކަމަށެވެ. އެއީ ޔާމީންގެ ޝަރީއަތް އެހާ ހާމަކަން ބޮޑު ގޮތެއްގައި ކުރިއަށް ގެންދާ އިރު، ގިނަ ކަންކަން ދިރާސާ ކުރަން ވަގުތު ބޭނުންވެފައި "އެންމެ ދުވަހަކުން" އެކަން ނުކުރެވޭނެތީ ކަމަށް އޭނާ ވިދާޅުވި އެވެ. ސައީދު ވަނީ އަވަސް އަރުވާލައިގެން ޔާމީންގެ ޝަރީއަތް ކުރިއަށް ގެންދާތީ ކަންބޮޑުވެވަޑައިގެންފަ އެވެ.\nޔާމީންގެ މައްސަލަ ބައްލަވަނީ ކްރިމިނަލް ކޯޓުގެ އިސް ގާޒީ އަހުމަދު ހައިލަމް އެވެ.\nކުރީގެ ރައީސް މުހައްމަދު ނަޝީދުގެ މައްޗަށް ކުރި ޓެރަރިޒަމްގެ ދައުވާގެ ޝަރީއަތް ވެސް ކުރިއަށް ދިޔައީ ބެންޗަކާ އެކުގައި ކަމަށް އިދިކޮޅު ފަރާތްތަކުން ވަނީ ބުނެފަ އެވެ. އަދި ބެންޗަކާ އެކީގައި ކުރިއަށް ގެންދާ ނަމަ، މައްސަލަ ކާމިޔާބުވާނެ ކަމުގެ ފުރިހަމަ ޔަގީންކަން އެބައޮތް ކަމަށް އެ ފަރާތްތަކުން ބުނެ އެވެ.\n"އެކަކު އިނދެގެންތޯ ނަޝީދުގެ މައްސަލަތައް ބެލީ؟ ޔާމީންގެ ސަރުކާރުން ފުރުސަތު ދިނީ އެކި ގޮތް ގޮތަށް. އިސްތިއުނާފްގެ ފުރުސަތު ދީ ބައިނަލްއަގުވާމީ ފަރާތްތަށް ވަދެ، ހަ ފުށް ފެންނަ ގޮތަށް ކުރިއަށް ދިޔައީ،" ނަޝީދުގެ ޝަރީއަތް ކުރިއަށް ގެންދިޔަ ގޮތަށް އިޝާރާތް ކުރައްވައި ސައީދު ވިދާޅުވި އެވެ.\nޔާމީންގެ މައްޗަށް އުފުލާފައިވާ މަނީ ލޯންޑަރިންގެ ދައުވާގެ އަޑުއެހުންތައް ކްރިމިނަލް ކޯޓުގައި މިހާރު ވަނީ ފަށައިފަ އެވެ. އެންމެ ފަހުން، މިދިޔަ އާދީއްތަ ދުވަހު އޮތް އަޑުއެހުމުގައި ހެކިން ހުށަހަޅަން ފަސް ދުވަހުގެ މުއްދަތެއް ޔާމީނަށް ވަނީ ދީފަ އެވެ.\nޔާމީންގެ މައްޗަށް ކުރާ މަނީ ލޯންޑަރިންގެ ތުހުމަތުތައް އެމަނިކުފާނު ވަނީ ދޮގު ކުރައްވައިފަ އެވެ.\nއިތުރު ލިޔުންތައް އިދިކޮޅު ފަރާތްތައް ޕީޕީއެމް ރައީސް އަބްދުﷲ ޔާމީން މެމްބަރު މުހައްމަދު ސައީދު (މާވަށް) މެމްބަރު އަހުމަދު ޝިޔާމް (ނައިފަރު) ގާޒީ އަހުމަދު ހައިލަމް ޕީޕަލްސް ނެޝަނަލް ކޮންގްރެސް


SunOnline: G7 badhaluvumah dhiya India ge delegation ge2memberaku covidah positive vejje\nޖީ7 ބައްދަލުވުމަށް ދިޔަ އިންޑިއާގެ ޑެލިގޭޝަންގެ ދެ މެމްބަރަކު ކޮވިޑަށް ޕޮޒިޓިވްވެއްޖެ\nރުގިއްޔާ މުހައްމަދު މޫސާ 05 May 2021, 20:33\nޖީ7 ބައްދަލުވުމަށް ދިޔަ އިންޑިއާގެ ޑެލިގޭޝަންގައި އިސްކޮށް ހުންނެވި އެގައުމުގެ ފޮރިން މިނިސްޓަރު ވަނީ އިއްޔެ އިނގިރޭސި ހޯމް ސެކްރެޓަރީ ޕްރިތީ ޕަޓޭލްއާ ބައްދަލުކުރައްވާފަ --- ފޮޓޯ: ޑައުނިން ސްޓްރީޓް\nދިއްލީ (މެއި 5): އިނގިރޭސިވިލާތުގައި އޮތް ޖީ7 ގައުމުތަކުގެ ފޮރިން މިނިސްޓަރުންގެ ބައްދަލުވުމަކަށް ދިޔަ އިންޑިއާގެ ޑެލިގޭޝަނުން ދެ މެމްބަރަކު ޕޮޒިޓިވްވެއްޖެ އެވެ.\nއިންޑިއާގެ ޑެލިގޭޝަނުގައި އިސްކޮށް ހުންނެވި އެގައުމުގެ ފޮރިން މިނިސްޓަރު ސުބްރަމާނިޔަމް ޖަޔަޝަންކަރު މިއަދު ވިދާޅުވި ގޮތުގައި ކޮވިޑަށް ޕޮޒިޓިވްވެފައިވާ ދެ މީހަކާ އޭނާއާ ބައްދަލުވިކަން އިއްޔެ އޭނާއަށް ވަނީ އަންގާފަ އެވެ. އެހެންކަމުން އޭނާ ވަނީ ދެން ބައްދަލުވުންތަކުގައި އޮންލައިންކޮށް ބައިވެރިވެވަޑައިގަންނަވަން ނިންމަވާފަ އެވެ.\n"އަޅުގަނޑު ކޮވިޑަށް ހުށަހެޅިފައިވާ ކަމަށް ބެލެވޭ ކަމުގެ މައުލޫމާތު އިއްޔެ ވަނީ ލިބިފައި. އެހެންކަމުން ރައްކާތެރިކަމުގެ ފިޔަވަޅެއްގެ ގޮތުންނާއި އެހެން މީހުންނަށް ބެލުމުގެ ގޮތުން، އޮންލައިންކޮށް ބައްދަލުވުންތަކުގައި ބައިވެރިވާން އަޅުގަނޑު ނިންމައިފިން،" ޖަޔަޝަންކަރު ވިދާޅުވި އެވެ.\nޖަޔަޝަންކަރު އިއްޔެ ވަނީ އިނގިރޭސި ހޯމް ސެކްރެޓަރީ ޕްރިތީ ޕަޓޭލްއާ ބައްދަލު ކުރައްވާފަ އެވެ. އެ ބައްދަލުވުމުގައި ގައިދުރުކަން ދަމަހައްޓާ، ރައްކާތެރިކަމުގެ ފިޔަވަޅުތައް އަޅާފައި ވާތީ އެ ބައްދަލުވުމުގައި ދެން ތިބި މީހުން އެކަހެރިވާން ނުޖެހޭނެ ކަމަށް އިނގިރޭސި ޕަބްލިކް ހެލްތުން ވަނީ ނިންމާފަ އެވެ.\nމީގެ އިތުރުން އިނގިރޭސި ސަރުކާރުން ވަނީ އިންޑިއާ ޑެލިގޭޝަން އެއްކޮށް އެކަހެރިވެފައިވާ ކަމަށް ބުނެފަ އެވެ. އަދި ޕޮޒިޓިވްވި ދެ މެމްބަރުން ބައްދަލުވުންތައް ބާއްވާ ތަނަކަށް ވަޑައިނުގަންނަވާ ކަމަށާއި ޖަޔަޝަންކަރަށް ބަލި ޖެހިފައި ނުވާކަން ފާހަގަކޮށްފަ އެވެ.\nދުނިޔޭގެ އިގުތިސާދީ ގޮތުން އެންމެ ކުރި އަރާފައިވާ ހަތް ގައުމު ހިމެނޭ ޖީ7ގައި އިނގިރޭސިވިލާތް، ކެނެޑާ، ފްރާންސް، ޖަރުމަނު، އިޓަލީ، ޖަޕާން އަދި އެމެރިކާ ހިމެނެ އެވެ. އޭގެ ތެރޭގައި އިންޑިއާ ނުހިމެނޭ ނަމަވެސް އެގައުމުގެ ޑެލިގޭޝަނަކަށް ވަނީ ޖީ7ގެ ފޮރިން މިނިސްޓަރުން މިހަފްތާގައި ބާއްވާ ބައްދަލުވުމަށް ދައުވަތު އަރުވާފަ އެވެ. އަދި ޖީ7 ލީޑަރުންގެ ސަމިޓު ބާއްވަން ހަމަޖެހިފައި ވަނީ އަންނަ މަހު އެވެ.\nއެ ބައްދަލުވުންތަކުގައި ކޮވިޑް ވެކްސިން ހަމަހަމަކަމާ އެކު ފޯރުކޮށްދިނުމާއި ދުނިޔޭގެ ގައުމުތަކަށް ވެކްސިން ފޮނުވައިދޭން މަސައްކަތް ކުރާ ކޮވެކްސް ސްކީމަށްއަށް އެހީތެރިވާ މިންވަރު އިތުރު ކުރުމާ ބެހޭ ގޮތުން މަޝްވަރާ ކުރާނެ ކަމަށް ރިޕޯޓުތަކުގައިވެ އެވެ.


Maruvumun Valhuli Meehaku Enburi Ge Ah - Kihinehvee Kameh? - Vaguthu\nމަރުވުމުން ވަޅުލި މީހަކު އެނބުރި ގެއަށް – ކިހިނެއްވީ ކަމެއް؟\nމަރުވެއްޖެކަމަށް ޑޮކްޓަރުންވެސް ނިންމާ މަރުވިކަމަށް ޑޮކްޓަރުން ސެޓްފިކެޓްވެސް ހަވާލުކުރި ފަހުން ވަޅުލި މީހަކު ދެމަސް ފަހުން އެނބުރި ގެއަށް އަތުވެއްޖެއެެވެ.\nކަޒަކިސްތާނަށް ނިސްބަތްވާ އައިގަލީ ނަމަކަށް ކިޔާ އެ މީހާ މަރުވުމުން ވަޅުލާފައި ވަނީ މިދިޔަ ސެޕްޓެމްބަރު މަސް ތެރޭގައެވެ. އޭނާ ވަޅުލާފައި ވަނީ މުސްލިމުން ވަޅުލާ ސަހަރާގައެވެ. މަރުވެފައި ވަނީ އައިގަލީކަން ޑޮކްޓަރުންވެސް ނިންމީ އޭނާގެ ޑީއެންއޭ ޓެސްޓުވެސް ހެދުމަށް ފަހުއެވެ.\nއެ ޓެސްޓުތަކުން ދައްކަނީ އަނދާފައިވާ އެ މީހާގެ ހަށިގަނޑަކީ އައިގަލީގެ ހަށިގަނޑުކަމަށެވެ. އެ ޓެސްޓުތަކުގެ 99 ޕަސެންޓް ދައްކަނީ އެއީ އައިގަލީގެ ހަށިގަނޑު ކަމަށެވެ.\nއޭނާގެ ކޮއްކޮ މީޑިއާތަކަށް ބުނިގޮތުގައި، ވަޅުލިތާ ދެ މަސް ފަހުން ބޭބެ ގެއަށް އައުމުން، އޭނާގެ ދަރިފުޅަށް އެ ބޭބެ ފެނުމާއެކު ހާޓް އެޓޭކެއް ޖެހިގެން މަރުނުވީ ހަމަކިރިޔާއެވެ.\nއުމުރުން 63 އަހަރުގެ އައިގަލީ މިދިޔަ ޖޫން މަހެއްގެ ހެނދުނު ދިޔަ ގޮތަށް ނާދެެއެވެ. އައިގަލީ ބުނިގޮތުގައި، އޭނާއާ މާރުކޭޓުން ދިމާވި މީހެއްގެ އެދުމުގެ މަތިން އޭނާ ދިޔައީ މަސައްކަތުއެވެ. އެހެން ސިޓީއެއްގައި އޭނާ މަސައްކަތް ކުރަމުންދިޔައިރު، އެ މަސަައްކަތް ނިންމާފައި އެނބުރި މިހާރު އެހެރީ ދިރިއުޅޭ ހިސާބަށް އައިސްފައެވެ.\nމިހާރު ޔަގީންވެފައިވާ ކަމަކީ ވަޅުލާފައި ވަނީ އައިގަލީއެއް ނޫން ކަމެވެ. ޑީއެންއޭ ސާމްޕަލް ނެގުމުގައި ނުވަތަ ޓެސްޓް ކުރުމުގައި ވަނީ ބޮޑު ގޯހެއް ހަދާފައެވެ. ނުވަތަ އޮޅިގެން ނަމަވެސް އެފަދަ ގޯހެއް ހެދިފައެވެ. މިހާރު ސުވާލަކީ މަރުވެގެން ހަޤީޤަތުގައި ވަޅުލީ ކާކު ހެއްޔެވެ؟\nމިކަމާއި ގުޅިގެން ކަމާ ބެހޭ ފަރާތްތަކުންވެސް އެއްޗެއް ބުނެފައެއް ނުވެއެވެ. އެންމެން ތިބީ ބޮޑު ހައިރާންކަމެއްގެ ތެރޭގައެވެ.\nބާބަކިއުއެއް ހެދުމުން 461 މިލިއަން ރުފިޔާގެ ޖޫރިމަނާއެއް ދައްކަން ޖެހިއްޖެ\nދުނިޔޭގެ އެންމެ އުސް އިމާރާތައް ހޮނުއަޅާ ތަން ފެންނަ ތަފާތު މަންޒަރެއް\nމިވަޒީފާގައި ހަމައެކަނި ކުރަންޖެހޭ ކަމަކީ ސައި ބުއިން\nނޮވެމްބަރު 9, 2018 12:12\nއެހެންވީމަ ރީއާނު ރަޝީދު ތިހެއްދެވީ އިތުރުފުޅެއް ނޫންތޯ؟ މަރުވެގެން ވަޅުލި މީހަކު އެނބުރި ގެއަކަށް ނާދޭ ނޫންތޯ؟ މަރުވީމަ އެނބުރި ނާންނާނެކަން މުސްލިމް ކުޑަ ކުއްޖާއަށްވެސް އެނގޭނެ.


Priyanka ge restaurant ah Katrina ge thaureef\nރެސްޓޯރެންޓުގެ ކޯ-އޯނަރު މަނީޝް ގޯޔަލް (ކ) އާއެކު ކެޓްރީނާގެ ދެމަފިރިން\nޕްރިޔަންކާގެ ރެސްޓޯރެންޓަށް ކެޓްރީނާގެ ތައުރީފް\nކެޓްރީނާ ކައިފް އާއި ވިކީ ކޯޝަލް މިހާރު އުޅެނީ ނިއު ޔޯކުގައި ޗުއްޓީއެއްގަ އެވެ. ޗުއްޓީގެ މަންޒަރުތަކާއި ފޮޓޯތައް އިންސްޓަގްރާމުގައި އާއްމުކުރަމުން އަންނަ ދެމަފިރިން ވަނީ ނިއު ޔޯކުގައި ހުންނަ، ޕްރިޔަންކާ ޗޯޕްރާގެ ރެސްޓޯރެންޓަށް ވެސް ގޮސްފަ އެވެ.\n'ސޯނާ ނިއު ޔޯކް'ގެ ނަމުގައި ހިންގާ ރެސްޓޯރެންޓާ ގުޅޭގޮތުން ކެޓްރީނާ އޭނާގެ އިންސްޓަގްރާމުގައި ބުނެފައިވަނީ އެ ތަނަކީ "ގެއާ ދުރުގައިވާ ގެ" ނުވަތަ "ހޯމް އަވޭ ފްރޮމް ހޯމް" ކަމަށެވެ.\nރެސްޓޯރެންޓުގެ ކޯ-އޯނަރު މަނީޝް ގޯޔަލް އާއެކު ކެޓްރީނާގެ ދެމަފިރިން ނަގާފައިވާ ފޮޓޯއެއް އެމީހުންގެ އިންސްޓަގްރާމު ސްޓޯރީގައި އާއްމުކުރުން ޕްރިޔަންކާ ވަނީ އެ ފޮޓޯ ޝެއާކޮށްފަ އެވެ. ޕްރިޔަންކާ ބުނީ ކެޓްރީނާމެން އެ ރެސްޓޯރެންޓަށް ދިޔުމުން އުފާވާ ކަމަށާއި އަބަދުވެސް އެ މީހުންނަށް އެތަނުން މަރުހަބާ ކިޔާނެ ކަމަށެވެ.\nކެޓްރީނާ އާއި ޕްރިޔަންކާ އަކީ ގާތް އެކުވެރިންނެވެ. އެ ދެ މީހުން ފުރަތަމަ ފަހަރަށް އެކުގައި ސްކްރީނުން ފެންނާނީ ފަރްހާން އަހްތަރުގެ 'ޖީލޭ ޒަރާ' އިންނެވެ. އެ ފިލްމުން އާލިޔާ ބަޓް ވެސް ފެންނާނެ އެވެ. ފިލްމުގެ މަސައްކަތް މި އަހަރު ފަށާނެ ކަމަށް ބެލެވެ އެވެ.\nޕްރިޔަންކާ މިހާރު ދިރިއުޅެނީ އަލަތު ދަރިފުޅާއި ފިރިމީހާ ނިކް ޖޯނަސް އާއެކު ލޮސް އެންޖެލިސްގަ އެވެ.\nކެޓްރީނާ ކައިފްބޮލީވުޑްފަންނުޕްރިޔަންކާ ޗޯޕްރާވިކީ ކޯޝަލް


ޤުރައިޝް ސޫރަތުގެ ތަފްސީރު -1 – DhiSalafiyyah\nޤުރައިޝް ސޫރަތުގެ ތަފްސީރު -1\n10/12/2014 ތަފްސީރު, ޤުރުއާނާއި އޭގެ ޢިލްމުތައްއައްޝައިޚު އިބްރާހިމް ރަޝީދު ޙަސަން\nلِإِيلَافِ قُرَ‌يْشٍ ﴿۱﴾ إِيلَافِهِمْ رِ‌حْلَةَ الشِّتَاءِ وَالصَّيْفِ ﴿٢﴾ فَلْيَعْبُدُوا رَ‌بَّ هَـٰذَا الْبَيْتِ ﴿٣﴾ الَّذِي أَطْعَمَهُم مِّن جُوعٍ وَآمَنَهُم مِّنْ خَوْفٍ ﴿٤﴾\n“ޤުރައިޝު ވަންހައިގެ މީހުން އެކުވެރިކުރެއްވި ކަމަށްޓަކައެވެ.  އާދައިގެ މަތިން ފިނި މޫސުމާއި ހޫނު މޫސުމުގައި އެބައިމީހުން ކޮށްއުޅޭ ދަތުރަށްޓަކައެވެ.  ފަހެ، މިގެފުޅުގެ ވެރިރައްބަށް އެބައިމީހުން އަޅުކަންކުރާހުށިކަމެވެ.  އެއިލާހީ، ބަނޑުހައި ހޫނުކަމުގައި ވަނިކޮށް އެބައިމީހުންނަށް ކާންދެއްވައި، އަދި ބިރުވެރިކަމުގައި ވަނިކޮށް އެބައިމީހުންނަށް އަމާންކަންދެއްވި އިލާހެވެ. ”\nބިސްމީގެ ތަފްސީރު އިސްވެ ބަޔާންވެ ހިނގައްޖެއެވެ.\nމިސޫރަތާއި އިސްވެ ބަޔާންވެ ދިޔަ ސޫރަތާ(ފީލް ސޫރަތާ)ވަނީ ގުޅިފައެވެ. އެހެނީ އިސްވެދިޔަ ސޫރަތުގައި ﷲ ތަޢާލާ ބަޔާންކުރައްވާފައިވަނީ މައްކާއަށް ޤަސްދުކޮށްގެން ގެފުޅު ތަޅާލުމަށް އައި ފީލުބާގައިގެ މީހުން ނެތިކުރައްވައި, މައްކާގެ އަހުލުވެރިންގެ މައްޗަށް އެކަލާނގެ ދަރުމަވަންތަވެވޮޑިގެންނެވި ގޮތެވެ. މި ސޫރަތުގައި ﷲ ތަޢާލާ ބަޔާންކުރައްވާފައިވަނީ މައްކާގެ އަހުލުވެރިން(އެބަހީ: ޤުރައިޝުން)ނަށް ދެއްވި އެހެން ނިޢުމަތެއްގެ ވާހަކައެވެ. އެއީ އަހަރަކު ދެކޮޅު އެބައިމީހުންގެ އެކުވެރިކަން ބަދަހިވެގެން ދިއުމެވެ. ( ﷲ ތަޢާލާ އެގޮތަށް މިންވަރުކުރެއްވުމެވެ.) އެބަހީ: ފިނި މޫސުމާއި ހޫނު މޫސުމުގައެވެ.\nلِإِيلَافِ قُرَ‌يْشٍ ﴿۱﴾ إِيلَافِهِمْ رِ‌حْلَةَ الشِّتَاءِ وَالصَّيْفِ ﴿٢﴾\nމާނައީ : “ޤުރައިޝު ވަންހައިގެ މީހުން އެކުވެރިކުރެއްވި ކަމަށްޓަކައެވެ.  އާދައިގެ މަތިން ފިނި މޫސުމާއި ހޫނު މޫސުމުގައި އެބައިމީހުން ކޮށްއުޅޭ ދަތުރަށްޓަކައެވެ. ”\n﴿إِيلَاف﴾ގެ މާނަ އަކީ ޖަމާކުރުމާއި އެއްކުރުމެވެ. އާޔަތުގައި އެލަފުޒުގެ މުރާދަކީ އެބައިމީހުން ފިނިމޫސުމާއި ހޫނު މޫސުމުގައި ކޮށްއުޅުނު ވިޔަފާރިއެވެ. ފިނި މޫސުމުގައި އެބައިމީހުން ދަނީ ޔަމަނަށެވެ. އެއީ އެތަނުގައިވާ ގޮވާމުގެ ބާވަތްތައް ހޯދުމަށެވެ. އަދި އެއީ މޫސުން އެކަމަށް އެކަށީގެންވާތީއެވެ. ހޫނު މޫސުމުގައި އެމީހުން ކުރިމަތިލަނީ ޝާމްކަރައަށް ދިއުމަށެވެ. އެހެނީ ޢާންމު ގޮތެއްގައި މޭވާ އާއި އެހެނިހެން ބާވަތްތަކުގެ ވިޔަފާރިތައް ކުރެވެނީ ހޫނު މޫސުމުގައެވެ. އެއީ ޖައްވު އެކަމަށް މުނާސަބު ވާތީއެވެ. އެއީ މިދެ ދަތުރުގައި އެބައިމީހުންނަށް ﷲ ތަޢާލާ ދެއްވި ނިޢުމަތެކެވެ. އެހެނީ އެކަމުގެ ސަބަބުން ގިނަގުނަ ވެގެންވާ ފައިދާތަކެއް ލިބެމުންދެއެވެ. އަދި އެވިޔަފާރިތަކުން ބޮޑުވެގެންވާ ނަފާ ލިބެމުންދެއެވެ. ﷲ ސުބުޙާނަހޫ ވަތަޢާލާ އެބައިމީހުންނަށް އަމުރުކުރެއްވީ މިގެފުޅުގެ ވެރި ރައްބަށް އަޅުކަން ކުރުމަށެވެ.\nމިއީ ފަޟީލަތުއްޝައިޚް މުޙައްމަދު ބުން ޞާލިޙް އަލްޢުޘައިމީން رحمه اللهލިޔުއްވާފައިވާ سورة قريشގެ ތަފްސީރުގެ ތަރުޖަމާއެވެ.


Jazeera holhuashi kadhuru rukah erimeehaage nadhurahvehjje!\n"ޖަޒީރާ ހޮޅުއަށި" ކަދުރު ރުކަށް އެރި މީހާގެ ނަދުރަށްވެއްޖެ!\n1 June 16th, 2019 - 3:01 PM\nރައްޔިތުންގެ ހިޔާލު ހޯދައި މަޝްވަރާކުރުން މިހާރު މުހިންމެއް ނޫންބާ؟\nޖަޒީރާ ހޮޅުއަށީގެ ބައްދަލުވުމެއް ނުބާއްވާތާ ފަސް މަހަށްވުރެ ގިނަ ދުވަސް މިހާރު ފާއިތުވެގެން ދިޔައީއެވެ. ސަރުކާރުގެ ފުރަތަމަ 100 ދުވަސް ވެސް ނިމި، މަޖިލިސް އިންހިހާބު ވެސް ނިމި ސަރުކާރު ހިންގާ މައި ޕާޓީއަށް މަޖިލީހުގެ ސުޕަ މެޖޯރިޓީ ވެސް ލިބިއްޖެއެވެ.\nމިހެންކަމުން "ޖަޒީރާ ހޮޅުއަށީގެ" ބައްދަލުވުންތަައް ނުބާއްވަންވީ ސަބަބެއް ނެތެވެ. ސަބަބަކީ ޑިމޮކްރަސީއެއްގައި ދައުލަތުގެ ބާރުތައް ފެށިގެން އަންނަނީ ރައްޔިތުންގެ ކިބައިންނެވެ. އަދި އެ ބާރުތައް ދެމި އޮންނާނީވެސް ރައްޔިތުންގެ ކިބައިގައިކަމަށް ދިވެހިރާއްޖޭގެ ގާނޫނު އަސާސީގައިވެސް ބުނެފައިވެއެވެ.\nރައީސް ސީދާ އިސްނަގައިގެން ފެއްޓެވި "ޖަޒީރާ ހޮޅުއަށި" ވެގެން ދިޔައީ ގިނަ ރައްޔިތުންނަނަށް ވަރަށް ބޮޑެތި އުއްމީދުތަކެއް އާވެގެނެ ދިޔަ ކަމަކަށެވެ. ސަބަބަކީ ރައްޔިތުންގެ ކަންބޮޑުވުންތައް ފުޅާދާިއިރާއެއްގައި ސީދާ ރައީސް އަށް މިނިވަން މާހުައުލެއްގައި ކަިޔައިދުނުމުގެ ފުރުޞަތު ރައްޔިތުންނަނަށް ލިބިގެން ދިއުމެވެ. ނަމަވެސް ސުވާލަކީ މިހާ ދުވަސްވެގެން ދިޔައިރުު މީގެ އިތުރު ބައްދަލުވުމެއް ނުބޭއްވި ދިގުދެމިގެން ދަނީ ރައްޔިތުންގެ ކަންބޮޑުވުން ނެތިގެންތޯއެވެ. ރައްޔިތުންނަށް ދިމާވާ މައްސަލަތައް ކުއްލިއަކަށް ހައްލުކުރެއްވީ ތޯއެވެ. ރައްޔިތުންނާ ގާއތުން ސަރުކާރު ހިންގުމުގެ ވިސްނުން ކުރީގެ ވެރިންތަކޭ އެއްފަދައިން ރަައީސް ސޯލިހުވެސް ހުޓަވާލެއވީތޯެވެ. ދިވެހިރާއްޖޭގައި ރައީސުލްޖުމްހޫރިއްޔާކަން ކުރައްވާ ބޭފުޅުކު އަމަލު ކުރައްވަންވާނީ ރައްޔިތުންގެ ހާދިމެއްގެ ގޮތުގައި ނޫންތޯއެވެ؟\nމި ފޯރަމްތަކުގެ އިތުރުން ހަތަރު ލީޑަރުންގެ ބައްދަލުވުންތައް ވެސް ސަރުކާރުން ބާއްވަމުންނެއް ނުދެއެވެ. ދާދިފަހުން ސަރުކާރުގެ މަސައްކަތްތައް ހިނގާ މިންވަރު ހާމަކުރަން ރައީސް އޮފީހުގައި ބޭއްވި ނޫސްވެރިންގެ ބައްދުލުވުމެއްގައި ރައީސުލްޖުމްހޫރިއްޔާގެ ތަރުޖަމާން އިބްރަހިމް ހޫދު ވިދާޅުވެފައިވަނީ ކޯލިޝަން ލީޑަރުންގެ ބައްދަލުވުންތައް ނުބޭއްވެނީ "ބުރަކަމުން" ކަމަށެވެ.\nމިހެންވީރު ރައީސް ސާލިހާއި ދައުލަތުގެ އިސް ވެރިން ވެސް ރައްތިިތުންނާއި މަޝްވަރާކޮށް ސިޔާސަތުތައް ކަނޑައޭޅުމުށް "ބުރަ ކަމަކަށް ވުން" ވެސް އެކަށީގެންވެއެވެ.\nކޮންމެ ގޮތެއްވިއަސް "ޖަޒީރާ ހޮޅުއަށި" ކަދުރު ރުކަށް އެރިމީހާގެ ނަދުރަށްވެ ނިމިއްޖެއެވެ.\nމިސަރުކާރުން ކުރާ އެއްވެސް ކަމެއް އެބަ ފެނޭތަ މީހަކަށް؟


Midhiya sarukaarun gavaaidhaa hilaafah carnivaa sarahahdhun dhookuri bimehge massala balanee\nކާނިވާ ސަރަހައްދުގައި ގަވާއިދާއި ހިލާފަށް އަޅަން ފަށާފައިވާ އިމާރާތް--\nމިދިޔަ ސަރުކާރުން ގަވާއިދާ ހިލާފަށް ކާނިވާ ސަރަހައްދުން ދޫކުރި ބިމެއްގެ މައްސަލަ ބަލަނީ\nމިދިޔަ ސަރުކާރުން ގަވާއިދާ ހިލާފަށް ކާނިވާ ސަރަހައްދުން ބަޔަކަށް ކުއްޔަށް ދީފައިވާ ބިމެއްގެ މައްސަލަ ޕްލޭނިން މިނިސްޓްރީން ބަލަން ފަށައިފި އެވެ.\nއެ މިނިސްޓްރީގެ މީޑިއާ އޮފިޝަލް މަރިޔަމް އިނާ މާޖިދު ސީއެންއެމްއަށް ވިދާޅުވީ ކާނިވާ ސަރަހައްދުން ބަޔަކަށް ދިން ބިމެއްގެ އެއްބަސްވުން އުވާ ނުލާ، އެ ބިމުގެ ތަންކޮޅެއް އެހެން ބަޔަކަށް މިދިޔަ ސަރުކާރުން ކުއްޔަށް ދީފައިވާ ކަމަށެވެ.\nމިހާރު އެތަނުގައި އަޅާފައިވާ އިމާރާތަކީ ގަވާއިދާ ހިލާފަށް އަޅާފައިވާ އިމާރާތެއް ކަމަށާއި، އެ ބިންކޮޅު ދީފައި ވަނީ ނިހާމާ އަލިމަނިކު ކިޔާ މީހަކަށް ކަމަށް އިނާ ވިދާޅުވި އެވެ.\nއެ އިމާރާތތް އަޅަމުންދާ ބިމަކީ ބަޔަކަށް ކުއްޔަށް ދީފައިވާ ބިމަކުން، ގަވާއިދާ ހިލާފަށް ނިހާމާ އަލިމަނިކަށް ދީފައިވާ ބިންކޮޅަކަށް ވާތީ، އިމާރާތް ކުރުން ހުއްޓުމަށް ޖޫން 27 ގައި ވަނީ އަންގާފަ އެވެ.\nއެކަމަކު އޭގެ ފަހުން ވެސް އެތަނުގައި އިމާރާތް ކުރާ ކަމުގެ ޝަކުވާ މިނިސްޓްރީއަށް ލިބުނެވެ.\nގަވާއިދާ ހިލާފަށް ކުއްޔަށް ދިނުމުގެ އިތުރުން، އިމާރާތް ކުރުމުގެ ކުރިން ނަގަން ޖެހޭ ހުއްދަ ވެސް އެ ފަރާތުން ނަގާފައި ނުވާ ކަމަށް އިނާ ވިދާޅުވި އެވެ.\nއެހެންކަމުން މިނިސްޓްރީން ވަނީ އޯގަސްޓް 22 ގައި އެކަން ހުއްޓުވައި ދިނުމަށް ފުލުހުންނާއި މާލެ ސިޓީ ކައުންސިލުގައި އެދިފަ އެވެ. އެދުވަހުގެ ރޭ މިނިސްޓްރީ އާއި ފުލުހުންގެ ބޭފުޅުން އެ ސަރަހައްދަށް ގޮސް މަސައްކަތް ހުއްޓުވި އެވެ.\nއިނާ އިތުރަށް ވިދާޅުވީ ނިހާމާއާއެކު ކުރީގެ ރައީސް އަބްދުﷲ ޔާމީނުގެ ސަރުކާރުން ވެފައިވާ އެއްބަސްވުމަކީ ގަވާއިދާ ހިލާފަށް ވެފައިވާ އެއްބަސްވުމަކަށް ވާތީ، އެ އެއްބަސްވުން މިހާރު އުވާލާފައިވާ ކަމަށެވެ.\nއޭގެ އިތުރުން ގަވާއިދާއި ހިލާފަށް އިމާރާތް ކުރުމުގެ މަސައްކަތް ކޮށްފައި ވާތީ، އެ މަސައްކަތް ކުރިއަށް ގެންދިޔަ ފަރާތަށް، އިމާރާތް ކުރުމުގެ ގާނޫނުގެ ދަށުން ފިޔަވަޅު އެޅޭނެކަން ވެސް މިހާރު ވަނީ އަންގާފަ އެވެ.\nއެ މައްސަލައާ ގުޅޭ ގޮތުން މާލެ ސިޓީ ކައުންސިލުގެ މޭޔަރު ޝިފާ މުހައްމަދު ސީއެންއެމްއަށް ވިދާޅުވީ އެ ބިމުގައި އިމާރާތް ކުރުމުގެ ހުއްދަ ނަގާފައި ނުވާ ކަމަށެވެ. މާލޭގައި އިމާރާތެއް ކުރާ ނަމަ އެކަމުގެ ހުއްދަ ސިޓީ ކައުންސިލުން ހޯދަން ޖެހެ އެވެ.\nކާނިވާ ސަރަހައްދުގައިވާ އެ ބިމުގައި އިމާރާތް ކުރުމަށް ވަނީ ބިންކޮޅު ވަށައިގެން ކަޅު ދާ ޖަހާފަ އެވެ. އެތަން އިމާރާތް ކުރަން އުޅުނީ ކޮން ކުންފުންޏަކުން ކަމެއް ސާފެއް ނުވެ އެވެ. މިހާރު އެތަނުގައި އިމާރާތް ކުރަން ބޭނުން ކުރާ އެއްވެސް ސާމާނެއް ވެސް ނެތެވެ.\nމާލެ ޕްލޭނިން މިނިސްޓްރީ ރައީސް ޔާމީން ފުލުހުން\nސާބަހޭ ކަނބުލޯ އަބަދުވެސް މި އިވޭ އަޑަކީ މިދިޔަ ސަރުކާރު/ ކުރީގެ ސަރުކާރު މިފަދަ ވާހަކަތަކެއް! އަހަރެންގެ ހިތަށް އަރާ މި ސަރުކާރުމިއީ ނެތް ސަރުކާރެއްބާވައޭ؟ މި ސަރުކާރުގެ ވާހަކަ ފެށޭނީ ކިހާހިސާބަކުން ބާވައޭ؟


Anna aharuge Oscar awards ge host akah Kevin Hart | Mihaaru\nކެވިން ހާޓް: އަންނަ އަހަރުގެ އޮސްކާ އެވޯޑް ހަފުލާ ހޯސްޓް ކުރާނެ.\nއަންނަ އަހަރުގެ އޮސްކާ އެވޯޑްސްގެ ހޯސްޓަކަށް ކެވިން ހާޓް ހަމަޖައްސައިފި\n07 ޑިސެމްބަރ 2018 - 09:16\nއަންނަ އަހަރު ބާއްވާ 91 ވަނަ އޮސްކާ އެވޯޑްސްގެ ހޯސްޓަކަށް މަޝްހޫރު ކޮމީޑިއަން ކެވިން ހާޓް ހަމަޖައްސައިފި އެވެ.\nފިލްމީ ދާއިރާގައި ދޭ އެންމެ ޝަރަފުވެރި އެވޯޑް ކަމަށްވާ އޮސްކާ އިންތިޒާމު ކުރާ އެކެޑެމީ އޮފް މޯޝަން ޕިކްޗާ އާޓްސް އެންޑް ސައިންސް (އޭއެމްޕީއޭއެސް) އިން މިކަން އިއުލާން ކުރުމުން ކެވިން ވަނީ އެކަމަށް ޝުކުރުު އަދާކޮށް ޓްވީޓް ކޮށްފަ އެވެ.\nއޭނާގެ ޓްވީޓްގައި ބުނީ މީގެ ކުރިން ވެސް ހޮސްކާ އެވޯޑް ހުށަހަޅައިފާނެތޯ ކުރާ ސުވާލަށް ތަކުރާރުކޮށް ދެމުން ގެންދިޔައީ އެއް ޖަވާބެއް ކަމަށާއި މިއީ ކުރިން ވެސް ބުނަމުން ދިޔަ ގޮތަށް ކޮމިޑީއަންއެއްގެ ގޮތުގައި ލިބޭނެ ވަރަށް ރަނގަޅު ފުރުސަތަކަށް ވާނެ ކަމަށް ބުންޏެވެ.\nއަދި އޮސްކާ ހޯސްޓް ކުރަން ފުރުސަތު ލިބުނު ވާހަކަ މަންމައާ ހިއްސާ ކުރުމާ އެކު މަންމަގެ މޫނުމަތިން ހިނިތުވުން ނުފިލާ ކަމަށް ވެސް ކެވިން ބުންޏެވެ.\nދަ އެކެޑެމީގެ ޓްވީޓް.\n"ސެންޓްރަލް އިންޓެލިޖެންސް" އާއި "ދި އަޕްސައިޑް" އަދި "ނައިޓް ސްކޫލް" ފަދަ ފިލްމުތައް ކުޅެފައިވާ 39 އަހަރުގެ އެކްޓަރު އަންނަ އަހަރުގެ އޮސްކާގެ ހޯސްޓަކަށް ހަމަޖެއްސި އިރު، މި އަހަރާއި އޭގެ ކުރީ އަހަރު އެވޯޑް ހަފުލާ ހޯސްޓް ކުރީ މަޝްހޫރު ޓީވީ ހޯސްޓް ޖިމީ ކިމެލް އެވެ.\nޖިމީ ކިމެލްގެ ޓްވީޓް.\nއޭނާ ފުރަމުން ދިޔަ މަގާމު ކެވިން އަށް ދީފައިވާތީ ކިމެލް ވެސް ވަނީ ޓްވިޓާގައި ތަހުނިޔާ ކިޔައިފަ އެވެ. އޭނާގެ ޓްވީޓްގައި ބުނީ ކެވިންއަކީ ވަރަށް ރަނގަޅު ހޮވުމެއް ކަމަށެވެ. ޖިމީގެ އިތުރުން ވެސް ގިނަ ފަންނާނުންތަކެއް ވަނީ ކެވިން އަށް މަރުހަބާ ކިޔައި ޓްވީޓްކޮށްފަ އެވެ. އޭގެ ތެރޭގައި މަޝްހޫރު އަންހެން ހޯސްޓް އެލެން ޑިޖެނެރެސް ހިމެނެ އެވެ.\nއަންނަ އަހަރުގެ އޮސްކާ އެވޯޑް އޮންނާނީ ފެބްރުއަރީ މަހުގެ 24 ވަނަ ދުވަހު އެވެ.\nފާއިތުވި ދެ އަހަރު އޮސްކާ އެވޯޑް ބަލާ މީހުންގެ އަދަދު ވަރަށް ބޮޑަށް ދަށްވަމުން ގޮސްފައިވާތީ 91 ވަނަ އޮސްކާ އެވޯޑް ހަފުލާގެ ލައިވް ޓެލެކާސްޓް ތިން ގަޑިއިރަށް ވުރެ ދިގު ނުކުރަން ވަނީ ނިންމައިފަ އެވެ.


K. Guraidhoo school library, hiygaimu, ehaame thafaathu | Mihaaru\nކ. ގުރައިދޫ ސްކޫލުގައި ހަދާފައި ހުރި ހިތްގައިމު ލައިބްރަރީ: މިއީ ވަރަށް ބޮޑު ހިތްހަމަޖެހުމެއް ކަމަށް ސްކޫލުން ބުނޭ\nކ. ގުރައިދޫ ސްކޫލްގެ ލައިބްރަރީ، ހިތްގައިމު، އެހާމެ ތަފާތު\n26 ފެބުރުއަރީ 2020 - 11:21 21 comments\nމުޅި ތަން ހަދާފައި ހުރިލެއް ރީތިކަމުން ހީވަނީ އެއީ ދުނިޔޭގެ ކޮންމެވެސް އެހެން ގައުމެއްގެ ލައިބްރަރީއެއް ހެންނެވެ. އެކަމަކު އެ ހިތްގައިމު ލައިބްރަރީ ހުރީ ކ. ގުރައިދޫ ސްކޫލްގަ އެވެ.\nމާހައުލަށް ގެންނަ ރީތިކަމާއި ނަލަކަމުން ތަން ބޭނުންކުރާ ކުދިންނާއި މީހުންގެ ހިތްހަމަޖެހުން ބޮޑުވެ އެވެ. އެހެންކަމުން މި ރީތި ލައިބްރަރީ ކ. ގުރައިދޫ ސްކޫލަށް ހަދިޔާކުރި އެ ރަށު ކައުންސިލް މެމްބަރުންގެ ވިސްނުން، އެހެން މީހުންނާ މި އޮތީ ވަރަށް ބޮޑަށް ތަފާތުވެފަ އެވެ.\nއާ ލައިބްރަރީއަކީ 2017 ގައި ފެށި މަސައްކަތުގެ ނަތީޖާ އެވެ. އެތަނުގައި ކުރިން ހިންގި ލައިބްރަރީ ބާވެ، ވީރާނާވާން ފެށުމުން ބަންދުކޮށްފައި ބެހެއްޓުން ނޫން ގޮތެއް ސްކޫލް މެނޭޖްމަންޓަކަށް އޭރު ނުފެނުނެވެ.\nކ. ގުރައިދޫ ސްކޫލް ލައިބްރަރީގައި ބަހައްޓާފައި ހުރި ކޮމްޕިއުޓަރުތައް: މިތަނަށް 700،000ރ ހޭދަވި ކަމަށް ވޭ\nކައުންސިލް މެމްބަރުން ނުކުންނެވީ ލައިބްރަރީއަށް ދިރުން ގެނެސްދެއްވުމުގެ މަސައްކަތަށެވެ. ދަރިވަރުންނަކީ ފޮތް ކިޔަން ލޯބިކުރާ ބަޔަކަށް ހެދޭނެ ފަދަ މާހައުލެއް ސްކޫލްގައި ފަަހިކޮށްދިނުމުގެ މުހިންކަން ކައުންސިލް މެމްބަރުންނާއި އޭރުގެ ޕްރިންސިޕަލް އިބްރާހިމް ލުތުފީއަށް ގަބޫލުކުރެއްވުނެވެ.\n"ބޭނުންވީ ކުދިން ފޮތް ކިޔާހިތްވާ ކަހަލަ ގޮތަކަށް ތަން ޒީނަތްތެރިކުރަން. އެ މަގުސަދުގައި މަސައްކަތް ކުރީ،" ކައުންސިލްގެ ރައީސް ހުސެއިން ޔާމީން މުހައްމަދު ވިދާޅުވި އެވެ.\nގާތްގަނޑަކަށް ތިން އަހަރު ދުވަހުގެ މަސައްކަތަށް ފަހު ނިންމައި، މިއަދު ފުރަތަމަ ފަހަރަށް ދަރިވަރުންނަށް ދޮރު ހުޅުވާލި އާ ލައިބްރަރީ އެއްފަހަރާ 35 ކުދިންނަށް ބޭނުންކުރެވެ އެވެ.\nކ. ގުރައިދޫ ސްކޫލުގެ ލައިބްރަރީގައި ކުދިން މަޑުކޮށްލައިގެން ތިބޭ ތަނެއް - ފޮޓޯ: ގުރައިދޫ ކައުންސިލް\nހަމައެކަނި ހިތްގައިމު އިންޓީރިއާއަކުން އެތަނަށް ފުރިހަމަކަން ގެނެސްދީފައި ނިންމާލީކީ ނޫނެވެ. ދުނިޔޭގެ ބޮޑެތި ލައިބްރަރީތަކުގެ ވެބްސައިޓްތަކަށް ވަދެވޭނެ ފަސޭހަ އިންތިޒާމްތަކެއް ވެސް ހަމަޖައްސައިދިނެވެ.\n"ބޮޑެތި ލައިބްރަރީތަކުގެ ވެބްސައިޓަށް ވަދެވޭނެ ހަތަރު ސިސްޓަމެއް ބަހައްޓާފައި ހުންނާނެ. ބޭނުމަކީ ދިރާސާކުރާ ކުދިންނަށް ފުރުސަތު ހޯދައިދިނުން،" ޔާމީން ވިދާޅުވި އެވެ.\nނާސަރީން ފެށިގެން ގްރޭޑު 10އާ ހަމައަށް 360 ދަރިވަރުން ކިޔަވަމުން އަންނަ ސްކޫލްގައި ހެދި މި ލައިބްރަރީއަށް ގާތްގަނޑަކަށް 700،000ރ ހޭދަކުރި އެވެ.\nގުރައިދޫ ސްކޫލް ހިންގެވުމާ ހަވާލުވެ ހުންނެވި ލީޑިިން ޓީޗަރު އަލީ އަރީފް ވިދާޅުވީ "މިކަހަލަ ހިތްގައިމު ލައިބްރަރީއެއް ލިބުމަކީ ވަރަށް ބޮޑު އުފަލެއް" ކަމަށެވެ.\nކ. ގުރައިދޫ ސްކޫލުގެ ލައިބްރަރީ: މިތަން އާންމުންނަށް ވެސް ބަދަލުކުރެވޭނެ -- ފޮޓޯ: ގުރައިދޫ ކައުންސިލް\n"މިއީ ފޮތްކިޔަން، ރިސާޗު ހަދަން ބޭނުންކުރެވޭނެ ވަރަށް ހިތްގައިމު ތަނެއް،" ދިވެހި ޓީޗަރެއްގެ ގޮތުގައި މިހާތަނަށް 22 އަހަރު ހޭދަކުރެއްވި އަރީފް ވިދާޅުވި އެވެ.\n"ކުދިންނަށް އިތުރު އެއްޗެހި އެނގި ކުރިއެރުން ލިބޭނެ ކަމަށް އަޅުގަނޑު އުއްމީދުކުރަން."\nއޭނާ ވިދާޅުވި ގޮތުގައި މިއީ ސްކޫލްގެ ކުރީގެ ޕްރިންސިޕަލް ލުތުފީ އާއި ރަށު ކައުންސިލްގެ ވިސްނުމާއި މުއާމަލާތްތަކުގެ ނަތީޖާ އެވެ.\n"ލުތުފީގެ ވަރަށް ބޮޑު މަސައްކަތެއް ފެނުނު. ދެން ކައުންސިލުން ވަރަށް ފުރިހަމަ ސަޕޯޓަކާއި އެއްބާރުލުމެއް ލިބިގެން މިވަރުގެ ތަނެއް މި ހެދުނީ،" އަރީފް ވިދާޅުވި އެވެ.\nކައުންސިލާއި ސްކޫލްގެ ވިސްނުން ހުރީ އެއީ ހަމައެކަނި ދަރިވަރުން ބޭނުންކުރާ ތަނަކަށް ހެދުމުގެ ބަދަަލުގައި މުޅި ރަށަށް ވެސް ހުޅުވާލާށެވެ. އެގޮތުން ރަށުގެ އާންމުންނަށް ލައިބްރަރީގެ މެމްބަރަކަށް ވެގެން ތަން ބޭނުންކުރެވޭނެ ކަމަށް، އަރީފް ވިދާޅުވި އެވެ.\n"މި ލައިބްރަރީއަކީ މުޅި ރަށަށް ލިބޭނެ ހިތްހަމަޖެހުމެއް، ޝަރަފެއް،" އޭނާ ވިދާޅުވި އެވެ.\nމި ވަގުތު ލައިބްރަރީގައި ހުރި ފޮތް ނިސްބަތުން މަދެވެ. އެހެންކަމުން ފޮތް ހޯދުމުގެ ހާއްސަ ކެމްޕޭނެއް ފަށަން ވަނީ ނިންމައިފަ އެވެ. އޭގެ އިތުރުން މިކަހަލަ ކަންކަމަށް އެހީތެރިވެދޭ ހެޔޮ އެދޭ ފަރާތްތަކުން ފޮތް ހަދިޔާކުރުމުގެ ފުރުސަތު އޮތް ކަމަށް ވެސް އަރީފް ވިދާޅުވި އެވެ.\nއިތުރު ލިޔުންތައް ތައުލީމް ކ. ގުރައިދޫ ކައުންސިލް ކ. ގުރައިދޫ ސްކޫލް


Sara ge reethi kamaai hunaruveri kamun Bollywood fathaha kuraane: Kareena Sara ge reethi kamaai hunaruveri kamun Bollywood fathaha kuraane: Kareena\nސާރާގެ ރީތިކަމާއި ހުނަރުވެރިކަމުން ބޮލީވުޑް ފަތަހުކުރާނެ: ކަަރީނާ\nމަޝްހޫރު ތަރިންގެ ދަރިން ބޮލީވުޑަށް ތައާރަފުވާން ތައްޔާރުވަމުން އަންނައިރު އެމީހުންގެ ވާހަކަ ވަރަށް ގަދަޔަށް ދެކެވެ އެވެ. އެގޮތުން ސައިފް އަލީ ޚާން އާއި އަމްރިތާ ސިންގްގެ ދޮށީ ދަރިފުޅު ސާރާ އަލީ ޚާން އަކީ ބޮލީވުޑަށް ތައާރަފުވާން ތައްޔާރުވަމުން އަންނަ ސްޓާ ކިޑުންގެ ތެރެއިން އެންމެ ގިނަބައެއްގެ ސަމާލުކަން ހުއްޓިފައިވާ ފަރާތެވެ.\nބޮލީވުޑްގެ މަޝްހޫރު ޑައިރެކްޓަރުންނާއި ޕްެރޮޑަކްޝަން ކުންފުނިން އުފައްދާ ފިލްމުތަކުން ސާރާ ބޮލީވުޑަށް ނިކުންނާނެ ކަމަށް އަޑުތައް އެރި ނަމަވެސް ފުރަތަމަ ފިލްމަކަށް ސާރާ ކުޅެން ނިންމާފައިވާ ޑައިރެކްޓަރު އަބީޝެކް ކަޕޫރުގެ "ކެދާނަތް" އެވެ.\nސަރާ ބޮލީވުޑަށް ނިކުންނަން ބައްޕަ ސައިފް އެހާ ގަބޫލެއް ނޫނެވެ. ސަބަބަކީ ފިލްމު ކުޅުމަކީ އެހާ ސްޓޭބަލް ޕްރޮފެޝަނަކަށް ނުވުމެވެ. ނަމަވެސް ސައިފްގެ ކުރީގެ އަންހެނުން އަދި ސާރާގެ މަންމަ އަމްރިތާ ވަނީ ސާރާ ބޮލީވުޑަށް ނިކުންނަން އޭނާ އާއި ސައިފް ވެސް ގަބޫލުކަމަށް ބުނެފަ އެވެ.\nމަންމަ އާއި ބައްޕްގެ އިތުރުން ސާރާ އަށް އެންމެ ބޮޑު ސަޕޯޓެއް ލިބެމުން އަންނަނީ ދޮން މަންމަ އަދި މަޝްހޫރު ބަތަލާ ކަރީނާ ކަޕޫރުގެ ފަރާތުންނެވެ. ކަރީނާ އާއި އުމުރުން 23 އަހަރުގެ ސާރާ އާއި ދެމެދު އޮންނަނީ ވަރަށް ގާތް ދެ އެކުވެރިންގެ ދެމެދުގައި އޮންނަ ކަހަލަ ބަދަހި ގުޅުމެކެވެ.\nސާރާ ބޮލީވުޑަށް ނިކުތުމާ ގުޅޭގޮތުން ވާހަކަދައްކަމުން ކަރީނާ ވަނީ ސާރާގެ ހުނަރުވެރިކަމާ މެދު އޭނާ އެއްވެސް ޝައްކެއްނުކުރާ ކަމަށާއި އޭނާގެ ފިލްމީ ދާއިރާ ވަރަށް އުޖާލާވާނެ ކަމުގެ ޔަގީންކަން އެބައޮތް ކަމަށެވެ.\n"ސާރާގެ ދެ ފަރާތުގެ އާއިލާ އަކީ ވެސް ފިލްމީ އާއިލާ އަކަށް ވުމުން އޭނާ ކުޅަދާނެ އެކްޓަރަކަށް ވުމާ މެދު ޝައްކެވެސް ނުއުފެދޭ. ސާރާގެ ރީތިކަމާއި ހުނަރުވެރިކަމުން އޭނާ ބޮލީވުޑް ފަތަހަކުރާނެ، ދޮން ދަރިފުޅު ސާރާ ފިލްމީ ދައިރާ އަށް ނިކުތުމާ ގުޅޭގޮތުން ކަރީނާ ބުނެފައިވެ އެވެ.\nސާރާގެ ފުރަތަމަ ފިލްމުގައި އޭނާ ފެނިގެންދާނީ ޒުވާން އެކްޓަރު ސުޝާންތް ސިންގް ރާޖްޕުތާ އެކު އެވެ. އެކްތާ ކަޕޫރުގެ ބަލާޖީ މޯޝަން ޕިކްޗާސްއިން އުފައްދާ މި ފިލްމާ ގުޅޭގޮތުން ވާހަކަދައްކަމުން ފިލްމުގެ ޑައިރެކްޓަރު އަބީޝެކް މީގެ ދުވަސްކޮޅެއް ކުރިން ބުނެފައިވަނީ ސާރާގެ ރީތިކަމާއި އޭނާގެ ހުނަރުގެ ސަބަބުން އޭނާ އަކީ ވިދާލާނެ ބަތާލާއެއް ކަމަށް ބުނެފަ އެވެ.


Serie A gai emme gahun Napoli aai AC Milan bali vejje | Mihaaru\nލީގުގައި ނަޕޯލީ އާއި އޭސީ މިލާން ބަލިވެއްޖެ\n22 ނޮވެމްބަރ 2021 - 11:02\nމިލާން (ނޮވެމްބަރު 22) - އިޓާލިއަން ސެރީއާ ގައި 12 ހަފްތާގެ ކުޅުން ނިމުނުއިރު ވެސް ބަލި ނުވެ އޮތް ދެ ޓީމު، ނަޕޯލީ އާއި އޭސީ މިލާން މި ހަފްތާގެ މެޗުތަކުން ބަލި ވެއްޖެ އެވެ.\nނަޕޯލީން ރަށުން ބޭރުގައި ރޭ އިންޓަ މިލާނާ ވާދަކުރި މެޗު 3-2 އިން ބަލިވިއިރު، އޭސީ މިލާން ވަނީ ހޮނިހިރު ދުވަހުގެ ރޭ ފިއޮރެންޓީނާ އަތުން 4-3 އިން ބަލިވެފަ އެވެ.\nއިންޓައާ ދެކޮޅަށް އެންމެ ފުރަތަމަ ލީޑު ނެގީ ވެސް ނަޕޯލީންނެވެ. މެޗުގެ 17 ވަނަ މިނިޓުގައި ޒިލެންސްކީ ޖެހި ލަނޑަށް ފަހު އިންޓަ އިން އެއްވަރުކުރީ 25 ވަނަ މިނިޓުގައި ޕެނަލްޓީއަކުން ހަކަން ކަލްހަނޮގްލޫ އެވެ. އެއްވަރުވެގެން ފުރަތަމަ ހާފު ނިމެން ދަނިކޮށް އިންޓަ އަށް ދެވަނަ ފަހަރަށް ލީޑު ނަގައިދިނީ އިވާން ޕެރިސިޗެވެ.\nއިންޓަގެ ތިންވަނަ ލަނޑު 61 ވަނަ މިނިޓުގަ ޖަހައިދިނީ ލައޮޓާރޯ މާޓިނޭޒް އެވެ. ނަޕޯލީގެ ދެވަނަ ލަނޑު 79 ވަނަ މިނިޓުގައި ޖެހީ ޑްރީސް މާޓެންސް އެވެ.\nފިއޮރެންޓީނާ އަތުން އޭސީ މިލާން ބަލިވި މެޗަކީ މި ސީޒަނުގެ ލީގުގައި އެޓީމު ވެސް ބަލިވި ފުރަތަމަ މެޗެވެ. ފުރަތަމަ 60 މިނިޓުތެރޭ ފިއޮރެންޓީނާ ވަނީ ތިން ލަނޑުގެ ލީޑެއް ނަގައިފަ އެވެ. އެއަށް ފަހު ގާތްގާތުގައި ޒްލަޓާން އިބްރަހިމޮވިޗް ޖެހި ދެ ގޯލުން ފަރަގު ކުޑަކުރި ނަމަވެސް ފުރިހަމަ ވަގުތު ހަމަވާން ފަސް މިނިޓަަށް ވެފައި ވަނިކޮށް ފިއޮރެންޓީނާއިން ހަތަރުވަނަ ލަނޑު ޖެހިއެވެ. މިލާނުގެ ތިންވަނަ ލަނޑަކީ އިތުރު ވަގުތުގައި ފިއޮރެންޓީނާ ކުޅުންތެރިއެއް އަތުން ބައިކޮޅަށް ވަން ލަނޑެކެވެ.\nހަމަ އެރޭ ޔުވެންޓަސް ވެސް ވަނީ ލާޒިއޯއާ ދެކޮޅަަށް ކުޅުނު މެޗު 2-0 އިން ކާމިޔާބު ކޮށްފަ އެވެ. ޔުވެންޓަސްގެ ދެ ގޯލު ވެސް ލިއެނާޑޯ ބޮނޫޗީ ޖެހީ ޕެނަލްޓީއިންނެވެ.\nއެންމެ ފަހުން ލީގުގައި ކުޅުނު ދެ މެޗުން ވެސް ބަލިވި އޭއެސް ރޯމާ ވަނީ ރަށުން ބޭރުގައި ރޭ ޖެނޯއާ 2-0 އިން ބަލި ކޮށްފަ އެވެ. ޔޫކްރޭންގެ ލެޖެންޑް އަންޑްރޭ ޝެވްޗެންކޯގެ އިރުޝާދުގެ ދަށުން ޖެނޯއާ ކުޅުނު ފުރަތަމަ މެޗު ލަނޑެއް ނުޖެހި އެއްވަރުވެގެން މެޗު ނިމެން ދަނިކޮށް ހޯސޭ މޮރީނިއޯގެ ރޯމާއަށް ތިން ޕޮއިންޓް ޔަގީން ކޮށްދިނީ، 74 ވަނަ މިނިޓުގައި ބަދަލު ކުޅުންތެރިއެއްގެ ގޮތުގައި ކުޅެން އެރި ގާނާއަށް އުފަން 18 އަހަރުގެ ފޯވަޑް ފީލިކްސް އަފޭނާ ޖިޔާން އެވެ.\nފުރަތަމަ ލަނޑު ހެންރިކް މިކިތާރްޔަންގެ ޕާހަކުން 82 ވަނަ މިނިޓުގައި ޖެހިއިރު، އިތުރު ވަގުތުގައި އޭނާ ވަނީ އޭރިއާ ބޭރުން ފޮނުވާލި ބާރު ހަމަލާއެއް ސީދާ ގޯލުގެ މަތީ ކަނަށް ފޮނުވާލައިފަ އެވެ.\nމޮރީނިއޯ ޗެލްސީ އަށް ކޯޗު ކޮށްދިންއިރު 2006 ވަނަ އަހަރު އެ ޓީމުގެ ރެކޯޑް ޓްރާންސްފާއަކަށް 30 މިލިއަން ޕައުންޑަށް އޭސީ މިލާނުން ގެނައި ފޯވަޑް ޝެވްޗެންކޯއާ ދެކޮޅަށް މޮރީނިއޯ ހޯދި މި މޮޅާ އެކު ރޯމާ ލީގު ފަސްވަނައަށް ޖެހިލި އެވެ. ލީގުގައި މިހާތަނަށް އެންމެ މޮޅެއް ހޯދިފައިވާ ޖެނޯއާ އޮތީ 18 ވަނައިގަ އެވެ.\nމި ނަތީޖާއާ އެކު ވެސް ފައިދާ ގޯލުގެ ތަފާތުން ލީގު ތާވަލުގެ އެއްވަނައިގައި އޮތީ ނަޕޯލީ އެވެ. ނަޕޯލީ އާއި ދެވަނައިގައި އޮތް އޭސީ މިލާނަށް ވެސް 13 މެޗުން ލިބެނީ 32 ޕޮއިންޓެވެ. ތިންވަނައިގައި އޮތް އިންޓަ އަށް ލިބެނީ 28 ޕޮއިންޓެވެ. ޔުވެންޓަސް އޮތީ 21 ޕޮއިންޓާ އެކު ހަތްވަނައިގަ އެވެ.\nއިޓާލިއަން ލީގު އިންޓަ މިލާން އޭސީ މިލާން އޭއެސް ރޯމާ ނަޕޯލީ އިޓާލިއަން ލީގު


Dharin Tharubiyyathu Kurumugai Aailee Hamajehun - Hali News\nދަރިން ތަރުބިއްޔަތު ކުރުމުގައި އާއިލީ ހަމަޖެހުން\n31 October 2020, 11:01\nދަރިއަކު ތަރުބިއްޔަތުކޮށް ހާނާ ދުނިޔެއަށް ލޯހުޅުވައިދީ ޖަމާއަތަށް ބޭނުންތެރި ދަރިއަކަށް އެދަރިން ހަދަން މަޔަކު ކުރާ ފޮނި އުންމީދަކީ އެތައް ދުވަހެއްގެ ބުރަ މަސައްކަތެެވެ. ދަރީންނަކީ އަޅުގަނޑުމެންގެ ލޮލުގެ ފިނަކަމެވެ. ހިތުގެ ހިތްހަމަ ޖެހުމެވެ. މާދަމާއަށްޓަކައި ހިތްވަރާއިއެކީ މަސައްކަތްކުރުމުގެ ބާރުލިއްބައިދޭ ކާނާއެވެ.\nޤަރުބަގަތީއްސުރެ ދަރިންނާއިމެދު ވިސްނާ އެތައް ކަންކަމަކަށް މައިންނާއި ބަފައިން ހޭނެން ޖެހެއެވެ. ގާތުންދިނުމެވެ. ގަދަ ނިދިން އިރުއިރުކޮޅާ ހޭލާ ރޭގަނޑުގެ ނިންޖާ ހަނގުރާމަކުރަންޖެހުމެވެ. އަމިއްލަ ނަފްސުގެ ހިތްހަމަޖެހުމަށް ދެވޭ ވަގުތު ކުޑަވުމާއި ގޭތެރޭގެ މަސައްކަތް ފުނިޖެހިފައި ހުރުމެވެ. ދެމަފިރިން އެކަކު އަނެކަކަށް ދެވޭ ވަގުތު ކުޑަވުމާއި އަޅާލެވޭ މިންވަރު ކުޑަވުމެވެ. މިހުރިހާ ކަމެއްގެ ސަބަބުން އާއިލީ މައްސަލަތައް ނިކުންނަން ފަށައެވެ. މިއީ އަލަށް މައިންނަށްވާ ދެމަފިރިންނަށް ނުވަތަ އެއްކުއްޖަކަށް ވުރެ ގިނަ ކުދިން ގެންގުޅޭ އާއިލާތަކުގައި އާންމު މައްސަލަ އެކެވެ.\nޢާއިލީ ހަމަޖުހުމަކީ، ކުދިން ތަރުބިއްޔަތުކުރުމުގައި ވަރަށް މުހިއްމުކަމެކެވެ. ގިނަ މައިންބަފައިންނަކީ ދަރިފުޅުގެ ބަރުދަނާ މެދު ވަރަށް ކަންބޮޑުވާ މައިންބަފައިންނެވެ. ދަރިފުޅަށް އާހެދުން ހޯދައިދީ ކުޅޭއެއްޗެހި ގަނެދީ ދުޅަހެޔޮ ކާނާދޭން މަސައްކަތްކުރެއެވެ. އެކަމަކު ދަރިފުޅުގެ ނަފްސާނީ ދުޅަހެޔޮކަމަށް ވިސްނާ މައިންަަބަފައިން ވަރަށް މަދެވެ. ބައެއް އާއިލާ ތަަކަކީ އެއް އާއިލާ އަކަށްވުރެ ގިނަ އާއިލާ އެއްތަނެއްގައި ދިރިއުޅޭ އާއިލާތަކެވެ. ނުވަތަ ކުޑަތަންކޮޅެއްގައި ދިރިއުޅޭ އާއިލާ ތަކެވެ. ބައެއް ފަހަރު އާއިލާ ތެރޭގައި ނުވަތަ މައިންބަފައިންގެ މެދުގައި މައްސަލަޖެހި ޒުވާބުކުރެއެވެ . މައިންބަފައިންގެ ފަރާތުން ދަރިންނަށް ވަގުތު ނުދެވޭ އިރު އާއިލާ ތެރޭގައި ހަަމަނުޖެހުން ބޮޑުވެ ދެމަފިރިން ނުވަތަ އާއިލާ މީހުން އަބަދު ކޯޅޭތަން ފެންނަ ނަމަ ދަރިންނަށް އޭގެ ނުރަނގަޅު އަސަރުކުރެއެވެ.\nބައެއްމީހުންނަކީ އަންނަ ރުޅީގައި ދަރިފުޅު ކުރިމަތީގައިވެސް ޒުވާބުކޮށްލާ ބައެކެވެ. އެފަދަ މާހައުލެއްގައި ދަރިފުޅު ބޮޑުވަމުންދާއިރު އެތުއްތު ކުއްޖާ އަށް ކުރާނެ އަސަރު ތަކާމެދު ނުވިސްނުނީތީ މާދަމާ ކަރުނަ އަޅާންޖެހިދާނެ ކަން ދަންނާށެވެ. ކުޑަކުދިންނަކީ އެހެންމީހުންގެ ފަރާތުން ރައްކާތެރިކަން ބޭނުންވާ ކުދިންނެވެ. އެކަމަކު އަރާރުންވެ ކޯޅޭ މަންޒަރު ފެންނަކުދިންނަށް އަމާންކަމާ ރައްކާތެރިކަމެއް އިހުސާސެއް ނުވާނެއެވެ. ބައެއް ކުދިންނަކީ އެކަންކަމުން ސަލާމަތްވާން ފުރާވަރުގައި މަގުމަތިން ރައްޓެހިން ހޯދާ ކުދިންނެވެ. އެފަދަ އެތައް ކުދިންނެއް ކުށުގެ ވެށީގައި ގިނަވެފައި އެބަތިއްބެވެ.\nއާއިލީ ހަމަޖެހުންނެތް ނަމަ މައިންބަފައިންނާމެދު ކުއްޖާގެ ހިތުގައި ބިރުވެރިކަމެއް އުފެދި ކަންކަން ހިއްސާ ކުރަން ދަތިވެއެވެ. އަމިއްލަޔަށް މީހުންގެ ތެރޭގައި އިސްނެގުމާ ސުކޫލު މާހައުލުގައި ކަންކަމުގައި ފަސްޖެހުމާއި އަމިއްލަ ނަފްސަށް އިތުބާރު ނުކުރެވޭ ތިމާ އަކީ ބޭކާރު ކުއްޖެއް ގޮތުގައި އެކުެއްޖާ ޤަބޫލުކުރެއެވެ. އެކުދިންނަކީ އެހެން ކުދިންނާ ތަފާތު ކުދިންކަމަށް ޤަބޫލުކުރެވި އެހެން ކުދިންނާއެކީ އުޅެން އެފަދަ ކުދިންނަށް އުނދަގޫވެއެވެ. ވިސްނުން ކޮށިވެ ކަންކަމުގައި ނާއުންމީދުވެ ކަންކަން ހާސިލުކުރަން ހިތްވަރުނެތް ކުއްޖެއްގޮތުގައި އެފަދަ ކުދިން ފާހަގަވެއެވެ.\nމިއަސަރުތައް ދާއިމަށް އެކުއްޖާގެ ކިބަިގައި ހަރުލާފައި ހުރެއެވެ. މަތީތައުލީމުގެ ދުވަސްވަރު އަދި ވަޒީފާގެ މާހައުލުގައި ކަންކަމުން ފެއިލްވެ މީހުންގެ ތެރޭގައި އަރާރުން ބޮޑު ކުއްޖަކަށް އެކުއްޖާވެސް ވެދާނެއެވެ. ނުވަތަ އެކުއްޖާ އަކީ ދިރިއުޅުމުގައި ކާމިޔާބު ތަކަށް އުންމީދު ނުކުރާ ކުއްޖަކަށް ވެދާނެއެވެ. ނިދުމުގެ ދަތިތަކާއި މިފަދަ ކުދިންނަށް ޅައިރުއްސުރެ ދިމާވެއެވެ. ނުވަތަ އެކުދިންނަކީ އެކުދިންގެ ޒަވާޖީ ހަޔާތުގައި ބައިވެރިޔާ އާ ޒުވާބުކޮށް އަނިޔާ ކުރާ ކުއްޖަކަށް ވެދެއެވެ. ނުވަތަ އެކުއްޖާ އަކީ މީހުންގެ މައްޗަށް ރަހުމް ނުކުރާ ކުއްޖަކަށް ވެސް ބައެއް ފަހަރު ވެއެވެ. އަދި ޒުވާން އުމުރުގައި ނާކާމިޔާބު ކުއްޖަކަށް އެފަދަ ކުދިންވެއެވެ.\nގިނަ ފަހަރަށް މައިންބަފައިންނަށް ކުއްޖާގެ މައްސަލަތައް ފާހަގަކުރެވެނީ ކުއްޖާއަށް ބޮޑެތި ގެއްލުންތަކެއްވެ ވަގުތުފާއިތުވާ ފަހުންނެވެ، އެހެންކަމުން ދަރިންގެ ކުރިމަތީގައި ޒުވާބުކޮށް އާއިލީ ހަމަޖެހުމަށް ހޭލުންތެރިވެ ކަންކަން ހައްލުކުރާ ކެތްތެރި ބަޔަކަށް މައިންބަފައިން ވާށެވެ. ހަނދާނުގާ ބަހައްޓާށެވެ. އާއިލީ ހަމަނުޖެހުމުން ކުރާ އަސަރު ދަރިފުޅުގެ މުޅި މުސްތަގުބަލު ބަނަކޮށްލައެވެ. ދަރިފުޅުގެ ހުނަރުވެރިކަމާއި އުޅުންތެރިކަން ބިއްލޫރިގަނޑެއްހެން ފުނޑު ފުނޑު ކޮށްލައެވެ. މިއީ މިއަދުގެ މައިންބަފައިންނާއި އާއިލާ ތަކުން ވިސްނާ ހޭލުންތެރިވާން ޖެހޭ ކަމެކެވެ


SunOnline: Transfer market: Tottenham dhookoh Trippier Athletico ah\nޢަބްދުﷲ އައިމަން 18 Jul 2019, 10:12\nޓޮޓެންހަމް ގެ ކަނާތު ވިންގު ކެރެން ޓްރިޕިއާ --- ފޮޓޯ// މެޓް ޑޯމަން\nޓޮޓެންހަމްގެ ކަނާތު ވިންގަށް ކުޅެމުން އަންނަ ކެރެން ޓްރިޕިއާ އެކުލަބު ދޫކޮށް ސްޕެއިންގެ އެތުލެޓިކޯ މެޑްރިޑަށް ސޮއެ ކޮށްފި އެވެ.\nމިދިޔަ އަހަރު ރަޝިޔާގައި އޮތް ވޯލްޑް ކަޕުން ވިދާލި ޓްރިޕިއާ ކާމިޔާބު ސީޒަނަކަށް ފަހު ޓޮޓެންހަމް ދޫކޮށް އެތުލެޓިކޯއަށް ބަދަލުވީ 20 މިލިއަން ޕައުންޑުގެ އަގަކަށެވެ. ތިން އަހަރުގެ އެއްބަސްވުމެއްގެ ދަށުން ޓްރިޕިއާ އެތުލެޓިކޯއަށް ބަދަލުވި އިރު އޭނާ ހޯދުމުގެ މަސައްކަތް ޔޫރޮޕުގެ ބޮޑެތި އެހެން ކުލަބުތަކަކުން ވެސް ދިޔައީ ކުރަމުންނެވެ. އެގޮތުން އިޓަލީގެ ޔުވެންޓަސްއާއި އިންޓަ މިލާނުން ވެސް ދިޔައީ ޓްރިޕިއާއަށް ފާރަ ލަމުންނެވެ.\nޓޮޓެންހަމްގެ ކަނާތު ވިންގު ކެރެން ޓްރިޕިއާ --- ފޮޓޯ// މެޓް ޑޯމަން\nއިނގިރޭސި ވިލާތުން ވޯލްޑް ކަޕުގެ ސެމީ ފައިނަލަށް ދަތުރު ކުރުމުގައި މުހިއްމު ދައުރެއް އަދާ ކުރި ޓްރިޕިއާ ވަނީ އެ މުބާރާތުގައި ތަފާތު މޮޅު ކުޅުމެއް ދައްކައިފަ އެވެ. އެގޮތުން އޭނާ ވަނީ އެ މުބާރާތުގެ ސެމީގައި ވެސް ހިލޭ ޖެހުމަކުން މޮޅު ގޯލެއް ޖަހައިފަ އެވެ.\nނަމަވެސް ވޯލްޑް ކަޕަށް ފަހު ޖެހިގެން އައި ސީޒަނުގައި އޭނާއަށް އެ ފޯމު ދެމެހެއްޓިފައެއް ނުވެ އެވެ. ފިޓްނެސް މައްސަލަތަކާއި ރިކަވަރީގެ މައްސަލަތކުގެ ސަބަބުން މިދިޔަ ސީޒަނުގެ ވެސް އެތައް ބައިވަރު މެޗުތަކެއް ޓްރިޕިއާއަށް ގެއްލުނު އިރު އޭނާ ވަނީ ލިބޭ ފުރުސަތުތަކުގައި ރަނގަޅު ކުޅުމެއް ދައްކާފަ އެވެ. އެގޮތުން ޔޫރޮޕުގެ އެންމެ ޝަރަފުވެރި މުބާރާތް ކަމަށްވާ ޗެމްޕިއަންސް ލީގުގެ ފައިނަލަށް ޓޮޓެންހަމް ދަތުރު ކުރި ޓްރިޕިއާ ވަނީ ރަނގަޅު ކުޅުމެއް ދައްކައިފަ އެވެ.\nޓްރިޕިއާ ކުލަބު ދޫކޮށްލުމާ އެކު ޓޮޓެންހަމުން ހުސްވި މަގާމު ފުރުމަށް ބެލެވޭ ގޮތުގައި ފުރުސަތު ލިބިގެން ދާނީ މިދިޔަ ސީޒަނުގައި އެ ޓީމުގެ ބެންޗުން އަރައި ކުޅުނު އާޖެންޓީނާގެ ޑިފެންޑަރު ޖުއަން ފޮއިތަށެވެ. އަދި ކުލަބަށް އަލަށް ގުޅުނު ކައިލް ވޯކާ ޕީޓާސްއާއި މިދިޔަ ސީޒަނުގައި ވެސް އެ މަގާމަށް ކުޅުނު ސާޖް އާރިއާއަށް ވެސް އެ މަގާމު ދިފާއު ކުރަން ފުރުސަތު ލިބޭނެ އެވެ.\nބާންލީ ދޫކޮށް ޓޮޓެންހަމަށް 2015 ވަނަ އަހަރު ޓްރިޕިއާ ބަދަލުވީ ފަހުން އޭނާ ވަނީ އެ ކުލަބަށް 69 މެޗު އިނގިރޭސި ލީގުގައި ކުޅެދީފަ އެވެ.\nލެސްޓާ ބަލިވި އިރު ލިވަޕޫލުގެ ލީޑު 16 ޕޮއިންޓަށް\nބާކީ ތިން މެޗު އޮއްވާ މާޒިޔާއިން ލީގު ކާމިޔާބުކޮށްފި


ތިމާގެ އަމިއްލަ ހަޔާތުގެ ކަންކަން ނުވަތަ ޙާލަތު ބަދަލުކޮށް ރަނގަޅު ގޮތްތައް މެދުވެރިވުމަށް އެދޭމީހާ ފުރަތަމަ ކަމަކަށް އެމިހާގެ އަމިއްލަ ޙަޔާތުގެ ކަންކަމަށް ވިސްނައި ބަދަލުކުރަން ޖެހޭ ކަންކަން ބަދަލުކުރާށެވެ! އިޞްލާޙްކުރަން ޖެހޭ ކަންކަން އިޞްލާޙްކުރާށެވެ!\nދުނިޔަވީ މިސާލެއް ބުނާނަމަ ވައްކަން ކުރަމުން ވަޒީފާއަކަށް އެދިގެން ދިއުމުން ވަޒިފާއެއް ދޭނީ ކާކު ހެއްޔެވެ؟ މީހުންނަށް އަނިޔާކުރަމުން ކައިވެންޏަށް އެދިގެން ދިއުމުން މަރުހަބާ ކިޔާނީ ކޮން ޢާއިލާއަކުން ހެއްޔެވެ؟ ނުތާހިރާ ހުންނަ މީހަކާ ބައްދަލުކުރަން ބޭނުންވާނީ ކާކު ހެއްޔެވެ؟\nވީމާ ވަޒީފާއަކަށް އެދޭނަމަ ތިމާއަކީ ތެދުވެރި އިޚްލާޞްތެރިއަކަށްވާން އެބަޖެހެއެވެ. ރަނގަޅު ހެޔޮ ލަފާ އަންބަކަށް ބޭނުންވާނަމަ ތިމާއަކީ ވަފާތެރި އޯގާތެރި މީހަކަށްވާން އެބަޖެހެއެވެ. މީހުންނާއި ބައްދަލުކޮށް މީހުންގެ ރުހުން ހޯދަން އެދޭ މީހާ އެންމެ ކުޑަމިނުން ގައިން ތާހިރު، ހިނިތުންވާން ދަންނަ މީހަކަށްވާން އެބަ ޖެހެއެވެ.\nއަސްލު މައުޟޫއަށް ޖެހިލަމާ ހިނގާށެވެ! ތިމާއަށް ރަނގަޅު ގޮތްތައް މިންވަރުކޮށް ދެއްވެވުމަށް އެދޭ މީހާ ފުރަތަމަވެސް ތިމާގެ ކިބައިގައި ހުރި އުނިސިފަތައް އިޞްލާޙްކުރާށެވެ! އަދާ ނުކުރެވޭ، އިހްމާލްވެވޭ ވާޖިބުތައް ދެނެގަނެ އެކަންކަން ރަނގަޅުކުރާށެވެ.\nތިމާއަށް ރަނގަޅު ގޮތްތައް މިންވަރުކޮށްދެއްވެވޭނެ ހަމައެކަނި ފަރާތަކީ ﷲ ތަޢާލާއެވެ. ވީމާ ތިމާއަށް ރަނގަޅު ގޮތްތައް މެދުވެރިވުމަސް އެދޭ މީހާ ފުރަތަމަ ކަމަކަށް ﷲ ތަޢާލާއަށް ކިޔަމަންތެރިވާށެވެ! އެކަން ތިމާގެ ޢަމަލުން ދައްކާށެވެ! އެއަށްފަހު ﷲ ތަޢާލާގެ ޙަޟްރަތުން މަދަދަށް އެދޭށެވެ!\nއެހެން ޢިބާރާތަކުން ބުނާނަމަ ފުރަތަމަ ތައުބާވާށެވެ! ތަޤްވާވެރިވާށެވެ! ﷲ ތަޢާލާގެ ރުހިވޮޑިގަތުން ލިބިގަންނަން ގަދައަޅައި މަސައްކަތްކުރާށެވެ! އެއރުން ތިމާ އެދޭ ގޮތަށް ކަންކަން މެދުވެރިކޮށްދެއްވަވާނެތެވެ!


ޓްވިޓާ ބްލޫ 2.99 ޑޮލަރަށް ހުޅުވާލަނީ - Tech News Maldives\nޓްވިޓާ ބްލޫ 2.99 ޑޮލަރަށް ހުޅުވާލަނީ\nމުހައްމަދު ރައްޔާން • 21 މޭ 2021\nޓްވިޓާ އިން އެކުންފުނީގެ ސަބްސްކްރިޕްޝަން ހިދުމަތް ތައާރަފް ކުރުމަށް މަސައްކަތްކުރަމުންދާތާ ދުވަސްތަކެއް ވެއްޖެއެވެ. އެގޮތުން ރިޕޯޓުތަކުން ބުނާގޮތުގައި މި ހިދުމަތަށް ދެވިފައިވާ ނަމަކީ ޓްވިޓާ ބްލޫ އެވެ. އަދި މި ހިދުމަތް ފަށާ އަގަކީ މަހަކަށް 2.99 ޑޮލަރެވެ.\nޓްވިޓާ ބްލޫގައި ހިމެނޭ އައު ފީޗާތަކަށް ބަލާއިރު މި ހިދުމަތާއިއެކު ކަލެކްޝަންސް ގެ ނަމުގައި ފީޗާއެއް ހިމެނިގެންދާނެއެވެ. ކަލެކްޝަންސް މެދުވެރިކޮށް ޓްވިޓާ ބޭނުންކުރާ ފަރާތްތަކަށް ކަމުދާ ޓްވީޓުތައް ފަހުން ބަލާލުމަށްޓަކައި ސޭވްކޮށްލެވޭނެއެވެ. މީގެ އިތުރުން ޓްވިޓާގެ އަންޑޫ ޓްވީޓް ފަންކްޝަން ވެސް ހިމެނިފައިވަނީ ޓްވިޓާ ބްލޫގެ ބައެއްގެ ގޮތުގައިއެވެ. މި ފަންކްޝަން މަސައްކަތް ކުރަނީ ގާތްގަނޑަކަށް ޖީމެއިލްގެ އަންޑޫ ސެންޑް ބަޓަން އާއި އެއްގޮތަށެވެ. ރިޕޯޓްތަށް ބުނާގޮތުގައި ޓްވިޓާ އިން މިހާރު މަސައްކަތްކުރަމުންދަނީ އަންޑޫ ޓްވީޓް ފަންކްޝަން5ސިކުންތުން 30 ސިކުންތަށް އިތުރުކުރުމަށެވެ.\nމީގެ އިތުރުން ޓްވިޓާ ބްލޫ އާއިއެކު ސްކްރޯލް ފެނުމަކީވެސް ގާތްކަމެކެވެ. އެގޮތުން ޓްވިޓާ އިން ވަނީ ސަބްސްކްރިޕްޝަން ހިދުމަތެއް މެދުވެރިކޮށް ހަބަރުފަތުރާ ވެބްސައިޓް ތަކުގައި ހުންނަ އިޝްތިހާރުތައް ރިމޫވްކޮށްދޭ ސްކްރޯލް ގަނެފައިއެވެ. ސްކްރޯލް ގެ އިތުރުން ޓްވިޓާ ބްލޫގައި އާމްދަނީ ހޯދުމަށް ދެން ތައާރަފް ކުރާނެކަމަށް ބެލެވެނީ ރެވިއު އެވެ. ރެވިއު އަކީ މީސްމީޑިއާ ވެބްސައިޓް ތަކުގައި ނިއުސްލެޓާ ޕަބްލިޝްކުރުމަށް އެހީތެރިވެދޭ ހިދުމަތެކެވެ. ޓްވިޓާ އިން ވަނީ ޖެނުއަރީ މަހުގައި މި ކުންފުނިވެސް ގަނެފައިއެވެ.\nޓްވިޓް ބްލޫ އަކީ އަދިވެސް ޕްރޮޑަކްޝަން ނިމިފައިނުވާ ހިދުމަތަކަށްވުމުން މި ހިދުމަތް އާންމުންނާއި ހަމަޔަށް އަންނާނީ ކޮންއިރަކު ކަމެއް އަދި ޔަގީނެއްނޫނެވެ. އަދި ހަމައެއާއިއެކު މި ހިދުމަތް 2.99 ޑޮލަރަށް ލިބޭނެކަން ޔަގީނެއްނޫނެވެ. ނަމަވެސް މި ހަބަރު އެންމެ ފުރަތަމަ ރިޕޯޓުކުރި ފަރާތްކަމަށްވާ ޖޭން މަންޗުން ވޮންގް މިހަބަރާއި އެކު ރިޕޯޓުކޮށްފައިވާ ގޮތަށް މިހާރު ޓްވިޓާގެ ވެރިފިކޭޝަން ޕްރޮގްރާމް ވަނީ އަލުން ފަށާފައިއެވެ.\nޓްވިޓަރ އިން އަންޑޫ ސެންޑް ހިދުމަތް ތައާރަފް ކުރަނީ


އެއްވަނައިގައި އޮތް ޗެލްސީ، ވެސްޓް ހޭމްގެ އަތްދަށުވެއްޖެ – Haftha\nއެއްވަނައިގައި އޮތް ޗެލްސީ، ވެސްޓް ހޭމްގެ އަތްދަށުވެއްޖެ\nޑިސެމްބަރ 4, 2021\nއިނގިރޭސި ޕްރިމިއާ ލީގުގެ އެއްވަނައިގައި އޮތް ޗެލްސީއާއި ވެސްޓް ހޭމް ބައްދަލުކުރި މެޗު، ވެސްޓް ހޭމުން ކާމިޔާބުކޮށްފި އެވެ.\nވެސްޓް ހޭމްގެ ދަނޑުގައި ކުޅުނު މެޗުން ޗެލްސީ ބަދަލިވީ 2-3ގެ ނަތީޖާއަކުންނެވެ. މި ބައްޔާއެކު ޗެލްސީއަށް ވަނީ ތާވަލުގެ އެއްވަނަ ގެއްލުމުގެ ބިރު ހީވެފަ އެވެ.\nޗެލްސީ އެއްވަނައިގައި އޮތީ މިހާތަނަށް ލީގުގައި ކުޅުނު 15 މެޗުން 33 ޕޮއިންޓު ހޯދައިގެން ނަމަވެސް، ދެވަނައިގައި އޮތް މެންޗެސްޓާއާއި ތިންވަނައިގައި އޮތް ލިވަޕޫލަށް މި ހަފުތާގައި ކުޅޭ މެޗުތަކުން މޮޅުވެއްޖެ ނަމަ، އެ ދެޓީމަށްވެސް ތާވަލުގެ ކުރިއަށް ޖެހިލާނެ އެވެ.\nއެގޮތުން މެންޗެސްޓާ ސިޓީއަށް 14 މެޗުން 32 ޕޮއިންޓު ލިބިފައިވާ އިރު، ތިންވަނައިގައި އޮތް ލިވަޕޫލަށް 14 މެޗުން ލިބިފައި ވަނީ 31 ޕޮއިންޓެވެ. މިރޭގެ މެޗުން ހޯދި މުހިންމު މޮޅާއެކު 27 ޕޮއިންޓް ހޯދައި، ވެސްޓް ހޭމް ވަނީ ހަތަރު ވަނަ މަގާމުގައި ހަމަޖެހިލައިފަ އެވެ.\nޗެލްސީން މެޗުގައި ފުރަތަމަ ލީޑު ނެގީ، 28 ވަނަ މިނިޓުގައި މޭސަން މައުންޓް ނެގި ކޯނަރަކުން ތިއާގޯ ސިލްވާ އެވެ. ނަމަވެސް އޭގެ 10 މިނެޓު ފަހުން ލިބުނު ޕެނަލްޓީއަކުން ވެސްޓް ހޭމުން ވަނީ މެޗުގެ ނަތީޖާ ހަމަހަމަކޮށްފަ އެވެ. ޗެލްސީގެ ގޯލްކީޕަރު އެޑުއާޑް މެންޑީއަށް ހެދުނު ގޯހަކުން ވެސްޓް ހޭމަށް ލިބުނު އެ ޕެނަލްޓީ ކާމިޔާބު ކޮށްދިނީ ލަންޒިނީ އެވެ.\nނަމަވެސް ފުރަތަމަ ހާފު ނިމެން ދަނިކޮށް، ޗެލްސީން އަނެއްކާވެސް ލީޑު ނެގި އެވެ. ޒިޔެޝް ހުރަސްކޮށްލި ބޯޅައެއް މޭސަން މައުންޓް އެ ގޯލު ކާމިޔާބު ކުރީ އެއްފަހަރުން ޖަހައި ގޯލަށް ބޯޅަ ފޮނުވާލައިގެންނެވެ.\nލީޑުގައި ޗެލްސީން ދެވަނަ ހާފަށް ނުކުތް ނަމަވެސް، ވެސްޓް ހޭމުން ދެވަނަ ހާފަށް ނުކުމެ ދެއްކި ރަނގަޅު ކުޅުމުގެ ނަތީޖާއެއްގެ ގޮތުން، މެޗުގެ ނަތީޖާ ދެވަނަ ފަހަރަށް އެއްވަރުކުރި އެވެ. މިއީ ދެވަނަ ހާފު ފެށިގެން 11 ވަނަ މިނެޓުގައި އެޓީމުގެ ޖަރޯޑް ބޯވެން ކާމިޔާބު ކޮށްދިން ގޯލެކެވެ.\nމެޗުގައި ވެސްޓް ހޭމުން ފުރަތަމަ ފަހަރަށް ލީޑު ނަގައި، ޗެލްސީ ބަލިކުރީ މެޗު ނިމެން ތިން މިނިޓަށްވެފައި ވަނިކޮށެވެ. އާތޫރު މަސުއާކޫ އަރިމަތިން ގޯލަށް ފޮނުވާލި ބޯޅަ، ގޯލުގެ ތެރެއަށް ވަނީ ޗެލްސީ ކީޕަރު މެންޑީގެ އަތުގައި ޖެހިފަ އެވެ.


Nasheed Ah Majileehuge Agulabiyyathu Gehllijje : Jabir ނަޝީދަށް މަޖިލީހުގެ އަޣުލަބިއްޔަތު ގެއްލިއްޖެ : ޖާބިރު – Huvadhoo News Nasheed Ah Majileehuge Agulabiyyathu Gehllijje : Jabir Huvadhoo News\nނަޝީދަށް މަޖިލީހުގެ އަޣުލަބިއްޔަތު ގެއްލިއްޖެ : ޖާބިރު\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް މަޖިލީހުގެ އަޣުލަބިއްޔަތު ގެއްލިއްޖެ ކަމަށާއި ތާއީދެއް ނެތް ބޭފުޅަކު މަޖިލިސް ރައީސް ކަމުގައި އިނދެގެން ނުވާނެ ކަމަށް ކާށިދޫ ދާއިރާގެ މެމްބަރު އަބްދުﷲ ޖާބިރު މިއަދު ވިދާޅުވެއްޖެ އެވެ.\nމަޖިލީހުގައި ވާހަކަ ދައްކަވަމުން ޖާބިރު ވިދާޅުވީ، މަޖިލީހުގެ ސުޕަ މެޖޯރިޓީ އޮތް އެމްޑީޕީގެ ޕީޖީ ލީޑަރުގެ މަގާމާއި، އެޕާޓީގެ ޕީޖީގެ އެކި މަގާމުތައް އިންތިހާބު ވެފައިވާ ގޮތަށްބަލާއިރު ނަޝީދަށް މަޖިލީހުގައި ތާއީދެއް ނެތްކަން ހާމަވާ ކަމަށެވެ.\nމަޖިލީހުގެ ރައީސަކަށް އިންނަންވާނީ މެމްބަރުންގެ ތާއީދު އޮތް ބޭފުޅެއް ކަމަށާއި، މިއަދު މަޖިލީހުގެ މެމްބަރުންގެ ތާއީދު އޮތީ އަސްލަމަށް ކަމަށް ޖާބިރު ވިދާޅުވި އެވެ.\nޖާބިރު މިހެން ވިދާޅުވެފައިވާއިރު އެމްޑީޕީގެ ޕީޖީ އިންތިހާބުގައި އަލީ އާޒިމްއާ ވާދަކޮށް އަސްލަމް ވަނީ ކުރި ހޯދާފަ އެވެ. އެއީ 25 ވޯޓު 40 ވޯޓުންނެވެ. އަދި ޕީޖީގެ ޑެޕިއުޓީއަކަށް އަލިފުށީ ދާއިރާގެ މެމްބަރު މުހައްމަދު ރަޝީދު ހުސެއިން އެވެ.\nމި ދެ މެމްބަރުންނަކީ ވެސް ރައީސް ސާލިހުގެ ފެކްޝަނުން ވާދަކުރެއްވި މެމްބަރުންނެވެ.\nމިކާމިޔާބީއަކީ ރައީސް ސާލިހު ސިޔާސީ ގޮތުން ރައީސް ނަޝީދުގެ މައްޗަށް ހޯދި ކާމިޔާބީއެއްގެ ގޮތުގައި ގިނަ ބަޔަކު ދަނީ ބުނަމުންނެވެ.


Airport alhan 12 ge eh husskuran ehbasvejje: Regional Airports | Mihaaru\nއެއާޕޯޓް އަޅަން 12 ގެއެއް ހުސްކުރަން އެއްބަސްވެއްޖެ: ރީޖަނަލް އެއާޕޯޓްސް\n19 އޯގަސްޓް 2018 - 11:22\nއެއާޕޯޓް އެޅުމަށް އެ ރަށު މޫދުން ހަ ހެކްޓަރު އަދި ކުޅިން ނުވަ ހެކްޓަރުގެ ބިން ހިއްކާފައިވާއިރު ރަންވޭ އަޅައި ޓާމިނަލްގެ މަސައްކަތް ފެށެން އޮތީ އެ ސަރަހައްދުގައި ހުރި ބައެއް ގެތައް ނަގައިގެންނެވެ. އެ ގެތަކުގެ ބަދަލުގައި އާ ގެތަކެއް އަޅަން ކުޅުދުއްފުށިން ބިމާއި ފައިސާ ދޭން ސަރުކާރުން ނިންމާފައިވީ ނަމަވެސް ބަދަލުގެ ގޮތުގައި ދޭން ބުނާ އަގާ މެދު ބައެއް ގެތަކުގެ ވެރިންނާ އެކު އެއްބަސްވުމަކަށް އަދި ނާދެވެ އެވެ.\nރީޖަނަލް އެއާޕޯޓްސްގެ ޑިރެކްޓަރު ޖެނެރަލް ސާމީ އަގީލް ވިދާޅުވީ އެއްބަސްވުމަކަށް އާދެވިފައިވާ 12 ގެއެއްގެ ކަންކަން ނިންމުމަށް ކޯޓަށް ހުށަހަޅާފައިވާ ކަމަށެވެ. ބާކީ ހުރި ފަސް ގެއެއްގެ ވެރިންނާ އެކު މަޝްރަވާ ކުރަމުން އަންނަ ކަމަށާއި އެކަން ވެސް ވަރަށް އަވަހަށް ހަމަޖެހޭނެ ކަމަށް ސާމީ ވިދާޅުވި އެވެ.\nNagan jehey gethakuge massalaagai Kulhudhuffushi airport ge masahkathah huras elhifai!\nގެތައް ނުނެގި ކުޅުދުއްފުށީ އެއާޕޯޓްގެ މަސައްކަތައް ހުރަސް އެޅުން--\n"އަޅުގަނޑުމެން މިބަލަނީ އީދު ބަންދަށް ފަހު ގެތައް ހުސްކުރުމުގެ ކަންކަން ކުރެވޭނެ ކަމަށް. އެ ގެތައް ހުސް ނުކުރެވިގެން މަސައްކަތަކަށް މަޑުޖެހުމެއް ނާދޭ،" ސާމީ ވިދާޅުވި އެވެ.\nހުސް ކުރަން އެއްބަސްވި 12 ގޭގެ ބަދަލުގައި ދޭން ނިމި ބިމާއި ބަދަލުގެ ގޮތުގައި ދޭ ފައިސާގެ ތަފްސީލެއް ސާމީ ނުދެއްވަ އެވެ.\n"މިހާރު" އަށް އެނގިފައިވާ ގޮތުގައި ސަރުކާރުން ހުށައަޅަނީ ގެއަކަށް 400،000-800،000ރ. އާ ދެމެދުގެ އަގެއް ދޭށެވެ. އެކަމަކު ގެތަކުގެ ވެރިން ބުނަނީ އެ އަގުގައި މިހާރު ގެއެއް ނޭޅޭނެ ކަމަށެވެ.\nކުޅުދުއްފުށީ ކައުންސިލްގެ ނައިބް ރައީސް އަލީ ހާޝިމް ވިދާޅުވިގޮތުގައި ބަދަލުގެ ގޮތުގައި ބިން ދޭ ސަރަހައްދާއި އެހެނިހެން އެއްވެސް ތަފްސީލެއް ކައުންސިލާ ހިއްސާކޮށްފައެއް ނުވެ އެވެ. އެ ކައުންސިލްގެ ނިންމުމަކީ ގެތައް ހުސްކުރެވޭނީ ހަމަ އަގުދީގެންނެވެ.\nކުޅުދުއްފުށީގައި އެއާޕޯޓެއް އެޅުމަކީ ރައީސް އަބްދުﷲ ޔާމީން 2013 ގެ އިންތިހާބުގައި ވެވަޑައިގެންނެވި ވައުދެކެވެ. އެކަމަކު ދައުރު ނިމެން ތިން މަހަށް ވީއިރު އެއާޕޯޓްގެ މަސައްކަތް ނިމޭނެ ދުވަހެއް އަދި ނޭނގެ އެވެ. މަޝްރޫއުގެ ބޮޑު ބައެއްގެ މަސައްކަތް އަދި ނުވެސް ފެށެ އެވެ.\nތިމާވެށި ހދ. ކުޅުދުއްފުށި ކުޅުދުއްފުށީ ސިޓީ ކައުންސިލް ސަރަހައްދީ އެއާޕޯޓްތައް ކުޅުދުއްފުށި އެއާޕޯޓް\n8 ކޮމެންޓް, 35 ރިއެކްޝަންސް\nސަރުކާރުން4ކޮޓަރީގެ ފްލެޓެއް ރައްޔިތުންނަށް ވިއްކަންވީމާ4މިލިއަން ރުފީޔާއަށް. ރައްޔިތެއްގެ4ކޮޓަރީގެ ގެއެއް ސަރުކާރަށް ނަގަންވީމާ ބަދަލަކަށް4ލައްކަ ރުފިޔާ؟ ހާދަހާ މޮޅު އިންސާފެކޭ ދެއްތޯ؟\nރަށުން މީހުން ފައިބައިގެން ނަމަވެސް އެއަރޕޯޓް އެޅޭތޯ ބަލާތި... ހަހަހަހަހަހަހަހަ\nކުރިންވެސް ގޮތް ދޫކުރިނަމަ މިހާރު އެއަޕޯޓު އައް ފުލައިޓު ޖައްސާނެ\nރަށުގެ ތަރައްޤީ އަށް ރަށުގެ ރައްޔިތުންގެ ކުރިމަގަށް ކުރާ އެއްވެސް ކަމެއްގައި ހުރަސް އެޅުމަކީ ރަށާ ރަށުގެ ރައްޔިތުން ދެކެ ލޯބި ވާ ބައެއްކަމަށް ގަބޫލެއް ނުކުރެވޭނެ.ކޮންމެ ގޮތެއްވިޔަސް އިނދިކޮޅު ބޭފުޅުން ތިކަން ވިޔަނުދިނު މައްޓަކައި ކުރެވެންއޮތް ހުރިހާ މަސައްކަތެއް ކުރާނެ.މީއެއްވެސް ޝައްކެއް އޮތްކަމެއް ނޫން.ދެރަކަމަކީ ނޭޅިއްޖިއްޔާ އިނދިކޮޅު މީހުން އުފާކޮށް ބޮނޑިބަތް ކައްކާއިރު ރަށުގެ ރައްޔިތުންނަށް ހުރިހާ ގެއްލުމަކާ ދެރައެއް.ކުޅުދުއްފުށީ ރައްޔިތުން ވިސްނާތި،އިނދިކޮޅަކު ނެތް ތިބޭފުޅުންނަށް ހެޔޮއެދޭ އެކަކުވެސް. ރައީސް ޔާމީން 2018 އިންޝާ ﷲ.\nއިދިކޮޅަށް ކާމިޔާބު ވާނެ ކަލޭމެން ކިތަންމެވަރަކަށް ތެޅުނަސް އަދި އޭރަށް ކަލެއަށްވެސް "ބިރަކާނުލާ މަޖާކުރެވޭނެ"\nމަ ރޔާމީންއަށް ތާއީދު ނުކުރިޔަސް.. ތަރައްޤީ މިޤައުމަށް ގެނެސްދިން ކަމަށް އެއްބަސްވަން.. އަދި ކުޅުދުއްފުށީ އެއަރޕޯޓްގެ ވައުދު ގެތަކުގެ މައްސަލަ ހައްލުވިނަމަ މިހާރު ދެން ނިމިފަކަންނޭނގެ ހުންނާނީ..\nއަގުދޭންޖެހުމަކީ ކައުންސިލްގެ ނިންމުމެއްނޫން. ޤާނޫނު އަސާސީން ކަށަވަރުކޮށްދީފައިވާކަމެއް، ސަރުކާރުން ކުރަމުންދަނީ އެގޮތުގެ މަތިން.\nކައުންސިލްތަކަކީ ފިތުނަކުރަން އުފައްދާފަހުރި ތަންތަން. ދެން ސަރުކާރުން އެއާރޕޯޓް ނޭޅީއޭ ބުނުމުގެ މާނައެއްނެތް.. ގަސްދުގަ ހުއްޓުވަން ކުރެވުނުކަމެކުރަނީ އިދިކޮޅުން..


Majileehugai Rey Hinga Dhiya Hama Nujehun Fuluhun Balanee - Vaguthu\nމަޖިލީހުގައި ރޭ ހިނގާދިޔަ ހަމަނުޖެހުން ފުލުހުން ބަލަނީ\nރޭ މަޖިލިސް ތެރޭގައި ހިނގާދިޔަ ހަމަނުޖެހުމުގެ ތެރެއިން --\nރޭ ރައްޔިތުން މަޖިލީހުގައި ގާނޫނުއަސާސީ އިސްލާހު ކުރުމަށް ބޭއްވި ޖަލްސާގައި ހިނގާދިޔަ ހަމަނުޖެހުންތައް ފުލުހުން ބަލަމުން އަންނަ ކަމަށް ބުނެފިއެވެ.\nފުލުހުން ބުނީ އެ މައްސަލަ [މަޖިލީހުގައި ހިނގާދިޔަ ހަމަނުޖެހުން] ފުލުހުންނަށް ހުށަހަޅާފައިވާ ކަމަށެވެ. އެހެންކަމުން އެކަމާއި ގުޅިގެން ބަލަންޖެހޭ ބެލުންތައް ބަލަމުން އަންނަ ކަމަށްވެސް ފުލުހުން ބުންޏެވެ. މީގެއިތުރުން ފުލުހުން ބުނީ ރޭގެ މަޖިލިސް ޖަލްސާގައި ހިނގި ހަމަނުޖެހުމުގައި ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ މިންގަނޑުތަކާއި ހިލާފަށް ހިނގާފައިވާ ކަންކަމާއި ގުޅިގެން އެ އެޖެންސީގެ ބަހެއް ހޯދުން ރަނގަޅުވާނެ ކަމަށެވެ.\nމަޖިލީހުގެ ޖަލްސާތައް އޮންލައިންކޮށް ކުރިޔަށް ގެންދަމުން ދަނިކޮށް ރައްކާތެރި ފިޔަވަޅުތަކާއި އެކު މަޖިލީހުގެ ޖަލްސާތައް މިހާރު ބާއްވަމުން އަންނަނީ މަޖިލިސް ތަޅުމުގައެވެ. ނަމަވެސް މަޖިލީހުގެ ރޭގެ ޖަލްސާގައި ނައިފަރު ދާއިރާގެ މެންބަރު އަހުމަދު ޝިޔާމް މަޖިލީހުގެ ތަޅުމުން ނަން އިއްވާ ބޭރު ކުރުމަށް ކުރި މަސައްކަތުގައި ހިނގި ހަމަނުޖެހުމުގެ ތެރެއިން މެންބަރުންތައް އެއްތަނަކަށް ޖަމާވެ އެޗްޕީއޭގެ މިންގަނޑާއި ވަނީ ހިލާފުވެފައެވެ.\nރޭގެ ޖަލްސާގައިބޮޑު ހަމަނުޖެހުމެއް ހިނގާފައި ވަނީ، ރޭގެ މަޖިލީހުގެ ޖަލްސާ ކުރިއަށްދަނީ ގާނޫނާއި ހިލާފަށް ކަމަށް ބުނެ މެންބަރު ޝިޔާމް ކޮޅަށް ތެދުވެވަޑައިގެން އަޑުގަދަކުރައްވަން ފެއްޓެވުމުން ރިޔާސަތުން ތަކުރާރުކޮށް އޭނާ ބޭރަށް ނިކުތުމަށް އެންގެވުމުންވެސް އަމުރަށް ކިޔަމަންތެރިނުވެ ހުންނެވުމުންނެވެ. އެމްޑީޕީގެ މެންބަރުން ވަނީ ޝިޔާމް "ގަދަބާރުން" މަޖިލީހުގެ މާލަމުން ބޭރުކޮށްލާފައެވެ.\nރޭގެ ހަމަނުޖެހުމުގައި އެމްޑީޕީގެ މެންބަރުންނަށް ވަނީ ކުދި އަނިޔާތަކެއް ލިބިފައެވެ. ޝިޔާމް ހޮސްޕިޓަލަށް ގެންގޮސް ބެލި ބެލުމުން އޭނާގެ މައިބަދައަށް ގެއްލުންތަކެއް ލިބިފައިވާކަން ވަނީ އެނގިފައެވެ. އަދި ހަށިގަނޑުގެ އެކި ތަންތަން ރަތްވެފައިވާ ފޮޓޯތަކެއްވެސް މިހާރު މީސް މީޑިއާގައި ދަނީ ދައުރުވަމުންނެވެ.\nރޭގެ މަޖިލިސް ޖަލްސާގައި ނަޝީދުވެސް ވަނީ ކޮޅަށް ތެދުވެވަޑައިގެން ޝިޔާމް މަޖިލީހުން ނެރުނު ވަގުތު އަޑުގަދަކޮށްފައެވެ. އަދި އެމްޑީޕީގެ މެންބަރުން ހުއްޓުވަން އެއްވެސް ކަމެއް އެމަނިކުފާނު ކޮށްފައެއް ނުވެއެވެ. މިކަމާއި ގުޅިގެން ގިނަ ބަޔަކު ދަނީ ނަޝީދަށާއި އެމްޑީޕީއަށް ފާޑުކިއުންތައް އަމާޒުކުރަމުންނެވެ.\nހުޅުމާލޭގައި ބޭއްވި ސައިކަލު ބުރެއް ފުލުހުން ހުއްޓުވައިފި\nކޯޓު އަމުރެއް ނެތި ކޮންމެ ތަނަކަށްވެސް މައިމޫނާށް ދެން ވަދެވޭނެ\nޖޫން 2, 2020 17:21\nތިމައްސަލަ ރަގަޅަށް ވަކިކޮޅަކަށް ނުޖެހި ކުރިޔަށް ގެން ގޮށްފި ނަމަ އަންނިޔަކަށް ރިޔާސަތަކު ނުއިދެވޭނެ އިނައްޏާއިންނަން ޖެހޭނީ ގަދަބާރުން ޤާނޫނާއި ޚިލާފަށް އަންނި އެންގި އެންގުމަށް ކުރިކަމެއް ވިއްޔާކުރީ އޭނައެކަން ކުރުވިގޮތަށް އެކަން ހުއްޓުވޭނެ ނަމަވެސް އަޅައިނުލާއިނީ އެހެވީމަ އަންނިއަށް އެމަގާމު ގައެއް ނީދެވޭނެ!\nޖޫން 2, 2020 17:22\nތިޔަ ކަންތައް އިންސާފު ވެރި ކަމާއެ ކު ބެލުމުގެ ހިތްވަރެއް ފުލުހުންގެ ނުހުންނާނެ. ތިޔަ ކަން ބަލާނީ " އަމާ ބުނީމަ ފަރަށްދާ ގޮތަށް" ފުލުހުން ބޮއްޅަ ހުއްތު ދެ ކެ ބިރުގަންނާނެ.\nޖޫން 2, 2020 20:21\nތީހަމަސުވާލެއްވެސް އޮތްކަމެއްނޫން. އެއީ ތަންފީޒީ އިދާރާއަ ކައް ފުލުހުންގެ މުއައްސަސާ ވީހިންދު އެޗްޕީއޭގެ މިންގަނޑުތަ ކާ ޚިލާފްވާ ރައްޔަތުމީހާގެ ކަން ކަން ބަލާފިޔަވަޅުއެޅުމުގެފުރިހަމަބާރާއި އިޚްތިޔާރުއޮވޭ އެ ކަމަ ކު މަޖިލީހުގަހަމަ އެމިންގަނޑާ ޚިލާފްވީމަ އެޗްޕީއޭ ބޮލައް ކަނޑާލާ އެ ކަން ބޮލުން އެލާލީމަ އެހިސާބުން ންް ކަންތައް ވާނޭގޮތް ވަރަށްސާފް. ޓޯޓަލީ އެ ކްޓިންގް ސްޕީސީސް\nޖޫން 2, 2020 17:33\nރޭގެ މަޖިލީހުގައި ޖަރީމާ ހިންގި މީހުނާއި އެކަން ކުރުމަށް އެންގި އަންނި އަދި އެކަމުގައި އަނިޔާވެރިވި މެމްބަރުން ބޭރުކުރަން ރައްޔިތުން ނިކުތުމަށް ގޮވާލަން އާދޭސް މީމަގޭވެސް ރާއްޖެ އަހަރެމެން ހޮވާފައި ތިމި މެންބަރުން އެމްޑީޕީ މެންބަރުން ނަށް ނެރެވިގެން ނުވާނެ އަންނި ބުއްޏަސް ތިހެދީ ވވ ވަރަށް ބޮޑު ގޯހެއް ނަންއިއްވީމަ ނުނުކުތީމަ ރިޔާސަތުން އެމެންބަރަކު ނެރެއް އަންގަން ޖެހޭނީ މަޖިލީހުގައި ތިބި މެންބަރުން ނަކަށްނޫ ތިދިނީ އެއްބަޔަކު އަނެއްބައެއްގެ ގަޔަށް އަތްލުމަށް އަންނިދިން ފުރުސަތެއް!\nޖޫން 2, 2020 18:11\nއެހެންވީމަ ވަރައްތާހުރު އަނގަފުރަލާފައި ގަނޫނު އަސާސީޔޭ ގަވައިދޭ ކިޔަ ހަޅޭލަވަން މާރުކޭޓައް ވުރެ ކަންތައް ބޮޑު އަދި ލައިވްކޮއް ދައްކަމުންދިޔައިރުވެސް ގަނޫނީ ގޮތުން ކުރެވިދާނެ ކަމެއްތޯ މާރާމާރީ ހިންގުން މެންބަރުންނައް އަނެއް މެންބަރއެއް ނެރުމުގެ ބަރެއް ދީފައި ވަނީ ކޮންގާނޫނެއްގެ ކޮން އަކުރަކުންތޯ\nޖޫން 2, 2020 18:14\nތިޔައުޅެނީ މައްސަލަބަލާކަށްނޫން! އަހަރެމެންކަހަލަމީހުން އަނގަ ގޮށްވަން ތިއުޅެނީ ހިންޏަށް ހަކުރުއޮޅުވާލަން! ވީޑީއޯއެެއް އޯޑިއޯއެއްއޮވެއްޖެނަމަ އެވާނީއެޑިޓުކޮށްފައޮތްއެއްޗަކަށް ދެންމައްސަލަބަލާނީ؟؟؟؟؟؟؟؟؟؟؟؟\nޖޫން 2, 2020 18:36\nފަނުފުލުންދާނީ ތިމައްސަލަ ނުބަލާނެ. ބޭކާރުވަގުތު! ކިހިނެއްބަލާނީ ކާކުތޯ އެއިންނެވީ ޕީސީގެ މަޤާމުގައި. ނުވާނެ ތިކަމެއް ކުރާނެ ނަތީޖާ މިއޮތީ މިކަން ހިގައިދިޔަގޮތް ފެނުނު ހެއްކެތްނެތް. ހެކިދޭންތިބީ މައިނޯރިޓީމީހުން އެމީހުންގެ ހެކިބަސް ބަލައިނުގަނެވޭނެ! ދެންފޮނުވާނީ ޕީޖީގެ އޮފީހަށް! އަނބުރާކަރުދާސްބަންޑެލި ފުލުހަށް ދަޢުވާކުރެވޭވަރަށް ތަޙްޤީޤުގައި ސާބިތު ހެކިތަކެއް ނެތިގެން. އަހަރުމެން އަޅޭމިއީ މޮޔައިންވިއްޔާ!\nޖޫން 2, 2020 18:52\nބަލާނެހެނެއް ހިޔެއްނުވޭ... ނިކަމެތި ރައްޔިތެއްނަމަ ބަލާނެ.. މި ސަރުކާރު ބޮޑުތަނުން ފެއިލް ވެއްޖެ.\nޖޫން 2, 2020 18:56\nމެމްބަރ ނުކިޔަމަންވީމާ ނެރޭނީ ދެންތިބި މެމްބަރުން ނެއްނޫން... މި މައްސަލަ ބެލެންޖެހޭ. އީވާ މީހެއްގައިގައި ކޮޅުފައިންޖަހާ މަންޒަރުވެސް ފެނިގެންދިޔަ.. މިތަ މި މީސްމީހުންގެ އަސްލު ސޫރަ!!!!\nޖޫން 2, 2020 18:59\nތީގަ މިހާރުގެ ސީޕީ ކުރާ ތަޙްޤީގުގަ ކުށްވެރި ވާނީ އަނިޔާ ލިބުނުމީހާ. މުޖްރިމުން ވާނީ މައުސޫމް ބަޔަކަށް.\nޖޫން 2, 2020 19:06\nތިމައްސަލަ ފުލުހުންނައް ހުށައެޅުމައްވުރެ މާރަނގަޅުވާނެ މަސްމާރުކޭޓައް ހުށައެޅިޔަސް ހަމީދުވިއްޔާ އެތަން ހިންގަނީ!\nޖޫން 2, 2020 19:10\nބަލާނެ ނިމޭއިރު ކުށްވެރިވާނީ މައްސަލަ ހުށަހެޅިފަރާތް ސީޕީ އަ ކީ އަންނިގެ ޅިޔަނު ދެން މައްސަލަ ދާނީ ކޮން ދިމާލަ ކަށް ހަމަ ހެވެނީ\nޖޫން 2, 2020 19:50\nފުލުހުން ލޮލުން ބަލަނީ ?\nޖޫން 2, 2020 20:23\nފުލުންބެލިޔަސް ފެންނާނީ ދިވެހި ރައްޔިތުންނަށް ފެނުނުއެއްޗެއް! ދިވެހި ރައްޔިތުންނަށް ކަމެއް އެބަކުރެވޭތަ! ފުލުންހުނަށް ވެސް ވާނީ ހަމެ އެހެން! ބޮޑްވަޒީރާ ދެކޮޅަށް އެއްވެސް މީހަކަށް ކުރެވޭނެ ކަމެއް ނޯންނާނެ!\nޖޫން 2, 2020 21:11\nޙައްހައް...ހައްހައް...އައިނު އަޅައިގެންތަ ބަލަނީ..\nޖޫން 2, 2020 21:36\nތިމައްސަލަ ބަލާނިމޭއިރު ކުއްވެރިވުން ގާތީ ސިޔާމު އޑޕ މީހުންނައްވީ އަނިޔާ މާބޮޑުކަމައްވާނީ ޑރ ލިއުންތައްވެސް ތައްޔާރުކުރާނެ ހެކިވެސް ހަދާނެ އެތިބީ ކޮންބަޔެއް އެކމަކު އަބަދުތިހެންނޫޅެވޭނެ އިސާފު އަރާހަމަކުރާނެ انشاء الله\nޖޫން 2, 2020 22:26\nޖޫން 3, 2020 02:12\nނުބެލޭނެ އިންސާފުވެރިކަމާއެކު ރޭހިނގާދިޔަ ކަންތައްތައް ބެލުމަކީ ނުވާނެކަމެއް\nޖޫން 4, 2020 09:48\nޢިއްޒަތްތެރިންގެ ހަރުގޭގައި ޢިއްޒަތްތެރި ސަރުދާރުގެ އަމުރަށް ޢިއްޒަތްތެރި ޕިޔޯނުން މިހިންގި ކަންތައްގަޑު އަލިފުންޔާއަށް ބަލަންޖެހޭ. މިކަމުގައި ވަކިމީހަކަށް އެމީހަކު އިންނަ ގޮޑީގެ އުސްތިރި މިނަށް ނުބަލައި ބަރާބަރަށް ތަޙްޤީޤު ކުރަންޖެހޭ. މިގޮތާ ޚިލާފު ވެވިއްޖެނަމަ ތަޙްޤީޤުކުރާ މުއައްސަސާގެ އިތުބާރު ގެއްލޭ. ޢިއްޒަތްތެރިންގެ ހަރުގޭގެ އަގު މާބޮޑަށް ވެއްޓޭ. ޑިމޮކްރެސީ ޑިމޮކްރެސީ ހޭބޯނާރާ ގޮވާ އެމް.ޑީ.ޕީ އާ އެޕާޓީގެ ސަރުކާރު ގެ މައްޗަށް އޮތް އިތުބާރު ޒީރޯއަށް ގޮސް ބޮލާފޮށާ އެޅޭ.


Therapeutic Faruvaa Ah Salaan Jehun Huttumakah Genevijje: Raees - Vaguthu\nތެރަޕިއުޓިކް ފަރުވާއަށް ސަލާން ޖެހުން ހުއްޓުމަކަށް ގެނެވިއްޖެ: ރައީސް\n5 މަސް ކުރިން ( ޑިސެމްބަރު 4, 2021 )\nނުކުޅެދުންތެރިކަން ހުންނަ މީހުންނަށާއި ކުދިންނަށް ފޯރުކޮށްދޭ ތެރަޕިއުޓިކް ފަރުވާއަށް ސަލާން ޖެހުން ހުއްޓުމަކަށް ގެނެވިފައިވާ ކަމަށް ރައީސް އިބްރާހިމް މުހައްމަދު ސޯލިހް މިރޭ ވިދާޅުވެއްޖެއެވެ.\n"ރިހިވެލި އެވޯޑު 2021" ދިނުމަށް ބޭއްވި ޖަލްސާގައި ރައީސް ވިދާޅުވީ ނުކުޅެދުންތެރިކަން ހުންނަ މީހުންނަށާއި ކުދިންނަށް ލުއިފަސޭހަ ގޮތްތައް ހަމަޖައްސައިދިނުމަށް މި ސަރުކާރުން މަސައްކަތް ކުރަމުން އަންނަ ކަމަށެވެ. އެފަދަ އެއްކަމަކީ، 2019 ވަނަ އަހަރު ފެށި ތެރަޕިއުޓިކް ފަރުވާއަށް ޚަރަދު ހަމަޖައްސައިދިނުމުގެ ޕްރޮގްރާމް ކަމަށާއިއެ ޕްރޮގްރާމްގެ ދަށުން ތެރަޕިއުޓިކް ފަރުވާއަށް ސަލާންޖެހުން މިހާރު ވާނީ ހުއްޓުވިފައި ކަމަށް އެމަނިކުފާނު ވިދާޅުވިއެވެ.\nރައީސް ވިދާޅުވި ގޮތުގައި މި ފަރުވާ އަށް 2019 ވަނަ އަހަރު 3.1 މިލިއަން ރުފިޔާ އަދި މިދިޔަ އަހަރު 7.2 މިލިއަން ރުފިޔާ ދައުލަތުގެ ބަޖެޓުން ހަރަދު ކުރެވުނެވެ. އަދި މި އަހަރުގެ އޮކްޓޯބަރު މަހުގެ ނިޔަލަށް 18.2 މިލިއަން ރުފިޔާ ހަރަދު ކުރެވުނު ކަމަށް ރައީސް ވިދާޅުވިއެވެ.\n"ކޮވިޑުގެ ދަތިކަމުގެ ތެރޭގައި، ދައުލަތުގެ ޚަރަދުތައް ކުޑަކުރުމަށް، ވަރަށް ގިނަ ފިޔަވަޅުތަކެއް އަޅަން މަޖުބޫރުވި. އެހެން ނަމަވެސް، ނުކުޅެދުންތެރިކަން ހުންނަ މީހުންނަށް، މާލީ އެހީ ދިނުމުގެ ޕްރޮގްރާމަށް، ސަރުކާރުން އެއްވެސް ބަދަލެއް ނުގެންނަން. އެއްވެސް މިންވަރެއް އުނިނުކޮށް، މަހުން މަހަށް އެހީތެރިކަން ފޯރުކޮށްދެވުނު." ރައީސް ވިދާޅުވިއެވެ.\nނުކުޅެދުންތެރިކަން ހުންނަ މީހުންނަށް ބޭނުންވާ އެކި އާލާތްތައް ފަސޭހައިން ލިބޭނެ އިންތިޒާމެއް ހަމަޖެއްސުމަށް ސަރުކާރުން މަސައްކަތް ކުރަމުން އަންނަ ކަން ފާހަގަކުރައްވައި ރައީސް ވިދާޅުވީ އެކަމުގައި ޑަބްލިއުއެޗްއޯގެ ލަފާ އާއި މަޝްވަރާ ސަރުކާރުން ހޯދާފައިވާ ކަމަށެވެ.\nއަދި ސަރުކާރުން ހުއްދަކުރާ އެފަދަ އާލާތްތަކުގެ ލިސްޓެއް މިހާރު ވަނީ އެކުލަވާލާފައި ކަމަށް ރައީސް ވިދާޅުވިއެވެ.\nއެމަނިކުފާނު ވިދާޅުވި ގޮތުގައި ނުކުޅެދުންތެރިކަން ހުންނަ މީހުންގެ ކަންކަމާ ގުޅޭ ގޮތުން މިހާރު ހިންގާ ޕްރޮގްރާމްތަކަށް ބަދަލުތަކެއް އެބަ ގެންނަން ޖެހެއެވެ. އެއީ އެފަދަ މީހުންނާއި ކުދިން ބާރުވެރި ކުރެވޭ ފަދަ ގޮތަކަށް އެ ޕްރޮގްރާމްތައް ބައްޓަން ކުރުން ކަމަށް ވިދާޅުވިއެވެ.\n"އެފަދަ ޕްރޮގްރާމްތަކުގެ އެންމެ އެދެވޭ ނަތީޖާއެއް ހާސިލް ކުރެވޭނީ އޭރުން،" ރައީސް ވިދާޅުވިއެވެ.\nރައީސް ވިދާޅުވީ, ނުކުޅެދުންތެރިކަން ހުންނަ މީހުންނާއި އެމީހުންގެ ލާބަޔަށް އެކި ފަރާތްތަކުން ކުރާ ހިދުމަތަކީ، އެއްވެސް ގޮތަކުން އަގުކުރެވޭ ވަރަށްވުރެ މާ ފުރިހަމަ އަދި އެހާމެ މަތިވެރި ހިދުމަތްތަކެއް ކަމަށެވެ. ނަމަވެސް އެ މުހިންމު ހިދުމަތުގެ އަގު، ދައުލަތުގެ ފަރާތުން ކޮންމެވެސް ސިފައެއްގައި ވަޒަންކުރުމަކީ، ކުރަންޖެހޭނެ ކަމެއް ކަމަށް ވިދާޅުވިއެވެ. އެއްވެސް މީހަކީ ފުރިހަމަ މީހެއް ނޫންކަން ފާހަގަކުރައްވައި ރައީސް ވިދާޅުވީ, ކޮންމެ މީހަކީވެސް، އެހެން މީހުންގެ އެހީތެރިކަމާއި އެއްބާރުލުން ބޭނުންވާ މީހެއް ކަމަށެވެ. މުޖްތަމައެއްގެ ގޮތުގައި އުޅެނީ އެކަކު އަނެކަކަށް އެހީތެރިވެ އެއްބާރުލުންދީގެން ކަން ވެސް ރައީސް ވިދާޅުވިއެވެ.\nކޮވިޑް-19 ގެ ދަތި އުނދަގޫ ހާލަތުގައި ނުކުޅެދުންތެރިކަން ހުންނަ މީހުންނާއި، އެމީހުންގެ އާއިލާތައް ކުރިމަތިލާން ޖެހުނު ގޮންޖެހުންތައް ވަރަށް ގިނަކަން ފާހަގަކޮށް ރައީސް ސޯލިހު ވިދާޅުވީ, އިޖުތިމާއީ ގޮތުންނާއި އިގުތިސާދީ ގޮތުން ވެސް ވަރަށް ވަރަށް ގިނަ ހުރަސްތަކެއްވަނީ ކުރިމަތިވެފައި ކަމަށެވެ.\nއެކަންކަމަށް ރިއާޔަތްކޮށް ސަރުކާރުން ހާއްސަ އެކްޝަން ޕްލޭނެއް އެކުލަވާލާފައިވާކަމަށް ރައީސް ވިދާޅުވިއެވެ. އަދި އެދަތިތަކުން އަރައިގަތުމުގައި އެހީތެރިވުމުގެ ގޮތުން ވަރަށް ގިނަ މަސައްކަތްތަކެއް ކޮށްފައިވާނެ ކަމަށް ވެސް ރައީސް ވިދާޅުވިއެވެ.\nއެމްޑީޕިގެ އިންތިހާބު: ރައީސް ސޯލިހާއި ނަޝީދުވެސް ވޯޓު ލައްވައިފި\nކުޑަކުދިންނަށް ރައްކާތެރި އަމާން މާހައުލެއް ގާއިމްކޮށްދޭން ޖެހޭ: ރައީސް\nކޮރަޕްޓް ވަޒީރުން ހިމަނައިގެން ރައީސް ސޯލިހަށް ދެވަނަ ދައުރެއް ނުލިބޭނެ: ބޮންޑެ\nޑިސެމްބަރު 5, 2021 00:30\nކޮބާހޭ ކަޅުދަބަހާއި ހުދުދަބަހުގައި އުފުލި ޑޮލަރު ކަލެއަށް ތާއީދުކުރާމީހެއް މިދިވެހިރާއްއަކުނެތް ދެކީއްކުރަންތަ އަބަދު އަބަދު ރައްޔިތުންގެ ތާއީދެއް ނެތޭތިކިޔަނީ ތިހާތާއިދު އޮތްބަޔަކު ކީއްވެތަ ރިޔާސީއިންތިހާބު ބާވަން ތިފަސްޖެހެނީ ހަމަ ތިމާމެނަށް ތާއީދުއޮތްލެއް ބޮޑުކަމުންދޯ ރައްޔިޔުން ގުއި ބަލާލޮލުންވެސް ތިއެމްޑީޕީއާއި ދިމާއަށް ނުބަލާނެ މާބޮޑުހެޑިފަ ހުރޮޔަސް ތިކިބުލަކީ ބޮޑުވަގެއްކަން ރައްތުމިހާރު ޤަބޫލުކިރޭ !\nޑިސެމްބަރު 5, 2021 01:10\nޙުސްދޮގު. ފަރުވާއެއް ނުލިބޭ. ޢެކުދިންނަށް ލިބޭ ފައިސާކޮޅުން ފަރުވާ ހޯދަނީ.\nޑިސެމްބަރު 5, 2021 02:14\nހުސް ދޮގު،ވާކަމެއް ހަމަ7ހަރާމުން ހަރާމް.\nޑިސެމްބަރު 5, 2021 08:28\nއަޅުގަނޑަކީ ހަމުގެ ސޯރިއޯސިސް ބަލި ހުންނަ މީހަކީމެވެ. ޑާމިޓޯލަޖީ ސްޕެޝަލިސްޓު ޑޮކްޓަރުން އަޅުގަނޑުގެ ބޭސް ސިޓީގައި ސެޓެފިލް ލޯޝަން އަދި ޓާރސިލް ޝޭމްޕޫ ލިޔެދިނަސް އެއްވެސް ތާކުން އެއީ ބޭހެއް ކަމަށް ބަލައެއް ނުގަނެއެވެ. ބޭސް ފިހާރައިން ކޮންމެ ފަހަރަކު ބުނަނީ އެއަކަށް އާސަންދައެއް ނުލިބޭނެޔޭ އެތަކެތި ރާއްޖެއަށް އެތެރެކޮއްފައި ހުންނަނީ ކޮސްމެޓިކްސް ގެ ގޮތުގައި ކަމުން ކަމަށެވެ. ކޮންމެ ފަހަރަކު މިޖެހެނީ އެތަކެއް ސަތޭކަ ރުފިޔާ ދީފައި ގަންނަން.\nޑިސެމްބަރު 5, 2021 08:37\nތިޔަ ބުނާކުދިންނަށް ސަލާން ޖަހަން ފުރުސަތެއްނުލިބޭނެތާ ސޯލިބޭ މުޅިދުނިޔޭގައި ތަނެއްދޮރެއްނުބަލާ ބަންގާޅީން ކައިރީގަވެސް ސަލާންޖަހަނީ ވިއްޔާ\nޑިސެމްބަރު 5, 2021 08:45\nޑިސެމްބަރު 5, 2021 08:55\nހާދަ މުނާފިގުނމީހުންނޭ ދޯ މިފެންނަނީ. ސޯޝަލް މީޑިޔާގަ ސޯލިހާ ފަޒުނާއައް އެއްޗެހި އެންމެގޮވާ އެކަކު. ބޮޑުމުސާރަކަމާ ސްޓޭޓް މިނިސްޓަރުކަން ދޫކޮއްލާ.\nޑިސެމްބަރު 5, 2021 10:58\nތިޔަވިދާޅުވާ ޢަދަދުތަކަކީ ބަޖެޓުން އުނިކުރެވުނު ޢަދަދުތައް ތިޔަލާރިވެސް ޚަރަދުކުރީ ސިޔާސީމީހުންނައް މުސާރަދޭންކަންއެއީ އޮޅުމެއްއޮތްކަމެއްނޫން\nޑިސެމްބަރު 6, 2021 09:28\nޝުކުރިއްޔާ ރައީސް ޔާމީން. ދަރުމަވަންތަ ހޮސްޕިޓަލްގައި ގާއިމްކޮށްދެއްވި ތެރަޕިއުޓިކް ފެސިލިޓީއަށްޓަކައި.ﷲއަށް ޙަމްދުކުރަން. މިއަދު ވެރިކަމުގައި ތިއްބެވި ބޭފުޅުންނަށް ކްރެޑިޓް ލިބޭ މޮޅެތި ހެޑްލައިންތައް ހަދައިލެވެވެނީ ހަމަ ކުރީގެ ސަރުކާރުން ކޮށްފަހުރި އަގުހުރި މަސައްކަތުން. ޝުކުރިއްޔާރައީސް ޔާމީން.


Dho?! Dharifulhah kaan nudhee schoool ah nufonuvaa\nދަރިފުޅަށް ކާން ނުދީ ސްކޫލަށް ނުފޮނުވާ!\nސްކޫލް ކުއްޖެއްގެ ކިޔެވުން ރަނގަޅު ކުރުމަށްޓަކައި އަޅުގަނޑުމެން މައިންބަފައިން އެތައް ގުރުބާނީއެއް ވަމުން ދާއިރު، ކޭންބުއިމާއި ކިޔެވުމާ ހުރި ގުޅުން މި ފަހުގެ ދިރާސާތަކުން ވަނީ ވަރަށް ފުރިހަމަ އަށް ދައްކުވައިފަ އެވެ. ގިނަ ދިރާސާތަކުން ދައްކާ ގޮތުގައި ހެނދުނުގެ ސެޝަންގެ ކިޔެވުން އޮންނަ ކުދިން ހެނދުނުގެ ނާސްތާ ދީފައި ސްކޫލަށް ފޮނުވުން ވަރަށް މުހިއްމެވެ. ގިނަ ދިރާސާތަކުން ދައްކާ ގޮތުގައި ހެނދުނު ރަނގަޅަށް ނާސްތާ ކޮށްގެން ދާ ކުދިން ކްލާހުގައި ދޭ އަހަމިއްޔަތުކަން ބޮޑުވެފައި ކުލާހުގައި ދެވޭ ސަމާލުކަން އިތުރުވެ އަދި ކުއްޖާގެ އޯވައޯލް އެކަޑަމިކް ޕާފޮމެންސް ރަނގަޅު ވެއެވެ.\nއަޅުގަނޑުމެން ރާއްޖޭ ސްކޫލްތަކަށް އަޅުގަނޑު ކޮންމެވެސް ވަރަކަށް ގޮސްލާ ކުދިންގެ ކެއުމާއި ކިޔެވުމާ ގުޅޭ ގޮތުން ހޯދާ ބަލާލި އިރު ހެނދުނު ނާސްތާ ނުކޮށްދާ ބައެއް ކުދިން އެސެމްބްލީ ގަޑިގައި ވެއްޓި ހެލްތު ރޫމަށް ގެންދަން ޖެހިފައިވާކަން ހިތާމައާ އެކު ފާހަގަ ކުރެވެއެވެ. އަނެއްބައި ކުދިންގެ ހައިހޫނުކަން ބޮޑުވެ ސިއްރުން ފާހަނާ ތެރެއަށް ވަދެ ކާ ކަމުގެ ހަބަރު ވެސް ކޮންމެވެސް ވަރަކަށް ލިބެއެވެ. އަނެއްބައި ކުދިން ބަނޑަށް ތަދުވުން ނުވަތަ ކްލާހުގައި ބޯ ޖަހައިގެން އިނުން ފަދަ ކަންކަން މެދުވެރި ވެއެވެ.\nހުރިހާ ކުދިންނަކީ ހެނދުނާ ނާސްތާކުރަން ފަސޭހަ ކުދިންނެއް ނޫނެވެ. ޚާއްސަކޮށް ހެނދުނުގެ ނާސްތާކުރަން އާދަ ވެފައި ނެތް ނަމަ ހެނދުނު ތެދުވެ ނާސްތާކުރުން ވާނީ އުނދަގޫ ކަމަކަށެވެ. ނަމަވެސް މިކަން މަޑުމަޑުން ބަދަލު ކުރެވޭތޯ މަސައްކަތް ކުރަން ވާނެ އެވެ. ހެނދުނު ނާސްތާކޮށްގެން ސްކޫލަށް ދިޔުމުގެ އާދަ އަށަގެންނެވުމަށް ފުރަތަމަ ކަމަކަށް ތަންކޮޅެއް ފަތިހާ ދަރިފުޅު ހޭލައްވަން އާދަ ކުރާށެވެ. ރޭގަނޑު އަވަހަށް ނިންދެވުމަށް ފަހު ފަތިހާ ނެގީމަ ސްކޫލަށް ދިޔުމާ ދޭތެރޭ ކުއްޖާ އަށް ބަނޑުހައިވާނެ ވަގުތުކޮޅެއް ލިބޭނެ އެވެ.\nދެން މަޑުމަޑުން އެ ކުއްޖަކު ކާހިތްވާ އެއްޗެއް ކޮންމެ ދުވަހަކު ވެސް ކާން ދޭން ފަށާނީ އެވެ. ފުރަތަމަ ފަށާއިރު އެންމެ ދުޅަހެޔޮ ކާތަކެތިން ނުފެށުނަސް އަދި ކޯންފްލޭކްސް ފަދަ ތަކެތި ކާނަމަ ކޮންމެހެން ކިރާ އެއް ނުކުރިއަސް އެއީ މައްސަލައެއް ނޫނެވެ. މިހެން އާދަ ވުމުން މަޑުމަޑުން ދުޅަހެޔޮ ނާސްތާއަކަށް ބަދަލުކޮށް ބެލެނިވެރިން ވެސް ނާސަތާކުރުމުގައި ބައިވެރި ވާނީ އެވެ.\nސިއްހަތު ސްކޫލް ޑައެޓް ކާނާ


ޖާންވީގެ "ގުންޖަން ސަކްސޭނާ"އާއި އިޝާންގެ "ކާލީ ޕީލީ" ނެޓްފްލިކްސްއަށް ޖާންވީގެ "ގުންޖަން ސަކްސޭނާ"އާއި އިޝާންގެ "ކާލީ ޕީލީ" ނެޓްފްލިކްސްއަށް\nޖާންވީގެ "ގުންޖަން ސަކްސޭނާ"އާއި އިޝާންގެ "ކާލީ ޕީލީ" ނެޓްފްލިކްސްއަށް\nޖާންވީ ކަޕޫރާއި އިޝާން ކައްތާރު\nކޯވިޑް-19ގެ ސަބަބުން މަޑުޖެހިފައިވާ ބޮލީވުޑްގެ މަސައްކަތްތަކަށް އަލުން ދިރުންގެނެސް، މި މާޔޫސް ވަގުތުގައިވެސް ހިންދީ ފިލްމްތަކަށް ލޯބިކުރާ ސަޕޯޓަރުންގެ މޫނުމަައްޗަށް އުފާވެރިކަން ގެނެސްދިނުމަށް ފިލްމީ ދާއިރާގައި މަސައްކަތް ކުރާ އެކި ފަރާތްތަކުން މިވަނީ މަސައްކަތް ފަށާފައެވެ.\nމި ސީޒަންގައި ގިނަ ފިލްމްތަކެއް ޕްރިމިއަރކުރާގޮތަށް ކުރިން ހަމަޖެހިފައިއޮތް ނަމަވެސް، އިންޑިއާގައި ކޯވިޑް-19 ފެތުރެން ފެށުމާއި، ރައްކާތެރިކަމުގެ ފިޔަވަޅެއްގެ ގޮތުން މުޅި ޤައުމު ފުރަބަންދުކޮށްފައި ވުމުން، ގިނަ ފިލްމުތަކެއް ރިލީޒްކުރުން އަހަރުގެ ފަހުކޮޅަށް ވަނީ ފަސްކޮށްފައެވެ. ނަމަވެސް، ބައެއް ފިލްމުތައް އަހަރުގެ ފަހުކޮޅާ ހަމައަށް ފަސްނުކޮށް، ބެލުންތެރިންނާއި ހަމައަަށް ވީހާވެސް އަވަހަށް ގެނެސްދިނުމުގެ މަސައްކަތް ބައެއް ޕްރޮޑަކްޝަން ކުންފުނިތަކުން މިވަނީ ފަށާފައެވެ.\nސިނަމާތަކުގައި އެޅުވުމުގެ ބަދަލުގައި އޮންލައިން ޑިޖިޓަލް ޕްލެޓްފޯމްތައް މެދުވެރިކޮށް ބައެއް ފިލްމުތައް ޕްރިމިއަރކުރުމުގެ މަސައްކަތް މިހާރު ދަނީ ކުރަމުންނެވެ.\nއެގޮތުން ޖާންވީ ކަޕޫރު ލީޑް ރޯލުން ފެނިގެންދާ "ގުންޖަން ސަކްސޭނާ - ދަ ކާރްގިލް ގާލް" އާއި އިޝާން ކައްތަރާއި އަނަންނިޔާ ޕާންޑޭ ލީޑް ރޯލުން ފެނިގެންދާ "ކާލީ ޕީލީ" މި ދެ ފިލްމުވެސް ކޯ-ޕްރޮޑިއުސްކޮށްފައިވާ ޒީ ސްޓޫޑިއޯއިން އެމީހުންގެ އަމިއްލަ ޑިޖިޓަލް ޕްލެޓްފޯމުގައި މި ދެ ފިލްމު ރިލީޒްކުރުމަށް ވަނީ ނިންމާފައެވެ.\nބޮލީވުޑްގެ ޚަބަރުތައް ގެނެސްދޭ ބައެއް ވެބްސައިޓްތަކުން މިހާރު މިވަނީ މި ދެ ފިލްމުގެ ރައިޓްސް މަޝްހޫރު ސްޓްރީމިންގ މީޑިއާ "ނެޓްފްލިކްސް" އިން ގަނެފައިވާކަމަަށް ރިޕޯޓުކޮށްފައެވެ. ޒީ ސްޓޫޑިއޯގެ މަސްދަރަކާ ހަވާލާދީ މީޑިއާތަކުން ރިޕޯޓުކޮށްފައިވާގޮތުން މި ދެ ފިލްމު ދެއްކުމުގެ ރައިޓްސް ނެޓްފިލްކްސްއަށް ވިއްކާފައިވަނީ އެންމެ ބުއްދިވެރިގޮތަކީ ޑައިރެކްޓް އޯޓީޓީ ނުވަތަ ޑިޖިޓަލް ޕްލެޓްފޯމެެއްގައި ފިލްމު ރިލީޒްކުރުންކަމަށް ފެންނާތީއެވެ. އަދި މިއީ އިޤްތިޞާދީގޮތުންވެސް މިފަދަ ދަނޑިވަޅެއްގައި އެންމެ ފައިދާހުރި ގޮތްކަމަށް ބުނެފައިވެއެވެ.\nނަމަވެސް މި ދެ ފިލްމް ނެޓްފްލިކްސްއަށް އަންނާނެ ސީދާ ވަކި ތާރީޚެއް ބުނަން ނޭނގޭކަމަށް މީޑިއާތަކުން ރިޕޯޓްކޮށްފައިވެއެވެ.\nޖާންވީ އިންޑިއާގެ ފުރަތަމަ އަންހެން އެއަރފޯސް ޕައިލެޓް ގުންޖަން ސަކްސޭނާއާއެކު\nސްރީދޭވީގެ ދޮށީ ދަރިފުޅު ޖާންވީ ކަޕޫރުގެ "ގުންޖަން ސަކްސޭނާ" ކުރިން ރިލީޒްކުރާގޮތަށް އޮތީ މިދިޔަ އޭޕްރީލްމަހުގެ 24 ވަނަ ދުވަހުއެވެ. ޝަރަން ޝަރްމާ ޑައިރެކްޓްކޮށްފައިވާ މި ފިލްމަކީ އިންޑިއާގެ ފުރަތަމަ އަންހެން އެއަރފޯސް ޕައިލެޓް ގުންޖަން ސަކްސޭނާގެ ދިރިއުޅުމުގެ މައްޗަށް ތައްޔާރުކޮށްފައިވާ ބަޔޯޕިކްއެކެވެ.\n"ކާލީ ޕީލީ"ގެ މަންޒަރެއް\nމި ފިލްމުގައި ޖާންވީގެ އިތުރުން، ޕަންކަޖް ތުރިޕާތީ، އަންގަދު ބޭދީ، ވިނީތު ކުމާރު ސިންގް އަދި މަނަވް ވިޖް މުހިއްމު ރޯލުތަކުން ފެނިގެންދެއެވެ. 2018 ވަނަ އަހަރު އިޢުލާންކުރި މި ފިލްމުގެ ޝޫޓިންގ މިދިޔަ އޮކްޓޯބަރުމަހު ނިންމާލާފައިވާއިރު، މުޅި ފިލްމް ޝޫޓްކޮށްފައިވަނީ ލަކްނާއޯގަައެވެ.\nޝާހިދު ކަޕޫރުގެ އެއްބަނޑު ކޮއްކޮ އިޝާން ކައްތަރާއި މަޝްހޫރު ކޮމޭޑިއަން ޗަންކީ ޕާންޑޭގެ އަންހެން ދަރިފުޅު އަނަންނިޔާ ޕާންޑޭ ލީޑްރޯލުން ފެނިގެންދާ "ކާލީ ޕީލީ"އަކީ ރޮމޭންޓިކް އެކްޝަން ފިލްމެކެވެ. މަަޤުބޫލް ޚާން ޑައިރެކްޓްކޮށްފައިވާ މި ފިލްމް ރިލީޒްކުރާގޮތަށް ކުރިން ހަމަޖެހިފައިއޮތީ ޖޫން 12 ގައެވެ. ފިލްމުގައި ވިލަންއެއްގެ ރޯލުން ފެނިގެންދަނީ ޖަައިދީޕް އަހުލަވާތެވެ.\nޖާންވީ ކަޕޫރު އޭނާގެ ބޮލީވުޑް ޑެބިއު ހަދާފައިވަނީ އިޝާނާއެކުއެވެ. އެއީ 2018 ވަނަ އަހަރު ރިލީޒްކުރި ފިލްމް "ދަޅަކް"އިންނެވެ. މި ފިލްމުގައި ދެމީހުންގެ ފަރާތުންވެސް ފެނިގެންދިޔަ ކެމިސްޓްރީއަށް ގިނަ ބައެއްގެ ތަޢުރީފު ލިބުންއިރު، މި ފިލްމް ވަނީ ބޮލީވުޑް ބޮކްސް އޮފީހުގައި ރަނގަޅު ޢާމްދަނީއެއް ހޯދާފައެވެ.\nކޮންމެއަކަސް ބޮލީވުޑްގެ އެންމެ އުއްމީދީ ތަރިންގެ ލިސްޓުގައި ގުނާލެވޭ މި ދެތަރިންގެ ކުރިއަށްއޮތް2ފިލްމަކީވެސް ގިނަ ބަޔަކު ބަލާލުމަށް ކެތްމަދުވެފައިވާ2ފިލްމެވެ.


Colombo ge furathama anhen Mayor magaamaa havaalu vejje | Mihaaru\nކޮލަމްބޯގެ މޭޔަރުކަމުގެ ހުވާ ރޯޒީ ސެނަނަޔަކަ ކުރައްވަނީ.\n20 މާޗް 2018 - 16:002comments\nޔުނައިޓެޑް ނޭޝަނަލް ޕާޓީ (ޔޫއެންޕީ) ގެ ފަރާތުން ވާދަކޮށް ކޮލަމްބޯ މުނިސިޕަލް ކައުންސިލް އަށް ހޮވިވަޑައިގެންނެވި ކުރީގެ ރީތީގެ ރާނީ، މޭޔަރުކަމުގެ މަގާމުގެ ހުވާ ޓެމްޕަލް ޓްރީސްގައި އިއްޔެ ކުރެއްވީ ބޮޑު ވަޒީރު ރަނިލް ވިކްރަމަސިންހަގެ ހާޒިރުގަ އެވެ. ޑެޕިއުޓީ މޭޔަރަކަށް ހަމަޖެއްސީ މުހައްމަދު އިގްބާލެވެ. ހުވާ ކުރުމުގެ ރަސްމިއްޔާތުގައި ޔޫއެންޕީގެ ބައެއް މިނިސްޓަރުން ވެސް ބައިވެރިވެވަޑައިގެންނެވި އެވެ.\nކޮލަމްބޯ މުނިސިޕަލް ކައުންސިލްގެ މެންބަރުންނާ މުޚާތަބް ކުރައްވާ ރަނިލް ވިދާޅުވީ ކޮލަމްބޯ އަށް ދިމާވެފައިވާ މައްސަލަތައް ހައްލު ކުރުމަށް ފައިސާ ހޯދުމާއި ރައްޔިތުންނަށް ދަތިވާ ކަންކަން ހައްލު ކުރުމަކީ މެންބަރުންގެ އެންމެ ބޮޑު ޒިންމާ ކަމަށެވެ. ކޮލަމްބޯ އަށް ދިމާވެފައިވާ ބޮޑެތި މައްސަލަތަކުގެ ތެރޭގައި ޑެންޑީ ފެތުރުމާއި ކުނި ނައްތާލުން ހިމެނެ އެވެ.\nކޮލަމްބޯ މުނިސިޕަލް ކައުންސިލް ކާމިޔާބުކޮށްފައި ވަނީ ޔޫއެންޕީންނެވެ. އެކަމަކު ކައުންސިލް އިންތިޚާބުގެ އަޣުލަބިއްޔަތު ހޯދާފައި ވަނީ ކުރީގެ ރައީސް މަހިންދާ ރާޖަޕަކްސާގެ ޕާޓީންނެވެ. އާ ގާނޫނުގެ ދަށުން ލޯކަލް ކައުންސިލްތަކުގެ 25 ޕަސެންޓަކީ އަންހެނުންނަށް ވާންޖެހެ އެވެ.\nރޯޒީ ސެނަނަޔަކަ ކުރިން އަދާކުރެއްވީ ބޮޑު ވަޒީރު ރަނިލްގެ ޑެޕިއުޓީ ޗީފް އޮފް ސްޓާފުގެ މަގާމެވެ.


EURO 2020: Czech Republic - Denmark\nޔޫރޯ 2020 ކުއާޓާ ފައިނަލް: ޗެކް ރިޕަބްލިކް – ޑެންމާކް\nޝާއިޢުކުރީ: ޙަންނާން ޖުލައި 3, 2021, 14:43\nޔޫރޯ 2020 ފުޓްބޯޅަ މުބާރާތުގެ ކުއާޓާ ފައިނަލުގެ މެޗުތައް ހުކުރު ދުވަހުގެރޭ ފެށިއިރު، މިހާތަނަށް ކުއާޓާ ފައިނަލުގެ ދެ މެޗެއް ވަނީ ކުޅެވިފައެވެ. އެއީ ސްވިޒަލެންޑާއި ސްޕެއިން ބައްދަލުކުރި މެޗާއި އިޓަލީ އަދި ބެލްޖިއަމް ބައްދަލުކުރި މެޗެވެ. މި މުބާރާތުގެ ކުއާޓާ ފައިނަލުގެ ފަހު ދެމެޗު މިރޭ ކުޅޭވޭއިރު، މިރޭ ރާއްޖޭގަޑިން9ޖަހާއިރު ކުޅޭ މެޗުގައި ބައްދަލުކުރާނީ ޑެންމާކާއި ޗެކް ރިޕަބްލިކްއެވެ. މިއީ ކުއާޓާ ފައިނަލުގެ ތިންވަނަ މެޗެވެ.\nކުއާޓާގެ ތިންވަނަ މެޗުގައި ޗެކް ރިބަޕްލިކާއި ޑެންމާކް ބައްދަލުކުރާއިރު، މި މެޗަކީވެސް ވަރަށް ފޯރިގަދަވާނެ އަދި ގިނަ މީހުން ބަލާހިތްވާ މެޗަކަށް ވެގެންދާނެއެވެ.\nމުބާރާތުގެ ކުއާޓާއަށް ޗެކް ރިޕަބްލިކް ދަތުރުކުރީ ދެވަނަ ބުރުގައި ވަރުގަދަ ނެދަލެންޑްސް ބަލިކުރުމަށްފަހުއެވެ. އެޓީމުން ނެދަލެންޑްސް ބަލިކުރީ 0-2 ގެ ނަތީޖާއިންނެވެ. މީގެ އިތުރުން ޑެންމާކް ކުއާޓާއަށް ދަތުރުކުރީ ވޭލްސް ކަޓުވާލުމަށްފަހުއެވެ. ޑެންމާކުން ވޭލްސް ބަލުކުރީ 0-4 ގެ ތަފާތު ބޮޑު ނަތީޖާއަކުންނެވެ.\nމިރޭގެ މެޗަށް ދެޓީމުންވެސް ވާންޖެހޭ އެންމެ ފަހުގެ ތައްޔާރީތަށްވެ ނިމިފައިވާއިރު، ޗެކް ރިޕަބްލިކަށް އޮތް އެންމެ ބޮޑު ހިތްހަމަ ޖެހުމަކީ އެޓީމުގައި އަނިޔާގެ މައްސަލައެއްވެސް އަދި ސަސްޕެންޝަނުގެ މައްސަލައެއްވެސް ނެތުމެވެ. އެގޮތުން މިރޭގެ ކުއާޓާ ފައިނަލް މެޗަށް ނިކުންނައިރު ޗެކް ރިޕަބްލިކްގެ ހުރިހާ ކުޅުންތެރިންވެސް ތިބީ ވަރަށް ފިޓްކޮށް ކަމަށް އެޓީމުން ބުނެއެވެ.\nއަނެއް ކޮޅުން ޗެކް ރިޕަބްލިކްއާއި ދެކޮޅަށް ނިކުންނައިރު ޑެންމާކަށް އޮތް ހިތްނުތަނަވަސް ކަމަކީ އެޓީމުގެ ބައެއް މުހިންމު ކުޅުންތެރިންނަށް އަނިޔާގެ މައްސަލަ ކުރިމަތިވެ މިރޭ ޗެކް ރިޕަބްލިކާއި ދެކޮޅަށް ކުޅޭ މެޗަށް އެ ކުޅުންތެރިން ފިޓް ނުވެދާނެ ކަމުގެ ބިރު އޮތުމެވެ. އެހެން ނަމަވެސް މިކުޅުންތެރިން މިރޭގެ މެޗުން ފެނުމުގެ ފުރުސަތު އެބައޮތްކަމަށް އެ ޓީމުން ބުނެއެވެ.\nމިރޭ ޗެކް ރިޕަބްލިކާއި ދެކޮޅަށް ޑެންމާކުން ނެރޭނެ ކަމަށް ލަފާކުރެވޭ ފުރަތަމަ 11 ކުޅުންތެރިން\nކީޕަރުން: ކެޝްޕާ ޝްމައިކަލް، ކްރިސްޓެންސަން، ކިއޭ، ޔެނިކް ވެސްޓެގާޑް، ވާސް، ހޮއިބިއާ، ތޯމަސް ޑެލަނީ، ޔަކީމް މައޭލީ، ބްރެއިތްވެއިޓް، ޑޯލްބާގް، ޑަމްސްގާޑް.\nމިރޭ ޑެންމާކާއި ދެކޮޅަށް ޗެކް ރިބަޕްލިކުން ނެރޭނެ ކަމަށް ލަފާކުރެވޭ ފުރަތަމަ 11 ކުޅުންތެރިން\nގޯލް ކީޕަރ ތޯމަސް ވަސްލިކް، ވްލަޑިމީރް ސޫފާލް، ސެލޫސްކާ، ކަލަސް، ބޮރިލް، ހޯލްސް، ސޫޝެކް، މަސޮޕުސްޓް، ބަރަކް، ސެވްޝްސިކް، ޕެޓްރިކް ޝިކް.\nމި ދެޓީމުގެ ކުރިމަތިލުންތަކަށް ބަލާއިރު މީގެ ކުރިން މި ދެޓީމު 11 ފަހަރު ބައްދަލުކޮށްފައިވެއެވެ. އޭގެތެރެއިން ޗެކް ރިޕަބްލިކް 10 ފަހަރު މޮޅުވެފައިވާއިރު، ޑެންމާކް މޮޅުވެފައިވަނީ އަށް ފަހަރުއެވެ. ހަ މެޗު އެއްވަރުވެފައިވެއެވެ.\nމި ދެޓީމު އެންމެ ފަހުން ބައްދަލުކޮށްފައިވަނީ 2016 ވަނަ އަހަރު އެކުވެރިކަމުގެ މެޗެއްގައެވެ. އެ މެޗު 1-1 އިން ވީއެއްވަރެވެ.\nދެންމާކާއި ޗެކް ރިޕަބްލިކް ވާދަކުރާ މި ވަރުގަދަ ކުރިމަތިލުން ފެށޭނީ މިރޭ9ޖަހާއިރުގައެވެ. މި މެޗު ކުޅޭނީ އަޒަބައިޖާނުގެ ވެރިރަށް ބަކޫގެ އޮލިމްޕިކް ސްޓޭޑިއަމްގަ އެވެ.